
RIJEČ IZDAVAČA 



Fikh-ul-ibadat je punih pedeset godina služio kao 
najobimniji i najmjerodavniji izvor likhskih propisa na našem 
jeziku iz oblasti obredoslovlja u širem smislu, u što spadaju 
namaz, zekat, hadž i post. Do sada je ovo djelo doživjelo tri 
izdanja. Sva tri izdanja štampana su arapskim slovima, 
takozvanom »matufovačom«. Prvo izdanje, koje je izdao Reis-ul- 
ulema Hadži Mehmed Džemaludin ef. Caušević izašlo je 1918. 
godine. 

Značajno je da ovo, četvrto izdanje, koje izdaje Vrhovno 
islamsko starješinstvo u SFRJ, izlazi upravo na 
pedesetogodišnjicu smrti autora Muhamed Seid ef. Serdarevića, 
kao i pedesetogodišnjicu prvog izdanja. 

Drago nam je što možemo da i na ovaj način obilježimo 
ova dva značajna jubileja i da se time, bar u nekoliko, odužimo 
jednom od najznačajnijih pionira našeg buđenja. Pionirska uloga 
Muhamed Seid ef. Serdarevića na polju vjersko-prosvjetnog 
buđenja muslimana bez sumnje je neizmjerno velika. Fikh-ul- 
ibadat je na vjerskom prosvjećivanju muslimanskih masa učinio 
mnogo. Prva izdanja štampana su arapskim pismom isključivo 
zbog toga, da bi bila što pristupačnija muslimanskim širokim 
slojevima, jer je u to doba broj muslimana koji su znali čitati 
arapsko pismo bio mnogo veći od onih koji su bili pismeni u 
evropskom smislu. 

Danas je, međutim, ta proporcija sasvim drugačija. Stoji u 
obmutom odnosu. Osim vjerskih službenika vrlo je mali broj onih 
koji znaju arapska slova, a sve veći broj onih koji čitaju latinicu ili 
ćirilicu. 

Vrhovno islamsko starješinstvo je zbog toga već odavno 
osjećalo potrebu da se Fikh-ul-ibadat štampa latinicom, kako bi u 
naše vrijeme bio pristupačan što većem broju čitalaca. 

Zahvaljujući susretljivosti i punom razumijevanju 
autorovih nasljednika - nosilaca autorskog prava, ovoj nasušnoj 
potrebi biće udovoljeno. Time je Vrhovnom islamskom 
starješinstvu omogućeno da ispuni jednu prazninu, koja odavno 
postoji. 

Sa osobitom zahvalnošću ističemo da su se nasljednici 
autorskog prava velikodušno odrekli u korist Islamske vjerske 
zajednice svake materijalne naknade. Nesumnjivo je da su se na 
ovaj način najdostojnije odužili autoru koji je čitav svoj život bio 
posvetio Islamu i muslimanima u ovim krajevima. 

Smatramo potrebnim napomenuti da ovo, četvrto izdanje, 
pored izmjena u vrsti pisma, sadrži izvjesne neznathije korekcije u 
tekstu, koje se uglavnom odnose na jezična i stilska prilagođa- 
vanja. Izostavljena su, uz saglasnost nasljednika autorskog prava, 
isto tako, neka manja poglavlja koja, s obzirom na naše prilike, 
nisu više aktuelna. 

Ipak treba podvući da je djelo i pored ovih neznatnih 
izmjena sačuvalo svoju punu prvobitnu izvomost, ne samo 
sadržajnu nego i stilsku i jezičnu, jer je to bila izričita želja 
autorovih na-sljedaika. S obzirom da je Fikh-ul-ibadat pisan prije 
pedeset godina, kada je pismenost bila na vrlo niskom stupnju, 
treba shvatiti da će nam jezik kojim je pisano ovo djelo izgledati 
prilično zastarjelim. 

Tako će Fikh-ul-ibadat ponovo, u nešto izmijenjenom 
mhu, pokucati na vrata naših domova, ponuditi se imamima, 
vaizima, i predavačima obuke. Otvorite mu vrata i prihvatite ga! 
On će vam najbolje pomoći u upoznavanju i vršenju vjerskih 
dužnosti. 



Vrhovno islamsko starješinstvo u SFRJ 
Sarajevo 

BILJEŠKA O PISCU 



Autor ovog djela 
Muhamed Seid Serdarević, 
dobro poznat starijim 
generacijama muslimana, rodio 
se je u Zenici 8. decembra 
1882. godine. 

Za 36 godina života i 14 
godina aktivnog rada napisao je 
desetak do petnaest što manjih 
što većih radova sa temama iz 
društvene i religiozne oblasti i 
preko stotinu članaka u gotovo 
svim muslimanskim časopisma 
Merhum Muhamed Seid Serdarević onog vremena 

Značaj njegova djela nije dovoljno istaknut u publicistici 
muslimana BiH. Time je ujedno izostala i odgovarajuća ocjena o 
njemu kao društveno-prosvjetnom radniku, koji je u tadašnji 
konzervativni sistem osnovnog i opće-društvenog obrazovanja 
unio nove momente, koji su značili reformu i reorganizaciju toga 
sistema. 

Ovo izdanje »Fikh-ul-ibadata« pružilo je priliku da se 
kaže nešto više i da se čitaocima ovog vremena prikaže jedan od 
rijetkih entuzijasta svog poziva, koji je općoj stvari podredio lične 
i porodične interese. 

Njegov rad karakterističan je po originalnom stvaranju, 
prevodilačkoj djelatnosti, refonni osnovne vjerske nastave, 
organizovanju imamsko-mualimskog staleškog udruženja i 
pisanju vjerskih udžbenika na narodnom jeziku - prvi slučaj u 
istoriji muslimana Bosne i Hercegovine. 

Dobar poznavalac arapskog, turskog, perzijskog i vlastitog 
jezika, pod utjecajem Šejh Muhameda Abduhua, Džemaludina 
Afganije i Tekijuddina Ibni Tejmije - a prvenstveno onog prvog, 
čiji muje reformatorski rad bio dobro poznat, pristupio je razradi 
programa za reformu osnovne vjerske nastave kod nas, čim je 
postavljen za vjeroučitelja, nakon završenog »Darul-muallimina« 
u Sarajevu. 

Svjestan da se mektebska nastava ne može dalje obavljati 
po sistemu »Bergivije« i na stranim jezicima, on je predložio novi 
program, s tim da se nastava obavlja na novi način, na vlastitom 
jeziku i kvalifikovanim kadrom vjeroučitelja. 

Program je izložio na prvoj skupštini imamsko- 
mualimskog društva u referatu »Preustrojstvo mektebi-ibtidaija « 
1904. godine. 

Za ostvarenje programa, napisao je na narodnom jeziku 
malu knjižicu u obliku pitanja i odgovora pod naslovom »Temelji 
vjere« (Usuli dinijje) i vježbenicu za ispravno učenje Kur'ana 
(Talimi tedžvid), u kojoj su pravila izložena na veoma popularan 
način. 

Činjenica, da je kao mlad vjeroučitelj brzo uočio »ćor- 
sokak« u kome se našla osnovna vjerska nastava i da je još brže 
pristupio njenoj refonni, na tih i efikasan način pišući sam 
potrebnu stručnu literaturu, čini ga svakako markantnom pojavom 
muslimanskog društvenog života na početku 20. vijeka. 

Ova efikasnost izgleda tim veća kad se zna da je poslije 
smrti svoga oca preuzeo dužnost muderisa u Sultan-Ahmedovoj 
medresi u Zenici, sarađivao u časopisima, pisao svake godine po 
jednu ili dvije stvari i da je vršeći dužnost imama u zeničkom 
kaznenom zavodu, za potrebe vjerske nastave kažnjenika samo za 
tri dana napisao djelo »Nauka Islama«, koje je i poslije njegove 
smrti - kao i ostale napisane stvari još dugo služilo kao jedini 
udžbenik. 



11 




U vezi s reformom mektebske nastave, radio je na 
učvršćenju vjeroučiteljskog staleškog društva, jer je znao da bez 
solidno obrazovanog kadra ni najbolje zamišljena reforma ne 
može biti sprovedena. 

Pored organizacionog rada, uređivao je i stručni časopis 
društva »Muallim«, koji se svojom strukturom i tematikom 
smatrao među najboljim te vrste, ne samo kod nas. 

Jedna od rubrika »Pitanja i odgovori« iz ovog časopisa bila 
je veoma cijenjena i populama, pa je kasnije izdata i kao posebna 
knjiga. 

Pored ostalih djela u vremenu od 1904. do 1917. godine 
napisao je prvu Istoriju Islama pod nazivom »Kratka povijest 
Islama« i »Fikh-ul-ibadat« čije četvrto izdanje je pred nama, 
zatim »Jedan hadisi serif«, »Dvije opasne socijalne bolesti« i 
»Istinitost Božijeg bivstva i Muhamedova poslanstva«. 

Radio je na prevođenju »Kur'ana« i na građi za jedan 
arapsko-bosanski rječnik. 

Na žalost, ovi materijali koji bi u islamskom muzeju naše 
zemlje, kojeg nema, bili veoma atraktivni eksponati, nestali su 
nakon njegove smrti. 

Tako bi se u današnjoj polemici o prvim prevodiocima 
»Kur'ana« kod nas, vrlo brzo raščistile neke stvari, koje bi morale 
biti poznate. 

Sarađivao je u »Beharu«, »Tariku«, »Misbahu«, »Biseru«, 
»Mualimu« i drugim listovima i časopisima onog vremena. 

Tim radom, kao izuzetno intenzivnom djelatnošću 
dopunjavao je napisana djela, zadovoljavao dnevnu potrebu 
čitalaca za osnovnim znanjima i vršio izuzetnu misiju 
prosvjetitelja, kakvih kod nas nije bilo baš mnogo. 

U znak poštovanja prema onima od kojih je učio i iz čijih 
djela je crpio mudrost, napisao je 1909. godine biografije šejh 

Muhameda Abduhu, Abul Ala Е1 Mearije, Šejh Muslihudina 
Sadije i Tekijuddina Ibni Tejmije. 

Muhamed Seid Serdarević vjeroučitelj, imam, muderis, 
pisac, prevodilac, saradnik dnevnih listova i časopisa, društveni i 
javni radnik nije imao vremena da svršava najviše škole niti da 
obavlja dužnost visokih vjerskih funkcionera. 

Pa ipak učinio je mnogo više sa mjesta donje hijerarhijske 
skale, što objašnjava i njegovo odbijanje položaja muftije u 
Travniku. Jedna od rijetkih žrtava, kada skromni vjeroučitelj iz 
razloga svog poziva odbija maksimalno unapređenje, jer bi ga ovo 
ometalo u njegovu radu. 

Kao da je znao da neće dugo živjeti, žurio je u svom poslu. 
Pisao je za imperativ trenutka, za mnoge inicijative koje je 
inspirisao, za budućnost. 

Vjerovatno nije ni pomislio da će pedeset godina poslije 
njegove smrti biti izdato i četvrto izdanje »Fikh-a« jer je govoreći 
o napretku muslimanske zajednice, kojoj je posvetio život i rad, 
pretpostavljao da će novi autori napisati nove i bolje stvari. 

Čini se da se njegova predviđanja nisu ostvarila - bar ne u 
onom obima, kakav je on pretpostavljao. 

O njegovu radu na dužnosti muderisa, imama j društvenog 
radnika u svom rodnom mjestu nećemo govoriti na ovom mjestu. 

Spomenućemo samo to da je bio jedinstvena ličnost, 
autoritet za sve mještane, bez razlike na nacionalna i vjerska 
opredjeljenja. 

Trieesetšest nepunih godina života nije dug period da bi se 
ljudska ličnost i definitivno potvrdila. 

Međutim, Muhamed Seid Serdarević se potpuno afinnisao 
u svorn opredjeljenju, a ono što je uradio dokaz je izuzetne 
ličnosti, koja bi, da joj je bio dosuđen duži život, uradila daleko 
više. 

U tom pogledu, gotovo da je bio usamljena pojava našeg 
društvenog života onog vremena. 

Po strani od svakodnevnih, uobičajenih ili spektakularnih 
tokova, išao je svojim putem, ostvarujući misiju prosvjetitelja, za 
koju se u najranijoj mladosti opredijelio. 

Tu misiju je zaista ispunio. 

Umro je 26. maja 1918. godine. 

O pedesetogodišnjici njegove smrti pojavljuje se ovo 
četvrto izdanje Fikh-ul-ibadata. 



Mjeseca maja 1968. godine 



M. S. 

BISMILLAHIR-RAHMANIR-RAHIM 



ELHAMDU LILLAHI RABBIL-ALEMIN. VEL-AKIBETU 
LIL-MUTTEKIN. VESSALATU VESSELAMU ALA 
SEJJIDIL-MURSELIN MUHAMMEDIN VE ALA ALIHI 
VE ASHABIHI EDŽMEIN. 

UVOD 



MUKELLEF - MUKELLEFIN 



Svevišnji Bog dž. š. je odlikovao ljudski rod od ostalih 
živih bića time što muje dao pamet i razum, ali ga je zato zadužio 
raznim dužnostima, zapovjedivši mu neke stvari i zabranivši mu 
opet druge. Dok životinji nije sramota šta god učini, čovjeku se 
uzima za zlo i kod Boga i kod ljudi ako izostavi ono što je dužan 
da učini ili uradi ono što ne bi smio uraditi. 

No, nije svaki čovjek dužan da vrši Božije zapovijedi, 
nego samo onaj koji je sposoban za to, a to je punoljetan i 
pametan čovjek. Takav čovjek se zove »mukellef«, što znači 
»zadužen vjerskim dužnostima«. Množina od riječi »mukellef« je 
»mukeUefin« - »zaduženi«. 

икн 



Svaki punoljetan čovjek je odgovoran za svako svoje 
djelo, i svako njegovo djelo podliježe naročitim vjerskim 
propisima i osudama. Nauka koja nas uči kakvu osudu treba izreći 
za pojedina ljudska djela zove se »Ilmi-fikh« ili kraće »Fikh«. 
Onaj ko se bavi tom naukom zove se »fakih«. 

Prema tome je fikh nauka koja pretresa sve postupke 
punoljetnih ljudi sa šeriatskog gledišta i određuje da li se neko 
djelo po vjerskim propisima mora ili ne mora, smije ili ne smije 
činiti, je li ga slobodno činiti, ili je neko djelo pohvalno ili ružno 
činiti. 



Ahkami-šer'ijje (šeriatske presude) 

Iz spomenute definicije fikha se vidi da šeriatska osuda o 
izvjesnom činu može biti donesena na pet načina: 

1) da se neki čin (npr. namaz ili post) mora činiti, i to se 
zove »vudžub« a čin je sami »vadžib«. 

2) da se određeni čin ne smije činiti (npr. upotreba 
alkoholnih pića ili krađa). To se zove »hurmet«, a 
takav činje »haram« (zabranjen). 

3) da se neki čin može bez zamjerke činiti (npr. napraviti 
izlet ili voditi običan razgovor). Tome se kaže 
»ibahat«, a takav čin je po šeriatu »mubah«. 

4) da je nešto pohvalno činiti (npr. redovito čistiti zube). 
Tome se kaže »nedb«, a sam čin je »mendub«. 

5) da je neki čin nevaljao, ružan (npr. najesti se bijelog 
luka pa otići u društvo ili džamiju). Tome se kaže 
»kerahet«, a takav čin je »mekruh«. 

Prema tome: vudžub, hurmet, ibahat, nedb i kerahet su 
šeriatske presude (ahkami-šer'ijje). One se primjenjuju na sve 
postupke punoljetnih i pametnih ljudi, a ti postupci zovu se »ef'ali 
mukellefin«. 



Farz, vadzib 

Rekli smo već da se čin koji se po vjerskim propisima 
mora vršiti zove vadžib. No, vadžiba ima dvije vrste: jedni se 
zovu »farz«, a drugi zadržavaju ime vadžib. 

Farz je onaj čin za koji se sigurno zna da ga je Bog dž. š. 
zapovjedio, i ko ga takvim ne vjeruje, nije musliman. Vadžib je 
opet onaj čin za koji nismo posve sigurni da se Božija zapovijed 
odnosi baš na njega. Zato se ne može reći za čovjeka koji ga kao 
takvog ne vjeruje da je nevjernik, ali ko ne izvršava i jedno i 
drugo, griješan je i zaslužuje Božju kaznu. 

Prema tome riječ »vadžib« ima dva značenja: 

1) znači ono što se po vjerskim propisima mora činiti, 
znalo se da je baš to (a ne drugo) Bog dž. š. izvjesnom 
zapovijedi naredio ili ne; 

2) ono što se prema vjerskim propisima mora činiti, ali za 
što se ne zna posve sigurno da li je baš to - a ne drugo - 
Bog dž. š. zapovjedio. 



Farzi-ajn i farzi-kifaje 

Farzove opet dijelimo na: farzi-ajn i farzi-kifaje. 

Farzi-ajn je onaj farz koji mora vršiti svaki sposoban 
musliman, kao npr. pet vakata namaza klanjati ili postiti mjesec 
ramazan. Farzi-kifaje je onaj farz koji se kao dužnost odnosi na 
cijelo jedno društvo - zajednicu muslimana, pa ako ga neki od njih 
izvrši, s ostalih spada ta dužnost, a ako ga niko od njih ne izvrši, 
biće svi kod Boga griješni i odgovaraće pred Njim. Takav je npr. 
slučaj dužnost klanjanja dženaze umrlom muslimanu ili npr. 
džihad (braniti vjeru, čast, domovinu itd.). 



Sunnet, mustehab 

Ono što Allah dž. š. nije zapovjedio da se radi, ali je 
Muhamed a. s. radio ili preporučivao da se radi zove se »sunnet». 

Sunneta ima dvije vrste: »Sunneti-huda« i »Sunneti-zaide« 
(množina »Suneni-huda« i »Suneni-zevaid«), U prve spadaju 
postupci i djela u stvarima vjere koje je Muhamed a. s. redovno 
radio, kao npr. džemat i klanjanje nekih sunneta. U druge sunete 
spadaju stvari iz života a tiču se običaja, npr. način nošnje, jedenja 
i sl. Ovdje mogu unići i postupci u vjerskim stvarima koje 
Muhamed a. s. nije redovno uobičajio raditi (npr. predugo učenje 
Kur'ana u namazu, oduljivanje rukju'a i sedžde i sl.). 

Sunneti-huda treba da vršimo, a suneni-zevaid Нјеро je 
vršiti, ali neće nam se zamjeriti ako ih i ne vršimo. 

Sunnete također dijelimo na sunneti-ajn i sunneti-kifaje. 
Među prve spada npr. čišćenje zuba kcficom (ili misvaćem), a 
među druge npr. zatvaranje nekolicine ljudi u i'tikjaf zadnju 
trećinu ramazana. 

Mustehab je ono što je Muhamed a.s. rijetko radio ili je 
rekao za to da je lijepo raditi, kao npr. klanjati ikindijske sunnete. 
Ko, dakle, vrši mustehab djela, biće mu to upisano u sevab, a ko 
ne vrši, neće bita griješan. Kako se vidi, mustehab i sunneti-zaide 
su gotovo jedno te isto. 

Mekruhi-tahrimen, mekruhi-tenzihen 

Ona djela koja ne valja raditi a nisu izričito zabranjena, 
zovu se »mekruh«. 

Mekruhe dijelimo na dvije vrste: Mekruhi-tahrimen i 
mekruhi-tenzihen. Prvi označuje djela koja su veoma važna, 
sasvim bliska haramu, kao npr. nagomilavanje hrane u doba 
oskudice u namjeri da se proda po višim cijenama. Mekruhi- 
tenzihen je manje ružno djelo, kao npr. jesti lijevom rukom. 

Prema farzu stoji haram. Farz su dužnosti koje je Bog dž. 
š. jasno naredio, a haram stvari koje je jasno zabranio. I jedno i 
drugo ko zaniječe, ne smatra se muslimanom. 

Prema vadžibu stoji mekruhi-tahrimen a prema sunneti- 
huda mekruhi-tenzihen. 

Sunneti-zaide i mustehab su na istom stepenu. Oba se 
mogu nazvati imenorn »mendub«. 



Podjela fikha 

Područje likha je vrlo prostrano. On se dijeli u četiri 
glavna dijela: »ibadat«, »munakehat«, »muamelat« i »ukubat«. 

Ibadat su propisi o vjerskim obredima, munakehat govori 
o bračnim stvarima, muamelat tretira međusobne odnose ljudi, 
kao npr. kupoprodaju, a ukubat govori o kaznama za prekršaje 
pojedinih vjerskih propisa. 

U ibadete spadaju uglavnom: namaz, post, zekjat i hadž. U 
ovoj knjizi biće govora samo o ibadatu, tj. o ovim vjerskim 
dužnostima, i to najprije o namazu kao osnovnoj vjerskoj 
dužnosti. Budući da se namaz ne može obavljati bez poznavanja 

propisa o čistoći (Taharet), to će najprije biti govora o tim 
propisima. 



Osnove fikha - Edillei-šer'ijje 

Osnove frkha su: Kur'an, Sunnet, Idžma i Kijas. 

Kur'an je Božija knjiga, Sunnet je ono što je Alejhis-selam 
rekao, radio ili šutnjom odobrio (Sunneti-kavlijje, Sunneti-fi'lijje i 
Sunneti-tekririjje). Idžma je jednoglasno rješenje nekog šeriatskog 
pitanja od strane cjelokupne uleme jednog vremena, a Kijas je 
donošenje neke šeriatske odredbe na temelju analognog rješenja 
donesenog prije o nekom drugom pitanju koje ima nešto 
zajedničko i slično s pitanjem o kojem se donosi novo rješenje, 
kao npr. odredba da je haram piti rakiju, jer i ona opija kao vino, 
za koje je već otprije poznato da je zabranjeno. 

Kur'an, Sunnet, Idžma i Kijas su, dakle, vrela iz kojih se 
crpe šeriatske odredbe (ahkjami-šer'ijje) za sve postupke, djela i 
događaje među muslimanima sve do Sudnjeg dana. Ta vrela zovu 
se zajednički »Edillei-šer'ijje« (šeriatski dokazi) jer se njima 
dokazuje ispravnost pojedinih šeriatskih odredaba. Nauka koja 
raspravlja o tome kako se na temelju ovih Izvora dolazi do 
šeriatskih odredaba zove se »Usuli-fikh«. 



Mudžtehid, mukallid 

Mudžtehid je onaj učenjak koji, ne povodeći se za drugim, 
nastoji ličnim proučavanjem glavnih izvora da dođe do pravilne 
šeriatske odredbe o nekom pitanju. Onaj, opet, koji nije u stanju ili 
neće da to potpuno samostalno čini, nego se u svom radu povodi 
za drugim mudžtehidom, zove se »mukallid«. Medžtehid, za 
kojim se drugi povode u svom radu zove se »imam« i »metbu'«, a 
onaj koji se u radu povodi za njim je »tabi'« (sljedbenik). 

U prvim stoljećima Islama bilo je mnogo mudžtehida; bilo 
ih je i kasnije i biće ih do kraja svijeta. 



Znameniti mudžtehidi - imami 

Znameniti mudžtehidi - imami bijahu: 

Hasani Basrija iz Basre (umro 1 10. g. po hidžri), Ebu Sevr 
(Ibrahim ibni Halid) iz Bagdada (umro 240. g. po hidžri), Ahmed 
ibni Muhamed ibni Hanbel (umro 261. po h.), Ebu Sulejman 
Davud ibni Alijj el-Isbihaniz-Zahirijj (umro 270. po h.), Muhamed 
ibni Džerir et-Taberi (umro 3 10. po h.) - svi iz Bagdada. 

Muhamed ibni Nasr el Mervezijju, iz Horasana (umro 296. 
po h.), Abdur-Rahman el Evzaijju, iz Damaska (umro 157. po h.), 
Ebu Abdillah Mahkjul, iz Damaska (umro (1 14. po h.). 

Ibni Ebi Lejla (umro 184. po h.), Ebu Hanife en-Nu’man 
ibni Sabit (umro 150. po h .), Sufjan es-Severij - svi iz Kufe 

Malik ibni Enes (umro 179. po h.), Muhamed ibni Idris eš- 
Šall'ijju (umro 204. po h.), Ebu Bekr Muhamed ibni Munzir 
(umro 309. po h.) - svi iz Medine. 

Ishak ibni Ravijje (umro 239. po h.), Muhamed ibni 
Huzejme (umro 313. po h.), oba iz Nisabura. 

Osim njih bilo je još mudžtehida - imama kao Ibrahim en- 
Neh’ijju iz Kufe (umro 96. po h.), El-Lejs ibni Sad, porijeklom iz 
Isfahana (umro 175. po h.) i dr. 



Mezheb 

Mezheb je put ili pravac kojim je neki mudžtehid - imam 
išao rješavajući pojedina pitanja iz fikha. Obično je svaki 
mudžtehid imao svoj put - mezheb. Danas, međutim, postoje samo 
ovi priznati mezhebi (nazvani po imamima): hanefijski, malikijski, 

safi'ijski, i hanbelijski, te donekle i zahirijski koji ima nešto 
pristašau Indiji. Ostalihje gotovo sasvim nestalo. 



Hanefijski mezheb 

Osnivač ovoga mezheba je »Imami-A'zam« Ebu Hanife 
(rahmetullahi alejhi!). Njegov mezheb je najrašireniji u islamskom 
svijetu; jugoslavenski muslimani su također pristalice toga 
mezheba. 

Iinam Ebu Hanife (kome je ime Nu'man, a ocu mu bilo 
ime Sabit) rodio se u Kjufi 80. g. po h. Učio je pred čuvenim 
učenjakom Hammadom (zvao se Ebu Ismail ibni Sulejman, umro 
je 120. g. po h.). Pred njim su učili, pored ostalih, i Ebu Jusuf 
(Kjufa 113., umro u Bagdadu 182), zatim Muhamed ibni Hasan 
eš-Šejbani (Vasit 135., umro u Rejju 189.) i Ebu Huzeil Zufer ibni 
Huzejl (Basra 110-158). Ova trojica učenjaka bili su također 
imami. Ebu Jusuf, kao glavni kadija u abasovićkoj državi, mnogo 
je doprinio da se raširi hanefijski mezheb. On je udario temelj 
hanefijskom »usuli-fikhu«, a imami Muhamed je svojim 
mnogobrojnim djelima potkrijepio i učvrstio ovaj mezheb i 
osigurao mu uvjete za razvoj. 

Ova tri imama nisu usvajali uvijek mišljenja Ebu Hanife, 
ali kako su se držali njegova pravca i načela (usula) u donošenju 
šeriatskih odluka (propisa), oni se ne smatraju tuđim imamima za 
hanefijski mezheb i zbog toga se i oni ubrajaju u imame 
hanefijskog mezheba, kojem stoji na čelu Ebu Hanife (imami- 
a'zam - »najveći imam«). 



Fetva, mufti 

Fetva je rješenje nekog pitanja iz fikha uz koje dolazi 
objašnjenje na temelju čega je doneseno to rješenje. Vjerski 
učenjak koji donosi to rješenje zove se mufti (kod nas muftija). 

Kad se kaže npr. da je fetva u nekom pitanju donesena prema 
mišljenju imami Muhameda, to znači da su učeni ljudi to pitanje 
po likhu riješili na temelju imami-Muhamedova mišljenja, tj. oni 
su donijeli tu šeriatsku odluku onako kako ju je donio imami 
Muhamed, a ne kao Ebu Hanife ili Ebu Jusuf. 

Šeriatski propisi koji se nalaze u ovoj knjizi u skladu su s 
rješenjima (fetvama) odabranih fakiha. 

CISTOCA (Taharet) 



ŠTA ZNAČI TAHARET 



Jedan od bitnih uvjeta za obavljanje namaza je taharet 
(čistoća), tj. da čovjek bude čist. Protivno od toga je nedžaset 
(nečistoća), tj. stanje kad čovjek nije čist. 

Imamo dvije vrste nečistoće: nedžaseti-hakikijje, tj. stvama 
nečistoća, kada je nečije tijelo ili odjeća zamazana ljudskom ili 
životinjskom nečisti, mokraćom i sl. 

Dmga vrsta nečistoće je nedžaseti-hukjmijje, tj. gdje nema 
spomenute nečistoće, ali se po iikhskim propisima smatra čovjek 
nečist u izvjesnim slučajevima, kao npr. kad je čovjek bez 
abdesta, ili je džunup, ili je žena hajizli ili nifasli (prj menstruacaji 
ili poslije porođaja), pa kao takvi ne mogu stupiti na namaz. 

Stanje s nedžaseti-hukjmijjom zove se hades koji može biti 
veliki hades i mali hades. 

Mali hades znači stanje bez abdesta, te je potrebno uzeti 
abdest da bi čovjek mogao da klanja. 

Veliki hades je stanje kada treba da se čovjek okupa da bi 
bio čist, a to je ako je džunup, ili je žena hajzli ili nifasli. 

Taharet kojim se odstranjuje nedžaseti-hukjmijja ili hades 
zove se tahareti šer’ijje, a postiže se obično vodom. 




О VODAMA 



Razlikujemo sedam vrsta voda kojim se može postići 
čišćenje ( tahareti šer'ijje ): 

1) kišnica, 

2) morska voda, 

3) riječna voda, 

4) bunarska voda, 

5) otopina snijega, 

6) otopina grada (krupe) i 

7) voda sa izvora. 

S obzirom na čistoću, pogodnost za čišćenje i 
upotrebljivost, vode dijelimo u pet grupa: 

1) ona koja je čista i čisteća, tj. kojom se može odstraniti 
nečistoća (hades) i valja je u tu svrhu upotrebljavati, 
kao što je obična voda; 

2) ona koja je, doduše, i čista i čisteća, ali je nije dobro 
upotrebljavati (mekruh je!). To je npr. voda koju je 
nalokala pitoma mačka, kokoš ili ptica grabljivica, 
zmija, miš i sl.; 

3) ona koja je čista ali ne i čisteća, tj. ne može se njom 
uzeti abdest ili se okupati. To je tzv. »mai-musta'mel«, 
voda koja je već jednom bila upotrebljavana, tj. uzeo 
se njome abdest, samo radi sevaba imajući već abdest, 
ili se njom oprale ruke pred jelo ili poslije jela; 

4) voda za koju se sumnja da li se njom može očistiti ili 
ne. To je voda od koje je pila dugouha životinja - 
magarac ili mazga. Ona se zove »sumnjiva voda« 
(mai-meškjukj) jer hanefijski imami nisu donijeli o njoj 
jasnu odluku; 

5) nečista voda, a to je ona u koju je upalo kakve nečisti, 
a voda je stajaća i mala (s površinom manjom od 
stotinu kvadratnih aršina, ili otprilike pedesetsedam i 
po kvadratnih metara. Voda s većom površinom računa 
se kao »velika voda«.) Takva »mala voda« smatra se 
nečistom kad u nju upadne nečist, makar se i ne opažao 
nikakav znak od nje. Tekuća voda kao i »velika 
stajaća« voda smatraju se nečistim ako se opažaju neki 
znakovi nečisti: okus, boja ili vonj (neugodni miris). 



Sur 

Kada »mala stajaća voda« bude nalokana od kakve 
životinje, ona se zove »sur«. (Ovim imenom naziva se i ostatak 
jela). Kao i običnu vodu i sur dijelimo na vrste, i to: 

1) onaj koji je čist i-čisteći, te se može njime poslužiti. To 
je voda koju je pio čovjek, konj i sve životinje čije 
meso musliman smije jesti, ili škorpija (akrep); 

2) sur se može upotrijebiti ako nema druge vode, inače ga 
ne treba upotrebljavati. To je sur iza pitome mačke, 
kokoši koja hoda po nečistim mjestima, ptica 
grabljivici (jastrijeba, sokola, orla, mišara i si.), miša, 
zmije; 

3) sur koji je sumnjiv u pogledu čišćenja. To je sur iza 
magarca i mazge. U nevolji se može njim uzeti abdest, 
ali odmah iza toga treba i tejemmum uzeti, pa onda 
klanjati. 

4) onaj sur koji je nečist, te se ne smije njime poslužiti. 
To je sur iza pseta, svinje i svih deraćih životinja - 
zvjeradi: vuka, medvjeda i sl. 



Ako je voda sumnjive čistoće 

Kad bi se na nekom mjestu našlo više sudova vode od 
kojih je većina s čistom vodom a neki s nečistom, onda ćemo 
ispitati i pregledati vodu iz raznih sudova i odlučiti se kojom ćemo 
uzeti abdest, okupati se njom ili se napiti. 

Ako bude više sudova s nečistom vodom, onda nećemo 
izvršiti čišćenje njom, nego ćemo uzeti tejemmum i klanjati, ako 
nema druge vode da se očistimo. 

(U slučaju da ima više čiste ili nečiste odjeće, u oba 
slučaja, bilo više jedne ili druge, upotrijebiće se ona za koju se 
misli da je čista). 



O bunarskim vodama 

Iz malog bunara (s površinom od 57 i po kvadratnih 
metara) treba iscrpati svu vodu: 

1) ako u nju upadne makar malo nečisti, ili kap krvi, ili 
mokraće (osim konjske fuškije), 

2) ako upadne u bunar svinja, pa makar bila i živa 
izvađena, 

3) ako u njemu krepa pseto, ovca ili druga životinja, 

4) ako čovjek umre u njemu, 

5) ako i mala životinja krepa u bunaru pa se već bila 
nadula. U slučaju da se ne može sva voda iscrpsti, 

treba da dvojica vještaka odrede koliko da se iscrpa 
vode pa da se bunar smatra čistim. 

Krepa li u bunaru kokoš, mačka ili druga njima veličinom 
slična životinja, treba iscrpati četrdeset kova vode, a ako krepa 
miš, vrabac ili veličinom nešto slično, treba iscrpati dvadeset 
kova. Tim crpanjem se očisti ne samo bunar, nego i uže, kova i 
ruka koja je izvlačila. 

U današnje doba najbolje je poslije čišćenja bunara 
odnijeti vodu na analizu i ubaciti klora u bunar. 

Voda u bunaru ne smatra se nečista: 

1) ako bi upala sasvim mala količina brabonjaka, fuškije 
ili balege, tako da se ne bi očito opažalo ili kad bi se 
crpalo da ne bude u svakoj kovi koji brabonjak, 
odnosno balege, ili friškija da se osjeća, 

2) ako upadne malo nečisti od goluba, vrapca ili sličnih 
ptica koje se jedu, 

3) smrću u bunaru životinje koja nema krvi kao ribe, 
žabe, komarca, ose, muhe, škorpije i si. pa i uopće 
vodene životinje kao raka i si., 

4) kad bi upao u bunar čovjek ili životinja čije se meso 
jede pa izašli živi a na njima ne bude nečisti, 

5) kad u bunar upadne magare, mazga ili ptica 
grabljivica, pa i divlja zvijer. No, ako bi se bala ovih 
životinja pomiješala s vodom, onda će se dotična voda 
smatrati onom vrstom sura, kakva je životinja upala u 
vodu. 

Ako bi se u bunaru našla kakva krepana životinja, a nije se 
još nadula i ne zna se kad je pala u bunar, onda će se - po Ebu 
Hanili - smatrati da se je bunar opoganio prije jednog dana (24 
sata), a ako se je nadula, onda od prije tri dana. 

(Tada bi namaze, obavljene kroz to vrijeme s abdestom 
koji smo uzimali vodom iz tog bunara, trebalo naklanjati). 

Imami-Jusuf i imami-Muhamed pak smatraju da će se 
voda u tom slučaju smatrati poganom tek od časa kada se 
primijetila krepana životinja u njemu, te ne treba naklanjavati 
namaze koji su dotada obavljeni. 



Kapljevine i voda koja je predrugojačena 

Ne može se hades očistiti voćnim sokom kao ni sokovima 
od povrća ili drveća, makar se sok sobom cijedio, kao što je sok 
vinove loze koji sam kapi. 

Isto to važi i za vodu koja je izgubila svoju narav 
(kapljevitost, tečnost i snagu gašenja žeđi) kuhanjem ili 
nadvlađivanjem drugih primjesa dodavanjem istih. 

Ovo nadvlađivanje procjenjuje se ovako: 

Ako je primjesa kruta stvar, kao šafran, sapun, voće, lišće 
od drveća, zemlja itd, voda će se smatrati nadvladana samo onda 
ako izgubi svoju žitkoću i tekuće svojstvo, inače joj neće smetati 
što će izgubiti ostala tri svojstva: boju, ukus i miris. 

Ako je primjesa kapljevina, onda će voda biti nadvladana 
ako se u njoj ukaže jedno od svojstava dotične kapljevine (boja, 
ukus ili miris) ako ta kapljevina ima samo dva svojstva (kao 
mlijeko koje ima samo boju i ukus a nema mirisa). 

Ako kapljevina ima sva tri svojstva (kao sirće), onda će 
voda biti nadvladana ako dobije dva svojstva njezina. 

Ako pak kapljevina nema nijedno od tih svojstava, kao 
»mai-mustamel« (upotrijebljena voda) ili izhlapjela đulsija, onda 
se uzima količina kao mjerilo za nadvlađivanje. 

Prema tome, ako je na litar vode u smjesi došlo dva litra 
mai-mustamela ili điulsije, onda se tom vodom ne može uzeti 
abdest niti okupati. U protivnom slučaju može. 

ISTINDŽA I ISTIBRA 



Istindža znači čišćenje stražnjeg dijela tijela nakon 
obavljanja velike nužde. 

Istibra znači odstranjivanje i najmanjeg traga mokraće s 
izvjesnog dijela (uda). 

Kad se čovjek pomokri, treba da obavi istibra na taj način 
što če strpljivo nastojati da odstrani i najmanji trag mokraće sa 
spomenutog mjesta, i tek kada se uvjeri da je mokraćna cijev 
presušila, onda će početi uzimati abdest. 

Poslije obavljanja velike nužde sunnet je očistiti predio 
oko čmara, ako nečist ne prelazi preko njega, a vadžib ako prelazi 
a ne premašuje količina nečisti izvjesnu mjeru (1 dram), a ako 
prelazi tu mjeru, onda je čišćenje (istindža) farz. Kad nečist 
prelazi određeno mjesto, onda nije dovoljno to samo obrisati nego 
se mora i vodom ili drugom kakvom kapljevinom oprati. Pri 
vršenju gusula (vjersko kupanje kod uklanjanja velikog hadesa) 
treba i farz je oprati nečist, pa makar ne prelazila izvjesno mjesto. 

Najbolje je oprati se vodom a može se to učiniti i 
kamenom, zemljom i sličnim. Naravno da je bolje u ovom slučaju 
još i vodom izaprati se, iako u nevolji može i bez ovog izapiranja. 

Pri čišćenju treba nastojati da se ukloni potpuno nečist, a 
koliko će se upotrijebiti kamenica ili drugog nečeg, nije to od 
presudne važnosti. Ne treba pretjerivati ni u jednom smislu, ni 
previše ni premalo. 

Poslije svakog podapiranja treba ruke dobro sapunom 
oprati, ako ima vode. 

Što ne valja upotrebljavati pri čišćenju 

Ne valja istindža činiti pomoću kosti, fuškijom, ljudskom 
ili životinjskom hranom, ugljem, staklom, krečom i stvarima od 
neke vrijednosti, niti to valja vršiti desnom rukom. 

Lijepo je (mendub) u zahod unići lijevom nogom a prije 
ulaska proučiti Euzu i Bismille a onda: Allahumme inni euzu bike 
minel-habesi vel-habaisi (Bože, sačuvaj me zlih duhova!), onda 
unići i kleknuti oduprijevši se malo na lijevu stranu. 

Pri obavljanju nužde i čišćenju treba stidno mjesto držati 
pokriveno, naročito ako se nužda vrši na otvorenom mjestu. Nije 
lijepo pri tome razgovarati, a mekruh je tada biti okrenut prednjim 
ili stražnjim dijelom tijela prema Kibli, Suncu, Mjesecu ili vjetru. 
Mekruh je i mokriti ili obavljati veliku nuždu u vodi, u hladovini 
gdje ljudi sjede blizu puta, ili pod voćkom. Isto tako ne valja 
mokriti u rupu gdje se insekti legu (mravinjak i si.). Pošto se izađe 
iz zahoda (izlazi se desnom nogom), mendub je proučiti: El- 
hamdu lillahi-l-lezi ezhebe annl ma ju'zini ve emseke alejje ma 
jenfeuni. (Hvala Bogu koji je dao da se odstrani iz mene ono što 
me muči a da se zadrži u meni ono što mi koristi). 

ABDEST 



Farzovi (šartovi) abdesta 

Glavni sastavni dijelovi abdesta (šarti) su: 

1) umivanje lica, 

2) pranje ruku do iza lakata, 

3) četvrtinu glave potrti mokrom rukom, 

4) oprati noge do iza članaka. 

Pod licem se razumijeva u duljinu prostor od vrha ćela, 
gdje kosa počinje, pa do dna vilice (do podbratka), a u širinu od 
uha do uha. Pod pranjem ili umivanjem misli se upotrijebiti toliko 
vode perući izvjesno mjesto, da bar nekoliko kapi vode spadnu s 
njega. 

Povod (sebeb) za uzhnanje abdesta je namjera vršenja 
djela koja se čine samo sa abdestom, kao npr. klanjanje, uzimanje 
mushafa ili obavljanje tavafa. 

Posljedica (hukum) uzimanja abdesta je mogućnost vršenja 
spomenutih djela, na ovom svijetu, i sticanje sevaba za onaj svijet. 

Uvjeti da uzimanje abdesta bude obavezna dužnost 
(vadžib) su: 

1) biti musliman - muslimanka, 

2) biti punoljetan 1 , 



1 Gdje god se u ovoj knjizi spomene izraz »punoljetan«, »dorastao« ili »zrio« 
(balig), misli se na osobu koja je već spolno zrela, tj. kod muškog postoji 
polucija, a kod žene se već pojavila menstruacija, ili ako imaju već 15 godina i 
muška i ženska osoba. 

3) biti pametan, 

4) biti u mogućnosti upotrijebiti dovoljnu količinu vode 
za abdest, 

5) biti s hadesom, 

6) za žene: biti čist od hajza ili nifasa i 

7) da namasko vrijeme bude na izmaku. 



Uvjeti za valjanost abdesta 

Da bi abdest bio ispravan valja ispuniti i sljedeće uslove: 

1) da čisteća voda dođe u dodir i sa najmanjom česticom 
onoga dijela tijela koji se pere, 

2) da se tokom uzimanja abdesta ne dogodi ništa što 
abdest kvari (hades, hajz ili nifas), 

3) da ne bude smetnji dopiranju vode do tijela (da ne 
bude npr. tijelo namazano masnom materijom). 

Vadžib je oprati spoljašnjost guste brade, a kod rijetke 
pokvasiti i sami korijen brade, odnosno kožu ispod nje. Ne mora 
se kvasiti onaj dio kose koji je pad niz čelo ili lice kao ni nutarnji 
dio usnica. 

Treba naročito pripaliti da se vodom operu mjesta između 
stisnutih prsta, ispod dugačkih nokata te dijelovi po kojima se 
polijepilo npr. tijesto, vosak i si. Ako pod noktima nije prljavština 
nego obična plijesan, smatra se da voda može prodrijeti ispod nje 
a isto tako i ispod buhoserine i si. Ako se nosi tijesan prsten ili 
minđuše, treba ih malo pri pranju okrenuti. Ako je pukotina na 
nozi ili ruci namazana mehlemom ili masti radi liječenja, 
dozvoljeno je vodom samo preko toga preći da se rana ne bi 
pozlijedila pranjem. Kada se neko okupa ili uzme abdest pa se iza 

toga obrije, odreže nokte ili potkreše brkove, ne treba mu ponovo 
vršiti pranje niti mesh činiti. 

Sunneti abdesta 

Kod abdesta je sunnet slijedeće: 

1) oprati ruke do iza šaka na početku, 

2) spomenuti Božije ime, isto na početku, 

3) očistiti zube misvakom, keficom ili makar prstima ako 
nema drugo, 

4) izaprati usta tri puta, i to dobro (ako se ne posti), 

5) izaprati nos tri puta, isto dobro (istinšak), 

6) »madmada« provući prste jedne između drugih, 

7) kroz gustu bradu proći prstima, 

8) sve što se pere po tri puta prati, 

9) svu glavu potrti mokrom rukom, ali samo jednom, 

10) uši potrti mokrom rukom, 

1 1) pri pranju trljati pojedine dijelove, 

12) vršiti pojedine dijelove abdesta uzastupno, 

13) nijjet učiniti (donijeti odluku 2 ), 

14) dijelove abdesta vršiti onim redom kako je izloženo, 

1 5) počinjali s pranjem desnih dijelova, 

16) počinjali mesh glave (notiranje) sprijeda i 

17) početi s pranjem ruku i nogu od prsta. 



2 Šta znači nijjet, to vidi kod rasprave o tejemmumu. 

Adabi abdesta 

Adabi (mustehabi) - pohvaljene stvari - kod abdesta su: 

1) ako se abdest uzima na vani, stati ili sjesti malo 
ponaviše da se mai-mustamel ne sliva pod dotičnog, 
odnosno paziti da se ne uštrca tom vodom koja je 
upotrijebljena, 

2) okrenuti se prema Kibli 

3) sobom abdest uzimati, tj. bez tuđe pomoći, 

4) izgovoriti nijjet, 

5) učiti abdeske dove, 

6) ne govoriti ništa drugo osim dova ili Božijeg imena, 

7) spomenuti Božije ime pri pranju svakog uda, 

8) mali prst zavući u uši da se bolje mesh učini, 

9) i prostrani prsten okrenuti, 

1 0) desnom rukom izapirati usta i nos, a lijevom se osek- 
nuti, 

11) vrat mesh učiniti, 

12) po svršetku abdesta izreći dva kelimei-šehadeta, 

13) napiti se malo vode iza abdesta, okrenuvši se prema 
Kibli, 

14) po svršetku uzimanja abdesta reći: Allahumme-dž'alni 
minettevvabine vedž'alni minel — mutetahirin. (Bože, 
učini me od onih koji čine teubu [pokajanje] i od onih 
koji se redovno čiste!). 



Mekruhi abdesta 
Mekruh je pri abdestu: 

1) previše vodu proljevati ili je previše čuvati, 

2) pljuskati po licu vodu, 

3) razgovarati uzimajući abdest 

4) tražiti da nam kogod pomaže (polijeva) kad se uzima 
abdest. 



Abdest u raznim prilikama 

Abdest može biti farz, vadžib i mendub. 

Farz je abdest za čovjeka s hadesom radi obavljanja 
namaza, makar to bio neobavezni namaz (nafilc), dženaze-namaz, 
radi činjenja sedžde pri učenju Kur’ana (sedždei-tilavet), kad 
hoćemo prihvatiti mushaf ili što drugo na čemu je ispisan makar 
jedan ajet iz Kur'ana. 

Abdest je vadžib radi obavljanja tavafa (obilaženja) Kabe. 

Abdest je mendub u ovim prilikama: pred spavanje, kad se 
ustane iza sna, kad god se abdest izgubi (tako da se uvijek bude 
pod abdestom) kad malo zastari prijašnji abdest (abdest na 
abdest), iza ružna govora (laži, ogovaranja i si.), nakon svakog 
griješna čina, nakon smijanja grohotom (što nije muslimanu 
pohvaljeno činiti), nakon kupanja mrtvaca, poslije nošenja 
mrtvaca, radi pojedinog svakog namaza, prije kupanja zbog 
džunupluka, za džunupli čovjeka kad hoće da jede, pije ili spava, 
kad se čovjek rasrdi, kad hoće da uči Kur'an ili Hadis, ili uopće 
studira vjerska pitanja, kad hoće da prouči ezan, ikamet ili hutbu, 
kad hoće da posjeti Alejhisselamov kabur, da stoji na Arefatu, da 
trči između Safe i Merve, kad se dotakne ženske osobe ili stidna 
mjesta, kao što misle neki imami. 

Šta kvari abdest? 

Abdest će biti pokvaren: 

1) vršenjem velike nužde (makar samo glista izašla) 

2) ako se pomokri ili kakva bilo tekućina izađe iz 
mokračne cijevi, 

3) ako se pusti vjetar, 

4) ako poteče iz tijela krv, sukrvica ili gnoj, 

5) ako se ispljuje krv, makar to bilo s pljuvačkom, ako 
pljuvačka nije nadvladala, 

6) ako se povrati punim ustima najednom ili na više puta 
pa bi to sve bilo koliko puna usta (ako bude uzrok 
povraćanjujedan), 

7) ako se zaspi ležeći na strani, 

8) ako se izgubi svijest uslijed onesvješćenja, pijanstva ili 
ludila, 

9) ako se klanjajući glasno nasmije, tako da bi ga njegov 
susjed mogao čuti. 

Abdest se neće pokvariti: ako se krv samo pojavi ali ne 
poteče, što će s tijela otpasti kakva bobuljica a da krv ne poteče, 
ako iz rane, nosa ili uha izađe crv, ako se dotakne spolni organ, 
ako se dotakne ženska osoba, kad se vidi stidno mjesto u sebe ili 
drugoga, što će se malo povratiti ili izbaciti hrakotine makar i 
više, što će neko zakunjati čak da glavom klima, što će se čak i 
zaspati ali sjedeći pa makar se i prislonio uza što, ako mu bude 
stražnji dio priljubljen uza zemlju, kad se zaspi klanjajući pa 
makar na ruku'u ili na sedždi koja bude obavljena onako kako je 
sunnet (odmaknuvši trbuh od stegana i mišice od strana). 

KUPANJE (GUSL) 



Uzroci zbog kojih je kupanje farz su slijedeći: 

1) svako spolno općenje (sa ejakulacijom ili bez nje), 

2) polucija (ihtilam), snovi koji dovedu do izbacivanja 
sjemena i od toga se opazi trag na rublju, 

3) izbacivanje sjemena usljed razdražene strasti, 

4) prestanak hajza kod žene, 

5) prestanak nifasa. 

Osoba pri kojoj se nalazi jedan od prva tri uzroka zove se 
»džunub«, a to stanje zove se »dženabet« (džunupluk). 

Farz je također okupati i mrtvaca. 

Ne mora se kupati ni zbog kakve druge tekućine koja bi se 
pojavila iz mokraćne cijevi osim sjemena kao ni zbog snova koji 
razdražuju ako se na rublju nije pokazao kakav znak ejakulacije ili 
mokrine na mokraćnoj cijevi. No, ni zbog izbacivanja sjemena ne 
mora se kupati, ako je ono izašlo zbog muke ili bola, a ne u stanju 
razdraženosti. 



Farzovi gusla 
Farzovi gusla su: 

1) usta izaprati, 

2) nos izaprati, 

3) sve tijelo oprati da ne ostane ni trun na tijelu koji voda 
nije dohvatila. Radi toga se moraju oprati: unutrašnjost 



40 




pupka, menđušna rupica na uhu, ako nije zarasla, koža 
i pod gustom bradom, brkovima i obrvama. Žena ne 
mora rasplitati pletenica ako je voda dohvatila njihove 
korjenove. 



Sunneti gusla 

Sunnet je pri kupanju slijedeće: 

1) nijjetučiniti, 

2) spomenuti na početku Božije ime, 

3) ukloniti nečist s tijela prije kupanja, ako je bude, 

4) prije kupanja uzeti abdest kao što se obično uzima, 

5) tri puta politi cijelo tijelo vodom, 

6) politi najprije glavu, pa desno rame pa lijevo (ako se ne 
kupa u rijeci, 

7) istrljati sve tijelo pri prvom polijevanju. 

Ako se neko kupa u kadi ili teknetu (koritu), u koje se 
slijeva mai-mu-stamel, neće pri uzimanju abdesta prati nogu, ali 
će po završenom kupanju oprati noge čistom vodom. 



Adabi i mekruhi gusla 

Adabi gusla su isti kao i kod abdesta, samo što se neće 
okretati prema Kibli ni učiti dove. Mekruhi su također isti, samo 
što je još mekruh pri kupanju i dove učiti. 

Vrste gusla 

Kupanje (gusl) može biti farz, ili sunnet ili mendub. 

Gusl je farz u već spomenutih pet slučajeva. 

Gusl je sunnet: 

1) radi džume, 

2) radi Bajrama, 

3) radi oblačenja ihrama kod hadža i 

4) hadžiji na Arefatu popodne. 

Gusl je mendub: 

1) osobi koja primi Islam a bila je čista, 

2) dječaku ili djevojčici koji navrše 15 godina a prije toga 
nisu imali znakova zrelosti, 

3) osobi koja je bila izgubila pamet pa došla sebi, 

4) nakon puštanja krvi, 

5) nakon kupanja mrtvaca, 

6) na Lejlei-berat, 

7) na Lejlei-kadr, 

8) pred ulazak u Medinu, 

9) radi stajanja na Muzdelifi, izjutra desetog dana zil- 
hidžeta, 

1 0) kad se uniđe u Meku radi tavafuz-zijareta, 

11) radi klanjanja posebnog namaza kod pomračanja Sunca 
ili Mjeseca, kišne dove, strave, tame, žestokog vjetra 
itd. 

TEJEMMUM 



Tejemmum znači: rukama se dotaći čiste zemlje, zemljane 
stvari ili praha i tim rukama potrti lice i ruke. Tejemmum 
zamjenjuje abdest i guši kad je nemoguće njih uzeti. 

Za valjanost tejemmuma postoji osam uslova: 

1) nijjet, tj. odlučiti ili naumiti nešto učiniti, i to izvršiti. 
Da nijjet bude valjan, treba: da je neko musliman, da je 
pametan, da poznaje ono što nijjet čini. Naročito kod 
nijjeta za tejemmum radi namaza treba paziti da se 
odluči jedno od ovo troje: ili tejemmum činimo radi 
tahareta od hadesa, ili radi namaza, ili radi ibadeta koji 
se namjerno čini a ne usput i koji bez čišćenja nije 
valjan. Prema tome ne može se s tejemmumom klanjati 
ako nijjet učinimo samo za tejemmum, ili ne može se 
npr. klanjati s tejemmumom ako smo nijjet učinili da 
učimo Kur'an, a nismo bili džunub. Nijjet za 
tejenunum čini se u momentu kada se rukama dotiče 
zemlja ili prah za uzimanje tejemmuma. 

2) razlog koji dozvoljava tejemmum: Razlozi koji 
dozvoljavaju da se uzme tejemmum su: udaljenost 
vode od najmanje dvadeset minuta pješačkog hoda, 
makar to bilo i u gradu, ib bolest koja bi se mogla 
pogoršati ako se uzme abdest ili se okupa, ili rana koja 
bi u tom slučaju teže zacijelila, ib velika studen od 
koje bi mogao čovjek stradati ili oboljeti, ili strah od 
neprijatelja koji se nalazi na onom kraju gdje je voda, 
bio to čovjek ili zvijer, isto tako oskudica u vodi koja 
prijeti da će nestati vode za piće ili mijesenje hljeba, ili 
nedostatak oruđa kojim bi zagrabili vodu; ili bojazan 
da će nas mašiti dženaza - ili Bajram-namaz. (Bojazan 

da će proći vrijeme običnog namaza ili da će nas 
džuma mašiti ne opravdava uzimanje tejemmuma). 

3) da se tejemmum uzme čistom zemljom, zemljanom 
stvari ili onim što se računa kao zemlja: pijesak, 
kamen, kreč itd. (Drvo, pepeo ili kovine ne spadaju u 
to). 

4) sve lice i ruke do iza lakata obuhvatiti meshom (potrti 
zemljom). 

5) cijelom rukom ili većom polovicom njezinom mesh 
činiti. Dakle, ako bismo mesh činili samo pomoću dva 
prsta, pa makar ponavljanjem obuhvatili sve što treba 
mesh učiniti, mesh neće valjati (dok to vrijedi za mesh 
po glavi). 

6) dva puta dotaći dlanovima zemlju, jednom za mesh po 
licu, drugi put za mesh po rukama, 

7) da se tokom uzimanja mesna ne dogodi ništa što bi 
mesh pokvarilo kao hajz, nifas i hades, kao što smo i 
kod abdesta naveli, 

8) da se po mjestima kuda se mesh čini ne bude nalazilo 
nešto što bi smetalo dodiru zemlje s tijelom, kao vosak, 
loj i sl, 

Uzroci koji traže tejemmum kao i uvjeti da on bude vadžib 
isti su kao kod abdesta. Najvažnije stvari kod tejemmuma su mesh 
učiniti po licu i rukama. 



Sunneti tejemmuma su: 

1) spomenuti Božije ime na početku, 

2) mesh učiniti najprije lice pa onda ruke, 

3) obaviti ga bez prekidanja, 

4) ruke poslije spuštanja na zemlju naprijed malo povući, 
pa ih zatim povući natrag, 

5) iza toga ih stresti i 

6) prste pri tome razmaknuti jedan od drugog. 



Mendub je pričekati do pred kraj namaskog vremena, ako 
se nadamo da ćemo dobiti vode. 

Vadžib je pričekati pa kad bi i vrijeme namaza prošlo, ako 
je neko obećao nabaviti nam vode. Isto tako je vadžib pričekati ali 
samo do pred kraj namaskog vremena, ako nam je neko obećao 
dati oruđe (kovu ili uže) za crpnju vode. (Ovakav je slučaj i kod 
onoga ko nema što obući pa mu neko obeća donijeti haljinu). 
Vadžib je tražiti vodu sobom ili preko drugog do na udaljenosti od 
300-400 koraka, ako mislimo da se voda nalazi u blizini i ako smo 
sigurni od opasnosti. Vadžib je tražiti vodu i od svoga druga ako 
se nalazi na mjestu gdje ima dovoljno vode. Ako je čovjek u 
nuždi, on je dužan i da kupi vode, ako nije preskupa i ako ima 
toliko novaca da mu pretječe preko osnovnih životnih potreba. 

S jednim se tejemmumom može klanjati i više namaza, 
farzova ili nafila, a može se uzeti i prije nastupa namaskog 
vremena. 

Čovjek čija je veća polovina tijela ranjava ili samo 
polovina, uzeće tejemmum mjesto abdesta. Ako mu je ranjavo 
manje od polovine tijela, zdrave će dijelove oprati a ranjave mesh 
učiniti mokrom rukom neposredno po tijelu, a ako ne može, onda 
po zavojima. Ako ni to ne može, onda će i to izostaviti. 

Pranje i tejemmum ne može se sastaviti. 

Tejemmum će pokvariti sve ono što i abdest kvari, a uz to 
još i slučaj da dobijemo vode kojom bismo mogli uzeti abdest. 

Zašto smo zaduženi tejemmumom kad ne možemo uzeti 

abdest ili gusl? 

Vjerski propisi traže da se čišćenje koje se postiže 
abdestom ili kupanjem vrši radi obavljanja namaza, jer samo čisti 
možemo stati pred Boga dž. š. S druge strane to čišćenje je od 
ogromne koristi za održavanje zdravlja čovjekova jer nečistoća 
prouzrokuje razne bolesti. Musliman koji se pridržaje ovih propisa 
o čistoći i još pri tome ima na umu da to vrši radi Božijeg 
zadovoljstva, biće uvijek tjelesno i duševno zdrav. Vršiti redovito 
ovo čišćenje po nekoliko puta dnevno nije lak posao, osobito pri 
hladnom vremenu i drugim neprilikama. Naviknuti se na ovo 
redovno čišćenje poteško je naročito za ljude slabe volje, dok je to 
za ljude s jakom voljom i čvrstim vjerovanjem vrlo lak posao i s 
uživanjem ga obavljaju, a kad se jednom navikne na to, onda 
čovjek ne može ni pomisliti da to ne čini. Ako je takav čovjek 
usljed putovanja ili bolesti bio spriječen da vrši redovno čišćenje, 
on jedva čeka priliku da ga počne vršiti. Naravno, ako je čovjek u 
nemogućnosti da uzme abdest ili se okupa, on ne bi mogao 
klanjati. Da bi se izbjeglo izostavljanje namaza u tom slučaju, 
određeno je da se može uzeti tejemmum kao zamjena za abdest ili 
guši. Tim postižemo dvije stvari: ne ostavljamo Božiji farz nego 
ga redovno vršimo i uzimajući tejemmum činimo one pripreme za 
namaz kao da uzimamo i abdest, te se ne odvikavamo od tih 
priprema, a s druge strane idemo i duševno pripremljeni na 
namaz. 

U nuždi, dakle, obraćamo se materi zemlji od koje smo 
postali, na kojoj živimo od rođenja do smrti, koja nas hrani svojim 
izravnim i neizravnim proizvodima i konačno će nas poslije smrti 
u se primiti. Uzimajući tejemmum, potirući se zemljom, treba da o 
svemu tome razmišljamo, a naročito o ovom posljednjem. Time 
mi isto tako iskazujemo pokomost i poniznost prema uzvišenom 
Stvoritelju jer za Njegovu ljubav taremo svoje lice, najodabraniji 
dio tijela, zemljanom prašinom. To čine u određenim prilikama 
svi muslimani: vladar i prosjak, bogat i siromah, najugledniji 

čovjek i obični seljak, jer je svima jedna majka - zemlja i, potirući 
svi svoje lice zemljom, tim izražavaju da su svi pred uzvišenim 
Bogom jednaki i da ne treba da se neki smatraju većim i da se 
uzdižu nad druge. 

MESH PO MESTVAMA 



Ako čovjek ili žena nose mestve, oni mogu pri uzimanju 
abdesta mesh učiniti po mestvama, mjesto da skinu mestve i operu 
noge. To je jedna olakšica za ljude, a opravdava se tim što je noga 
u mestvama manje izložena nečistoći nego kad je bez mestve. 

Pod riječi »mestva« razumije se svaka čvršća obuća koja 
pokriva nogu do iznad članaka, dakle i svaka čista cipela s 
lastikom ili svezama. Mestve ne moraju biti od kože, nego mogu 
biti i od neke jače materije, npr. od sukna, čohe, abe i si. Isto tako 
smatraju se mestvama i debele čarape koje same stoje uz nogu: 
bez vezanja i ne propuštaju vode lako, pa makar i ne bile 
podšiveme kožom. 

Da se mogne po mestvama mesh učiniti treba sedam 

uvjeta: 

1) da se mestve ili slično njima obuku dok je čovjek s 
abdestom ili je oprao noge prije navlačenja mestava pa 
do uzimanja cijelog abdesta nije mu se dogodilo ništa 
što bi mu abdest pokvarilo; 

2) da pokrivaju članke nogu (dakle ne može se mesh 
učiniti po patikama, kratkim priglavcima ili 
polucipelama); 

3) da se može ići u njima. Ne može se dakle mesh činiti 
po mestvama od đrveta, željeza, stakla i si., a može po 
cipelama s drvenini potplatama; 

4) da ne budu toliko razdrte da bi se mogla ukazati bar tri 
prsta; 

5) da stoje same uz noge bez sveza (dakle ne može po 
tankim čarapama), 

6) da ne propuštaju vodu (dakle po rijetko pletenim 
čarapama, makar bile i od debele pređe, ne može se 
mesh činiti); 

7) da se u mestvi nalazi od prednjeg dijela stopala bar 
toliko koliko su tri najmanja ručna prsta. Prema tome 
čovjek kojem je odrezan prednji dio stopala, pa makar 
mu peta bila u mestvi, ne može mesh činiti nego treba 
da pere noge. 

Čovjek koji je kod svoje kuće (mukim), može mesh činiti 
dvadeset i četiri sata od časa kako je izgubio abdest s kojim je 
obukao mestve. čovjek koji je na putu (musafir), može to činiti tri 
dana i tri noći. 

Kad bi mukim, koji je mesh učinio po mestvama, pošao na 
put prije nego je isteklo vrijeme njegova mesha, či-niće mesh kao 
musafir, tj. tri dana. Kad bi opet musafir stigao kući, morao bi 
skinuti mestve ako je mesh činio već dvadeset i četiri sata, a ako 
nije, može namiriti 24 sata. 

Farz je kod mesha povući mokrim prstima (s najmanje tri 
prsta) po gornjem prednjem dijelu stopala. 

Sunnet je prste razmaknuti i povući ih od vrhova prsta 
prema grliću mestava. 

Kad god se ponovi abdest, mora se i mesh ponovo učiniti. 

Mesh prestaje vrijediti ako skinemo makar jednu mestvu 
ili izvučemo veći dio stopala do u grlić mestve, ili se veća 
polovica koje bilo noge smokri u mestvi, ili, napokon, isteče 
vrijeme mesha (za mukima 24 sata a za musafira tri dana). U ovim 
slučajevima treba, dakle, noge oprati, osmi u slučaju velike 
studeni pri kojoj bi čovjek mogao stradati, ali se cio abdest ne 

mora ni u jednom ovom slučaju obnavljati ako ga nije bio inače 
izgubio. 

Mesh se može učiniti i po čizmama obučenim na mestve, 
ako ih je čovjek obukao na mestve dok je bio pod abdestom. Ne 
može se mesh činiti po saruku (turbanu, ahmediji), po kapi, po 
vali (peči) ni po rukavicama. 



50 




MESH PO ZAVOJIMA 



Ako ozlijedimo neki dio tijela koji se pere pri uzimanju 
abdesta, pa smo stavili zavoj na taj dio tijela, onda mjesto pranja 
možemo mesh učiniti po zavoju ako ne smijemo taj dio prati niti 
po njemu direktno mesh činiti. I po zdravim dijelovima tijela koji 
se nalaze pod zavojima možemo mesh činiti ako će nam naškoditi 
skidanje zavoja, inače ćemo te zdrave dijelove oprati a po 
ranjenim mesh učiniti. Ako će nam to škoditi onda ćemo mesh po 
ozlijeđenom mjestu izostaviti. 

Mesh po zavojima ima istu vrijednost kao i pranje toga 
dijela tijela, nije ograničen vremenski, ne mora se biti s abdestom 
kad se zavoji povijaju, vrijednost njegova ne gubi se time što je 
zavoj spao ili se odmotao osim ako je rana zarasla pa su zavoji 
postali nepotrebni. U ovom slučaju ne mora se mesh ni obnavljati, 
iako je bolje obnoviti. Napokon može se mesh činiti po zavoju 
jedne noge a drugu nogu prali. 

Kad činimo mesh po mestvama, po zavoju i po glavi nije 
potrebno nijjet činiti. 

Ukratko, gdje god pranje škodi, može se ono zamijeniti 
mesnom, a gdje i mesh škodi, on se izostavi 

HAJZ, NIFAS I ISTIHAZA 



Hajz, nifas i istihaza su posebne pojave kod ženskih lica, 
prirođene samo njima, a stoje u vezi s ustrojstvom i funkcijama 
ženskih tjelesnih organa. 

Hajz (žensko pranje, žensko vrijeme, perioda, 
menstruacija, menzis, žensko mjesečno vrijeme) je periodična 
pojava krvi koju izbacuje materica zrele ženske osobe koja je 
zdrava i koja nije prešla izvjesne godine starosti, i to kad je u 
normalnom stanju (nije trudna), a traje obično najmanje tri dana a 
najduže deset dana . 3 

Najmanji je razmak između dva redovita pranja, kad je 
žensko čisto, petnaest dana, a najvećem nema granice. 

Nifas je hajzu slično stanje kod žena iza poroda, a to se 
stanje u nas zove čiščenje. Njega može nikako da ne bude, a 
najduže može trajati četrdeset dana. 

Istihaza je oticanje krvi kod žene osim hajza i nifasa. 
Prema tome ono za što bi se mislilo da je hajz a ne traje tri dana ili 
potraje preko deset dana ili prekorači običaj i premaši deset dana 
(običaj je na primjer kod jedne žene da ima pranje pet dana, pa joj 
se dogodi da joj jedno pranje mimo običaj traje dvanaest dana, 
uzeće se da joj je hajz pet dana a sve ostalo, tj. sedam dana da je 
istihaza, pa joj treba naklanjati namaze što ih nije kroz to vrijeme 
klanjala). Isto tako i nifas preko četrdeset dana ili ako se pokazao 



3 Imami Šafija i Hanbel vele: Najmanje trajanje hajza je jedan dan, a najviše 
petnaest dana. Imami Malik misli da najmanje vrijeme niie određeno, može 
trajati i jedan čas, a najviše petnaest dana Za najmanje trajanje nifasa sva tri 
imama se slažu da je neodređen, dok za najduže trajanje imami šafija i Malik 
vele da je šezdeset dana. Imami Hanbel se slaže s Ebu Hanifom, a po mnogim 
verzijama i imami Malik. 

odliv krvi prije nego je minulo najmanje petnaest dana iza 
redovitog pranja - sve je to istihaza. Istihaza je, dakle, neuredno 
žensko vrijeme kao i tzv. bijelo vrijeme ili bijeli cvijet. 

Žena je nečista dok je u hajzu ili nifasu, a kad to prestane, 
onda je čista čim se okupa. Dok je žena nečista, ona ne smije 
klanjati, postiti, učiti Kur'an ili ga prihvaćati, osim ako je zamotan 
u platno ili u kakvom oklopu koji nije za njega prišiven, zatim ne 
smije ulazit u džamiju, tavaf činiti Kabu niti spomo općiti. 

Ništa od nabrojanih stvari ne smije žena činiti dok joj 
pranje ili čišćenje ne prestane i ne okupa se. Samo spolno općenje 
može se vršiti i prije kupanja, ako je pranje prestalo navršenim 
desetim a čišćenje navršenim četrdesetim danom. Ako je prestalo 
prije, i prije običaja, onda se to općenje ne dozvoljava nikako, a 
ako je po običaju, onda se dozvoljava uvjetno i to: da se okupa, ili 
u nuždi da uzme tejemmum, ali i da uz to klanja jedan namaz ili 
da nakon zaustavljanja krvotoka prođe toliko namaskog vakta koji 
je već u toku kroz koliko bi se žena mogla okupati i stupiti u 
namaz, pa makar se ne okupala ni tejemmum uzela. 

Nečista žena je dužna da post obavi naknadno (па kada ), a 
namaze ne treba naklanjavati. 

Osoba koja je nečista (džunub) ne smije vršiti ono prvih 
šest stvari koje su zabranjene nečistoj ženi, osim posta koji je 
njemu dozvoljen (džunubu) pa će i postiti, ako je ramazan. 

Osoba koja je s malim hadesom ne smije vršiti prvi, četvrti 
i šesti čin od onih koji su spomenuti. Žena s istihazom ne smatra 
se nečistom, pa smije sve spomenuto činiti; ona je samo kao 
obični sahibi-uzr. 

О SAHIBI-UZRU 



Sahibi-uzr ili mazur je ona osoba kod koje se neprestano 
pojavljuje nešto što kvari abdest. Tu je najprije slučaj sa ženom 
koja je s istihazom. Takva je i osoba kod koje neprekidno curi krv 
iz nosa ili rane, zatim osoba koja ne može držati mokraću, 
vjetrove itd. 

Sahibi-uzr postaje osoba kod koje dotični uzr (smetnja, 
razlog da se neko ispriča za nešto kao npr. tečenje krvi, curenje 
mokraće i sl. ustraje kroz jedan cijeli namaski vakat, ne prekinuvši 
ni toliko koliko bi se mogao uzeti abdest i obaviti namaz. Dotični 
će se smatrati takvim sve dotle dok mu se pri svakom namaskom 
vaktu bude taj uzr ukazivao makar jedanput. Prođe li samo jedan 
namaski vakat a da se uzr nije ukazao, prestaje se biti sahibi- 
uzrom. 

Sahibi-uzr će mijenjati abdest pri svakom namaskom vaktu 
i u toku toga vakta on može s tim abdestom klanjati šta god hoće, 
bez obzira na svoj uzr. Čim dotični namaski vakat isteče, ne važi 
više ni taj abdest za istečeni namaski vakat. 

RAZNE NEČISTI I ČIŠĆENJE OD NJIH 



Nečisti dijelimo u dvije vrste: teške i lake. Teške su 
nečistoće: sve što izlazi iz ljudskoga tijela i što kvari abdest, zatim 
vino, krv, ali ne ona što je u mesu nego ona što otječe iz mesa, 
meso od mrljine (krepane životinje) kao i njena koža dok se ne 
učini, mokraća životinja koje se ne jedu, nečist pasja i svinjska, 
nečist deraćih životinja i njihova bala, te nečist domaće peradi. 

Lake nečisti su mokraća konjska i svih životinja koje se 
jedu i nečist ptica koje se ne jedu (jastrijeb, orao i sl.). Za konjsku 
mokraću, balegu i brabonjke Ebu Hanife drži da su teške nečisti, a 
Ebu Jusuf i Muhamed da su lake, pa je imami Muhamed čak 
kasnije istakao mišljenje da to nisu uopće nečisti. 

I teške i lake nečisti se praštaju do izvjesne mjere, pa se ne 
moraju čistiti da bi se moglo klanjati. Ta izvjesna mjera kod 
teških, krutih nečisti je jedan dram (nešto preko četiri i po grama) 
a kod tečnih koliko bi moglo stati u izdubljeni prostor dlana. Kod 
lakih je ova mjera koliko bi zahvatio četvrtinu odjeće, odnosno 
tijela. Prašta se također minimalna količina mokraće koliko vrh od 
igle koja dođe prskanjem. 

Nečist se može prenijeti i na čistu stvar. Tako npr. pri 
spavanju se smokri znojem postelja ili zemlja, pa se trag od toga 
pokaže na nozi ili drugom dijelu tijela. Ako se trag ne pokaže na 
tijelu, onda se ne smatra da je ono onečišćeno. Isto tako neće se 
onečistiti čista suha haljina zamotana u nečistu mokru iz koje se 
ne može ništa iscijediti kad bi to pokušali, kao ni mokra haljina 
prostrta po nečistoj suhoj zemlji pa makar se zemlja od nje malo 
ovlažila. 

Nečista stvar sa vidljivom nečisti postaće čista ako se bitni 
dio nečisti otkloni, makar samo jednini pranjem, pri čemu ostane i 
trag nečisti koji je bilo teško ukloniti. 

Nečista stvar s nevidljivom nečisti postaje čista ako se tri 
puta opere i svaki put iscijedi. 

Čišćenje se obavlja: 

1) pranjem vodom ili kojom drugom tekućinom kojom se 
može nečist uklonuti, npr. sirce, đulsija i sl., 

2) otiranjem (delk), 

3) potiranjem (mesh), 

4) istiranjem (ferk), 

5) isušivanjem, 

6) pretvaranjem u što drugo, 

7) šeriatskim klanjem i 

8) činjenjem. 

Haljine se čiste pranjem, mestve i druga kožna obuća 
pranjem i otiranjem ako je nečistoća kruta, sablja i kalajisano 
suđe, nokat i politirane drvene stvari potiranjem krpom ili 
zemljom, ljudsko sjeme (menija), ako je suho, istiranjem, zemlja 
(tlo) i trava na njoj isušenjem s kojim ne ostaje traga nečisti. Ovo 
vrijedi- samo za klanjanje na njoj a ne za tejemmum, zatim 
uginula životinja ako se pretvori u so, drvo ili pepeo, nečisto 
maslo ili zejtin pretvaranjem u sapun, svaka koža životinje koja se 
ne jede ako je »»Hana po propisima vjere kao i koža kakve bilo 
uginule životinje osmi svinjske, postaje čista činjenjem. Ostrižena 
vuna, kostrijet ili dlaka s uginule životinje, rogovi, kopile i kosti, 
ako na njima nema masti, smatraju se čisti. 

ZAKLJUČNA RIJEČ O TAHARETU 



Čistoća (taharet) je propisana u prvom redu radi obavljanja 
namaza. Stupanjem u namaz, mi stupamo pred uzvišenog Allaha, 
gospodara i tvorca svih svjetova, da Mu se pomolimo i iskažemo 
Mu zahvalnost na svim dobrima. Kad nije pristojno da izađemo 
nečisti pred jednog uglednog čovjeka, kako bismo mogli takvi 
izaći pred Boga dž. š. 

Osim toga čistoća je sama po sebi lijepa i draga i Bogu i 
ljudima, a u isto vrijeme ona je uvjet za očuvanje zdravlja, njom 
se sprečavaju mnoge bolesti, a ona pomaže i pri liječenju bolesti. 
Zato islamski propisi od nas zahtijevaju nekad potpuno čišćenje 
(kupanje), a nekad djelomično (abdest). Ova čišćenja su naravno 
potrebna pored čišćenja od vidljive nečistoće s tijela, odijela i 
mjesta gdje se boravi i gdje se klanja. 

Iz svega ovog se vidi da musliman treba da strogo pazi na 
čistoću, da je se pridržava i da bude upravo uzor čistoće. 

Ovo sve je vanjsko čišćenje, čišćenje naše spoljašnjosti i 
ono služi samo kao priprema za ono drugo, unutrašnje čišćenje 
koje je glavni cilj. 

Čovjek se sastoji od tijela i duše. Duša je u čovjeka 
glavno, a tijelo joj služi kao odjeća. Namaz se sastoji također od 
spoljašnjeg dijela (pregibanja, padanja na sedždu i učenja) i 
unutrašnjeg dijela (sjećanja na Allaha i osjećaja strahopoštovanja 
prema Njemu). Spoljašnja i unutrašnja strana kod namaza slične 
su tijelu i duši kod čovjeka. 

Za spoljnji dio namaza služi kao priprava vanjsko čišćenje, 
dok za unutarnji dio namaza treba da se izvrši čišćenje duše i srca 
od svih ružnih pomisli i negativnih svojstava. 

Тако npr. kad nemamo abdest i peremo pojedine dijelove 
tijela od vanjske nečistoće, treba u isto vrijeme da mislimo i na to 
da želimo da očistimo te dijelove i od eventualnih grijeha 
učinjenih tim dijelovima tijela, ili da ne učinimo takve grijehe. 
Ispirući usta iskreno zaželimo da operemo usta od laži, 
nepristojnih riječi i govora, ogovaranja, sijanja sumnje prema 
drugima itd. Tako i kod čišćenja drugih dijelova tijela, čišćenje 
same spoljašnjosti, bez čišćenja unutrašnjosti, donosi malo koristi 
čovjeku za njegovo usavršavanje, što je glavni cilj vjere. 

SALAT (Namaz) 



ŠTA JE NAMAZ 



Salat znači namaz, a onaj ko ga obavlja je »musallija«. 
Ako neko klanja sam on je »munferid«, a ako je za imamom onda 
je »muktedija«, a može čovjek klanjati i kao imam pred drugima. 
Ako je muktedija prispio na namaz i cijeli namaz klanjao za 
imamom, zove se »mudrik«, ako je s početka zakasnio, zove se 
» mesbuk «, a ako je slučajno u sredini namaza nešto mu prošlo 
(npr. momenat zakunjao) ili na kraju namaza to bude, on se zove 
»lahik«. 

Namaz je jedna od osnovnih i najvažnijih vjerskih dužnosti 
i svaki musliman i muslimanka dužni su (farz im je) da pet puta 
dnevno klanjaju namaz. Kur'an na mnogo mjesta spominje ovu 
vjersku dužnost a riječi koje stoje u vezi s namazom su: »salat«, 
»musallin«, »Ekimus-salate«, »jukimunes-salate«, »lilmusal-line« 
itd. Za one koji tu dužnost zanemaruju izražene su u Kur'anu i 
Hadisu žestoke prijetnje. 

Da namaz bude nekom farz potrebna su tri uvjeta: 

1) islam, 

2) zrelost (punoljetnost) 

3) pamet. 

Radi priučavanja klanjanju, djeci od sedam godina već će 
se preporučivati da klanjaju, a od one od deset godina tražiće 
energičnije da klanjaju (natjerivati ih upotrijebivši čak i šipku). 



59 




Dužnost klanjanja izvjesnog namaza pada na nas s 
nastupom vremena toga namaza i može se odgađati klanjanje 
samo do pred konac toga namaskog vremena. 

Svaki namaz ima svoje određeno vrijeme. Vrijeme sabah 
namaza počinje od (prave) zore pa traje do pred izlazak Sunca. 
Podnevsko vrijeme počinje od »zevala«, tj. otkako Sunce prevali 
polovicu neba pa dok sjena svake stvari naraste za dva ili jedan 
put toliko kolika je ona sama, nadovezu-jući na onu sjenu što ju je 
imala pri zevalu. Recimo da je sjena načega što je metar visoko 
pri zevalu iznosila 30 cm. Podnevsko vrijeme ističe kad sjena toga 
naraste na dva metra i 30 cm po Ebu Hanifi, a za jedan metar i 30 
cm po imamejnu (Ebu Jusufu i Muhamedu). Ikindijsko vrijeme je 
od isteka podnevskog vremena do zalaska Sunca, akšamsko od 
zalaska Sunca do nestanka »šefeka«, tj. crvenila koje se opaža 
uveče na obzorju. Jacijsko od tada pa sve" do zore, a isto tako je i 
vrijeme vitr namaza. Treba znati da se ipak vitr namaz ne može 
klanjati prije jacije namaza. 

KAD JE MUSTEHAB KLANJATI NAMAZE 



Muškarcima je mustehab da klanjaju sabah kad se prilično 
rasvane, a ženama još za sumraka. Podne je mustehab klanjati ljeti 
kad popusti žega, a u druga godišnja doba odmah kad mu nastupi 
vrijeme osim kad je oblačno. Ikin-diju je mustehab klanjati uvijek 
malo kasnije, samo ne čekati dok Sunce »prevrne«. Akšam je 
bolje požuriti osim pri oblačnom vremenu. S jacijom je bolje 
pričekati da prođe jedna trećina noći, osim kad je oblačno. Vitr 
namaz je bolje odgoditi do na kraj noći ako je čovjek siguran da 
će se tada probuditi.' 



KAD NE VALJA KLANJATI 



Tri su doba kad se ne može klanjati nijedan farz ni vadžib 
namaz koji su postali dužnost čovjeka prije nastupa ovih doba, a 
to su: 

1) kad se Sunce rađa pa dok ne odskoči za jedno ili dva 
koplja, 

2) kad je Sunce na polovici neba, 

3) kad Sunce pred zalazak klone pa dok ne zađe. Namazi 
koji su postali vadžib u sama ta doba mogu se u njima 
klanjati ali je to mekruh. Na primjer dženaza namaz 
mrtvaca koji je tek opremljen, ili sedžde pri učenju 
Kur'ana za ajet koji se u to doba prouči ili ikindija 
namaz istoga dana ako se malo okasni. 

Još je teži mekruh (tahrimen) klanjati kakvu bilo nafilu u 
ta doba. 

Mekruh je klanjati nafilu: poslije zore pa sve do Sunca, 
osim dva rekata sabahskog sunneta, zatim poslije ikin-dijskog 
farza, prije akšamskog farza, kad se hatib ispne na mimber pa sve 
dok se ne klanja džumanski farz, kad počne ikamet za neki farz 
(samo sabahski sunnet smije se i tada klanjati), prije i poslije 
bajram-namaza u džamiji, kad je vrijeme za klanjanje farza pri 
izmaku. 

Mekruh je uopće klanjati kad osjećamo veliku ili malu 
nuždu, kad je jelo gotovo a čovjek se osjeća gladan, kao i pri 
svakoj situaciji koja nam zaokuplja um i ne možemo da se 
posvetimo namazu kako treba. 

EZAN I IKAMET 



Ezan zapravo znači objavljivanje a ikamet uspostavljanje. 
Pošto se izvjesnim riječima najavljuje svijetu da je nastupio 
određeni namaski vakat i klanjanje, to se i prozvalo ezanom. 
Ikamet se obavlja neposredno pred početak farza namaskog, tj. 
kad se namaz uspostavlja, i odatle mu i naziv. 

I ezan i ikamet su za muškarce sunneti muekkede pred 
klanjanje farza, makar klanjali sami, u redovnom vremenu ili 
naknadno, kod kuće ili na putu. Ženskim osobama to je mekruh 
činiti. 

Ezan glasi: 

Allahu ekber (4 puta), 

Ešhedu en la ilahe illellah (2 puta), 

Ešhedu enne Muhammeden resulullah (2 puta), 

Hajje ales-salah (2 puta), 

Hajje alel-felah (2 puta), 

Allahu ekber (2 puta), 

La ilahe illellah (1 put). 



Značenje ezana: 

Bog je najveći (4 puta), 

Svjedočim da nema drugog boga osim Allaha (2 puta), 
Svjedočim da je Muhamed Božji poslanik (2 puta), 
Hajde na namaz (2 puta), 



63 




Hajde na spas (2 puta), 

Bog je najveći (2 puta), 

Nema drugog boga osim jedinog Allaha (1 put). 

Kod sabahskog ezana umetne se iza »Hajje alel-felah« još 
Essalatu hajrun minen-nevm (2 puta), što znači: Bolji je namaz od 
spavanja. 

Ikamet sadrži iste riječi kao ezan, samo iza riječi »Hajje 
alel-felah« doda se »Kad kametis-salatu« (2 puta) tj. »namaz 
upravo nastupi«. Dok se ezan uči lagano i s odmorima ikamet se 
vrši brže i bez zastajanja. 

Lijepo je da muezin bude pobožan, da zna kako se ezan 
obavlja u skladu sa sunnetom, da poznaje namaska vremena, da 
bude s abdestom i da se okrene prema kibli, da stavi prste u uši, da 
se licem zakrene malo na desno pri učenju »Hajje ales-salah«, a 
nalijevo kod »Hajje alel-felah«. Ako je na munari muezin, onda je 
mustehab da ide okolo. 

Između ezana i ikameta treba da prođe toliko vremena da 
se može džemat iskupiti, ali pazeći da se odgađanjem ne dođe u 
ono vrijeme kada je mekruh klanjati. Kod akšama je samo toliki 
razmak koliko bi se mogla proučiti tri kratka ajeta, odnosno 
napraviti nekoliko koračaja. 

Nije ružno i pored ezana upozoriti ljude na namaz na 
najprikladniji i uobičajen način u tom mjestu, npr. riječima: 
»Vaktus-salati« (Vrijeme je namaza!) ili slično. 

Mekruh je kod ezana netačno izgovarati riječi, ezan 
obavljati bez abdesta ili džunub, a isto tako i ikamet. Ne valja da 
ezan uči nerazumno dijete, luda, pijan čovjek, ženska osoba ili 
vjerski prijestupnik (fasik), kao i da se ezan obavlja sjedeći. 

Za vrijeme ezana kao i ikameta ne valja razgovarati. Cak je 
lijepo ponoviti ezan u tom slučaju, dok ikamet ne treba ponavljati. 

Za ljude koji su slučajno zakasnili na džumu namaz 
mekruh je dati ezan i ikamet kad hoće da klanjaju tada podne, 
makar po sebi klanjali, dok im je mekruh klanjati taj podne-namaz 
džematile. 

Kad čovjek naklanjava neki namaz, proučiće i ezan i 
ikamet. Ako naklanjava više namaza, onda mu ne treba posebno 
za svaki namaz ezan, dok ikamet treba za svaki farz posebno. 

Kad čujemo ezan, treba prekinuti razgovor i slijediti 
muezina ponavljajući riječi njegove tiho. Jedino,kod riječi »hajje 
alessalah« i »hajje alel-felah« ne treba ponavljati iste riječi, nego 
tada reći »La havle ve la kuvvete Ша hillahi« (Nema preinake sa 
zla niti snage za dobro bez Božije pomoći«. Pri riječima »Es- 
salatu hajrun minen-nevm« treba reći: » Sadekte ve bererte« tj. 
Istinu si rekao i dobro si učinio!, ili samo reći: »Mašael/ah!« 
Lijepo je poslije svršetka ezana proućiti dovu: Allahumme rabbi 
hazihi deavetit-tammeti ves-salatil-kaimeti ati Muhammedenil- 
vesilete vel-fadilete vebashu mekamen mahmudenil-Iezi veadtehu. 
(Bože moj, Gospodaru ovog savršenog poziva i nastupajućeg 
namaza, podari Muhamedu odličan stepen i čast i postavi ga na 
ono mjesto koje si mu Ti obećao). 

NAMASKI FARZOVI 



Šart znači uvjet ili uslov, od koga zavisi postojanje nečega 
ili njegova vrijednost. Rukn znači sastavni dio nečega. U namazu 
imamo i šartova i ruknova, a jednim imenom zovu se namaski 
farzovi. 

Namaskih farzova ima uglavnom dvanaest, i to: 

1) biti čist od »nedžaseti-hukmijje«, tj. male i velike 
nečistoće (hadesa), 

2) čistoća tijela, odijela i mjesta gdje se klanja od 
»nedžaseti-hakikijj e«, 

3) da bude pokriven stidni dio tijela, 

4) okrenuti se prema kibli (Meki), 

5) da nastupi vrijeme namaza, 

6) nijjetučiniti, 

7) tahrime, tj. donijeti početni tekbir pri stupanju u 
namaz, 

8) kijam, stajanje na namazu, 

9) kiraet, učenje Kur'ana, 

10) ruku, sagibanje tijela, 

1 1) sudžud, činiti sedždu, 

12) kadei-ehire, izvršiti posljednje sjedenje. 



1) i 2): Šta je nedžaseti hukmija, kako se od nje čisti, šta se 
radi kad nema vode, šta je nedžaseti hakikijja, o količinama 
nečistoće koje smetaju namazu - o svemu je bilo govora prije. 

Jedino bi se moglo reći i ovo: Ako se po nečistom mjestu prostre 
makar i nešto tanko, ako je neprozirno, može se na tom klanjati i 
namaz je valjan. Isto tako namaz je valjan ako se klanja na suknu, 
ponjavi čija je gornja strana čista a donja makar nečista, ili na 
haljini čije je lice čisto a postava nečista, ako ta haljina nije 
isprošivana. Također i na čistom kraju prostirke ako je drugi kraj 
nečist, makar prostirka bila i malena. (Kad bi se jedan dio 
ahmedije ili šala koji se zamotaje oko glave onečistio, pa čovjek 
nečisti dio odmotao i spustio da visi a čisti ostavio na glavi, pa 
ako bi se nečisti kraj micao kad se makne čisti dio, namaz ne bi 
bio valjan, inače ne bi smetalo namazu.). Kad se nečistoća 
nemadne čim očistiti, klanjaće se i pored toga, i taj namaz ne treba 
naklanjavati (povraćati). 

3) Kod muškarca se kao stidni dio tijela uzima od ispod 
pupka do pod koljena, dok žene moraju pokriti sve tijelo osim 
lica, ruku do iza šaka i nogu do iza članaka, pa čak i kosu. 

Ako bi četvrtina onog dijela tijela koji treba pokriti bila 
otkrivena to bi smetalo namazu. Ako bi se na raznim mjestima 
ukazalo ponešto od stidnog dijela tijela, pa bi sve skupa iznosilo 
četvrtinu najmanjeg od otkrivenih dijelova tijela, namaz neće 
vrijediti; inače neće smetati. 

Ko nemadne ničim da pokrije stidna mjesta, on će klanjati 
go, i taj namaz ne treba mu kasnije ponoviti. Ako bi našao poganu 
haljinku, kojoj je makar četvrtina čista, mora se njome poslužiti. 
Čak je bolje klanjati u haljinki koja je sva pogana nego go 
klanjati. Ko nađe nešto čim bi mogao pokriti makar samo jedan 
dio stidnog mjesta, to će staviti na ono što je stidnije. Ko bude 
prisiljen da klanja go, on će klanjati sjedeći, pruživši noge prema 
kibli, služeći se gestovima (išaretom), a može i stojeći. 

Stidne dijelove treba pokriti tako da se običnim gledanjem 
sa strane ne može ništa vidjeti. 

4) Kibla je Kaba, odnosno strana na kojoj se Kaba nalazi. 
Ko je u Meki i gleda u Kabu, treba da se okrene prema njoj, samoj 

67 




zgradi. Ko je izvan Meke ili u Meki, ali ne vidi Kabe, treba da se 
okrene na onu stranu na kojoj se nalazi Kaba. 

Ko se ne mogne okrenuti prema kibli, npr. usljed bolesti ili 
jašući na konju s kojeg ne može da sjaše, ili ako sjaše ne bi mogao 
opet uzjahati, ili se boji iza leđa neprijatelja ako se okrene prema 
kibli, neka se okrene kuda može ili smije i to će mu vrijediti kao 
kibla. 

Ko ne bude znao na kojoj je strani kibla, a nemadne koga 
upitati niti imadne drugog načina da to dozna, on će se nakon 
istraživanja i razmišljanja, osloniti na pamet i tamo će se okrenuti 
kuda mu pamet kaže i klanjati. Ako bi poslije doznso da se nije 
pravo okrenuo, neće ponavljati namaza. No, ako bi tokom samog 
namaza doznao pravac kible, okrenuće se u samom namazu i 
nastaviti klanjanje ne ponavljajući prvog dijela namaza. Ako bi 
neko počeo klanjati bez istraživanja kible, namaz mu ne bi bio 
valjan čak i kad bi tokom namaza doznao da je i pogodio bio 
kiblu. Glavno je dak!e, u slučaju nepoznavanja kible, istraživati. 
Ako je već bio sklanjao namaz, ne bi ga trebao ponavljati. Ako bi 
doznao da je krivo bio okrenut kad je klanjao, bilo da je doznao u 
namazu ili poslije njega, klanjaće ponovo. 

Kad bi se više osoba na osnovu vlastitog određivanja 
okrenulo na razne strane, ne bi se mogao formirati džemat između 
njih osim onih koji bi se okrenuli onamo kuda se je imam 
okrenuo. U mraku bi možda moglo kad se ne vidi kuda se on 
okrenuo. 

5) Već je rečeno kad je vrijeme kojeg namaza. Nijedan se 
namaz ne može klanjati prije njegova vremena niti se smije 
odgoditi bez vjerskim propisima određenog razloga do drugog 
namaskog vremena. Kod nastupa vremena treba da se to sigurno 
zna i vjeruje da je vrijeme namaza nastupilo. 

6) Nijjet. O njemu je bilo govora još kad se govorilo o 
tejemmumu. Kod nijjeta igra više ulogu srce nego jezik, tj. to je 
unutrašnja odluka da staješ na namaz - koji si dužan u to vrijeme 

da klanjaš i staneš i rekneš: Allahu ekber. Ne mora se, dakle, 
govoriti ništa kao npr. Nevejtu fardil-vakti ili još opširnije kao što 
mi govorimo: Nevejtu en usallije lillahi teala salate fardiz-zuhri... 
i sl. Potrebno je pri tome pomisliti na to da li klanjamo farz ili 
vadžib i treba u mislima odrediti koji mislimo farz ili vadžib da 
tada klanjamo. Ako klanjamo što drugo osim farza i vadžiba, ne 
mora se odrediti koji je to namaz; dosta je naumiti da klanjamo. 

Ako se klanja u džematu treba zanijetiti da se pristaje za 
imamom, dok imam ne mora nijetiti da će biti kome imam, osim 
ako ima žena koje klanjaju za njim. U nijetu se ne mora 
spominjati okretanje prema kibli niti isticati broj rekata. 

7) Tahrime ili iftitahi tekbir. To je reći pri stupanju u 
namaz Allahu ekber. Tekbir treba donijeti odmah poslije nijeta 
stojeći i izgovarajući ga tako da ga mi sami možemo čuti. 



8) Kijam, tj. stajanje usprav. Ono je farz u namazima koji 
su farz ili vadžib, dok kod drugih namaza (nafila) nije farz. 
Krajnja granica uspravnog stajanja je ta da, kada bi čovjek pružio 
sasvim ruke, ne bi mogao dohvatiti koljena. U namazu je farz 
stajati onoliko koliko je farz učiti iz Kur'ana na jednom rekatu. 

9) Kiraet - učenje Kur'ana. Farz je proučiti na jednom 
stajanju najmanje jedan ajet, pa koji bilo. Kiraet je farz na dva 
rekata farz-namaza kao i na svima rekatima ostalih namaza: nafila 
i vitra. Ko za imamom klanja neće učiti ništa iz Kur'ana, ni Fatihe 
ni sureta. Ako bi učio, bilo bi mu to »mekruh tahrimen«. 

10) Ruku. To znači sagnuti leđa i glavu najmanje toliko da 
možemo rukama doseći koljena. Ako je neka osoba sama od sebe 
već pogurena da izgleda da je na rukuu, samo će malo glavu 
pognuti kad obavlja ruku. 

11) Sudzud - činjenje sedžde. Dvije su sedžde farz na 
svakom rekatu. Za valjanost sedžde potrebno je najmanje da na 
čistu zemlju spustimo čelo, jednu ruku i koljeno, te jednu nogu, 

odnosno nešto od krajeva njenih prsta. Ovakva sedžda je mekruh, 
iako vrijedi kao takva. Prava sedžda je kada se polože na zemlju 
obje ruke, oba koljena, obje noge, čelo i nos. Sedžda se čini na 
onom čistom predmetu čija se tvrdoća može bar osjetiti, i gdje će 
čelo moći mirno stajati. Mjesto gdje stavljamo glavu na zemlju 
neka ne bude uzdignuto više od pola aršina (40 cm) od mjesta 
nogu, inače sedžda neće biti valjana. Ako je velika tjeskoba, može 
se sedžda obaviti i na leđima osobe koja stoji ispred nas i klanja 
isti namaz. Isto tako može se sedžda obaviti ako je mjesto sedžde 
malo odignuto, najviše do pola aršina. Sedžda se može učiniti, 
iako to nije lijepo, i na svojim dlanovima ili na kraju svoje haljine, 
ako je mjesto ispod njih čisto. 

Sedžda ne valja ako se samo nos spusti na tle, osim ako 
ima smetnje na čelu (čir ili sl.). Isto tako ne važi sedžda ako se 
spuste gornji dijelovi nogu (nadkoljenice) na zemlju. Sedžda i 
ruku važe samo ako je sedžda obavljena neposredno poslije rukua, 
odnosno ruku prije sedžde. 

12) Kadei-ehire , posljednje sjedenje. Farz je sjediti na 
završetku namaza koliko se može proučiti tešehhud, tj. Et- 
tehijjatu. To sjedenje zove se Kadei-ehire. Ono mora biti na kraju 
namaza, i zato ako bi npr. neko učinio običnu namasku sedždu, 
koju je bio zaboravio, poslije sjedenja, on mora zato ponovo 
izvršiti sjedenje, da bi namaz valjao. 

Prvih sedam namaskih farzova su šartovi, a ostalih pet su 
ruknovi. Za valjanost ruknova namaza potrebno je biti budan za 
njihovo obavljanje. 

Za valjanost namaza koji su farz potrebno je da onaj koji 
ih obavlja tačno zna da su oni farz, a ne nafila. 

NAMASKI VADŽIBI 



Vadžib je u namazu slijedećih petnaest stvari: 

1) učiti Fatihu na svakom rekatu i to samo po jedanput 
(ako nehotice proučimo dva puta, treba sehvi-sedždu 
učiniti), 

2) iza Fatihe proučiti sure, ili tri kratka ajeta, ili jedan 
duži ajet u farz-namazu na prva dva, a u vitra i sunnet- 
namaza na svakom rekatu, 

3) na sedždi pored čela i nos spustiti na tle tako da i 
nosom osjetimo tvrdoću tla, 

4) na prvom sjedenju kod svih namaza sjediti toliko da se 
može proučiti Ettehijjatu, 

5) pri svakom sjedenju proučiti Ettehijjatu, 

6) čim se prouči Et-tehijjatu na prvom sjedenju, odmah 
ići na treći rekat, 

7) čim se učini druga sedžda od prvog i trećeg rekata 
odmah ići na slijedeći rekat, 

8) da se u podnevskom i ikindijkom namazu kao i u svim 
dnevnim nafilama Fatiha i sure uče u sebi (tiho), 

9) da imam uči na glas Fatihu i sureta u namazima 
sabahu, akšamu, jaciji, džumi, teraviji i vitru uz 
ramazan. (Ko klanja za sebe a ne u džematu, može i 
ovdje učiti u sebi, a može i na glas), 

10) kad se klanja za imamom, na stajanju ništa ne učiti 
osim Subhaneke koje se uči samo na prvom rekatu, 



71 




1 1) na završetku namaza selam predati (okrenuvši glavu na 
desnu stranu reći: Eselamu alejkum ve rahmetullah, pa 
opet to reći zakrenuvši glavu na lijevu stranu). 

12) u vitr-namazu proučiti Kunut dovu, 13) u bajram- 
namazu proučiti šest tekbira, tri na prvom a tri na 
drugom rekatu. Na prvom rekatu tekbiri se uče poslije 
Subhaneke, a na drugom rekatu poslije »sure« tj. pred 
ruku, 

13) učiniti Sehvi-sedžde kad zatreba, 

14) »tadili-erkan«, tj. smireno i bez prevelike žurbe izvršiti 
rukiue, sedžde kao i dizanje s rukua i s prve sedžde. 

NAMASKI SUNNETI 



Sunnet je u namazu slijedeće: 

1) kod stupanja u namaz i donošenja početnog tekbira da 
muškarac digne ruke do spram ušiju, a žena do spram 
ramena, 

2) pri tome prste ruku ostaviti u njihovu naravnom 
položaju, 

3) držati se usprav, ne saginjući glavu pri samom stupanju 
u namaz, 

4) da na kijamu muškarac sveže ruke ispod pupka, žensko 
na prsima. Muškarac će pri tom staviti dlan desne ruke 
po ljesici lijeve ruke i obuhvatiti palcem i malim 
prstom ruku, dok to žene neće raditi, 

5) proučiti Subhaneke i Euzu na prvom rekatu svakog 
namaza kao i na trećem u sunneti-gajri muekkede 
(nepritvrđeni sunnet), i to Euzu samo onaj koji će učiti 
Elham ili sure (po Ebu Hanili i Muhamedu), 

6) proučiti Bismille s početka svakog rekata, također onaj 
ko će učiti Fatihu, 

7) po svršetku Fatihe reći Amin, 

8) sve ovo — Subhaneke, Elham i sure - u sebi proučiti. 

9) Ko klanja po sebi i ko je imam da rekne »Semiallahu li 
men hamideh« kad se diže s rukua, 

10) ko klanja po sebi i ko je za imamom reći će još 
Rabbena lekel-hamd, 

11) da imam na glas izgovara tekbire i »Semiallahu li men 
hamideh«, 

12) na kijamu noge rastaviti jednu od druge kolik četiri 
prsta, 

13) da sure koje se iza Fatihe uči u sabahskom i 
podnevskom namazu bude od dužih sureta (mufessala), 
u ikindiji i jaciji od srednjih, a u akšamu od kratkih, 
odnosno onoliko da se iz Kurana prouči u spomenutim 
namazima koliko odgovara dužini ovih sura ako se nije 
na putu ili u nuždi. (Zadnja sedmina Kur'ana zove se 
Mufessal. Dugačke sure u njemu su po prilici od sure 
»El-Hudžurat« do sure »El-Burudž«, srednja od te sure 
do sure »Lem jekunillezine keferu«, a kratke odatle pa 
do kraja), 

14) prvi rekat u sabahskom farzu učiniti dužim od drugog 

15) tekbir rukuski, 

16) na ruku-u reći tri put »Subhane rabbijel-azim«, 

17) na ruku-u se prihvatiti rukama za koljena, 

18) na ruku-u ručne prste razmaknuti jedan od drugoga, i 
to muško, a žensko ne, 

19) noge u koljenima ispraviti, a ne ukriviti ih pognuvši 
koljena naprijed, jer je to meknih, 

20) na ruku-u leđa uravniti, 

21) glavu s leđima poravnati, 

22) pri idenju na sedždu najprije spustiti na tle koljena, pa 
ruke pa onda lice, a kad se ustaje sa sedžde, onda 
postupati obratnim redom, ako nema kakve smetnje. 
(Ko je slab ili klanja u mestvama ili cipelama, on će 
činiti kako može), 

23) donijeti tekbir kad se ide na sedždu i sa sedžde, 

24) pri sedždi spustiti glavu među ljesice ruku, 

25) tri puta reći na sedždi »Subhane rabbijel-eala«, 

26) da muškarac rastavi na sedždi trbuh od stegana, 
laktove od strana a podlaktice ruku od tla, dok žensko 
to čini obratno, 

27) ruke položiti na stegna kad se sjedne. Muško će sjesti 
na podavijenu lijevu nogu, dok će desnu usaditi, 
okrenuvši prste prema kibli, dok će žensko sjesti isto 
na lijevi dio sjedilice a noge će izbaciti na desnu stranu 
ispod desnog buta, 

28) pri prvom šehadetu kažiprstom dati znak. ’Kad se 
htjedne izgovoriti Ešhedu... podavićemo mali, 
prstenjak i srednjak, i vrh palca popriječenog ispod 
kažiprsta postaviti na stranu srednjeg zglavka a 
srednjak i palac saviti u kolut da im se vrhovi jedan 
drugog dodiruju, pa kad reknemo »En la ilahe« 
dignućemo kažiprst, a kad reknemo »Illellah« 
spustićemo ga, 

29) salavat proučiti iza tešehuda (Ettehijjatu) pri 
posljednjem sjedenju kao i pri prvom u sunneti gajri- 
muekkede, 

30) proučiti iza salavata dovu kur'anskog porijekla kao: 
»Rabbena atina fiddun'ja haseneten ve fil-ahireti 
haseneten ve kina azaben-nar«, ili: »Rabbena la tuzig 
kulubena b'ade iz hedejtena ve heb lena min ledunke 
rahmeten, inneke entel-vehhab«, ili: »Allahumme inni 
zalemtu nefsi zulmen kebiren, ve la jegfiruz-zunube Ша 
ente, fagfir Н magfireten min indike, verhamni, inneke 
entel-gafurur-rahim«, ili druge slične dove, makar i ne 
bile kur'anskog ili hadiskog porijekla, ako se u njima 
traži ono što se ne može od ljudi tražiti, 

31) pri selamima obazrijeti se najprije na desnu pa onda na 
lijevu stranu, 

32) da imam u mislima svojim selamom pozdravi sav 
džemat svoj kao i nevidljive duhove i meleke. Isto tako 
i onaj koji klanja za imamom treba da pri selamu misli 
na okolne džematlije oko sebe, na imama, a ko klanja 
sam nek misli na meleke, 

33) da se drugi selam izgovori malo tiše od prvog koji se 
glasnije izgovara, 

34) da onaj koji nije na sve rekate prispio za imama, pa 
treba naklanjati, pričeka dok imam završi sasvim 
zadnje sjedenje pa onda ustane i donaklanja 
propušteno. 

NAMASKI ADABI 



U namazu je adab između ostalog i ovo: 

1) da onaj koji klanja gleda kad je na kijamu u ono mjesto 
gdje će sedždu učiniti, na ruku-u u potkoljenice, na 
sedždi u zadnji dio nosa, pri sjedenju u kiblu, a 
predajući selam u ramena, 

2) po mogućnosti suzbijati kašalj, 

3) otimati se zijevanju, 

4) kad mujezin pri ikametu rekne »Hajje alel-felah« 
ustati, a kad rekne »kad kametis-salatu« onda stupiti u 
namaz. 

SASTAV NAMAZA 



Kad hoće neko da stane na namaz, dignuće ruke do spram 
ušiju (ako je muško), ili do spram ramena (ako je žensko) 
okrenuvši dlanove prema kibli i donijeće tekbir, tj. reći će »Allahu 
ekber« namjeravajući tim stupiti u namaz. Tekbir će izgovoriti 
lijepo, bez otezanja hemzeta u riječi Allah, jer kad bi to »A« bilo 
otegnuto, ne bi mu namaz bio valjan. Odmah poslije tahrime 
svezaće ruke ispod pupka (muško) ili na prsima (žensko) pa će 
proučiti: »Subhanekel-lahumme ve bihamdike, ve tebarekesmuke, 
ve teala džedduke vela ilahe gajruke« (tj. »Uzvisujem Te, Bože, 
nad sve ono što Ti ne dolikuje, i zahvaljujem Ti, Tvoje je ime 
blagoslovljeno, Tvoje je veličanstvo uzvišeno, i nema drugog 
boga osmi Tebe«. Svaki će musallija proučiti onda: »Euzu billahi 
mineš-šejtanir-radžim« (Tražim utočište kod Allaha od prokletog 
šejtana). Ovo će proučiti onaj ko će učiti Fatihu i sure, dakle neće 
muktedija, ali hoće mesbuk (Prema Ebu Jusufu svi će Euzu 
proučiti, pa i muktedija). Na bajram-namazu će se Euzu proučiti 
poslije ona tri tekbira. Poslije Euze proučiće se »Bismillahir- 
rahmanir-rahim«. (U ime Boga, sveopćeg Dobročinitelja, 
Milostivog), zatim Fatihu, osim muktedije. Bismilla se uči na 
svakom rekatu samo pred fatihom. 

Fatiha glasi: »Elhamdu lillahi rabbil-alemin. Errahmanir- 
rahim. Maliki jevmiddin. Ijjake n'abudu ve ijjake nestein. 
Ihdinessiratal-mustekim, siratallezine en'amte 'alejhim, gajril- 
magdubi 'alejhim ve led-dallin« (Hvala jedinom Bogu, Gospodaru 
svih svjetova, sveopćem Dobročinitelju, Milostivom. Gospodaru 
sudnjeg dana. Samo Tebi robujemo i samo od Tebe pomoć 
tražimo. Ti nas napućuj na pravi put, na put onih koje si Ti obasuo 
svojim blagodatima, a ne na put onih na koje je pala Tvoja srdžba 
niti onih koji su zalutali«). 

Nakon Fatihe rekne se Amin!, tj. Uslišaj (Bože), i to u sebi, 
kako imam tako i muktedija, kao i onaj koji klanja po sebi. Zatim 
ćemo proučiti jednu suru iz Mufessala ili nekoliko ajeta iz kojeg 
bilo sureta (najmanje tri kratka ili jedan duži - to je vadžib). 
Poslije toga dođe tekbir pa se ide na ruku', pri čemu će se izravnati 
glava i leđa, prihvatiti rukama rastavljenih prsta za koljena i 
ispraviti noge i na ruku-u reći tri puta »Subhane rabbijel-'azim« 
(Slava mome velikom Gospodaru!) Zatim će se dignuti s ruku-a 
govoreći: »Semi'allahu li-men hamideh« (Cuo Bog onog koji Mu 
zahvaljuje), zatim »Rabbena lekel-hamd« (Gospodaru naš, Tebi 
hvala!). Ovo obadvoje reći će ko klanja sam, dok će u džematu 
imam reći samo ono prvo, a muktedije će reći drugo. Kad se 
podigne s rukua, mimo će se stati jedan časak, a zatim poći na 
sedždu položivši najprije koljena na tle, pa mke (ako za to ne bude 
kakve smetnje), zatim lice, i to među mke. Čelo i nos treba da 
dotiču tle. Tako treba mimo ostati izgovarajući tri puta »Subhane 
rabbijel-eala« (Slava mom Najuzvišenijem Gospodaru!). Pri 
sedždi će muškarac rastaviti trbuh od stegana i mke od strana 
tijela odignuvši ih od zemlje, ako nema za to smetnje, dok žensko 
to neće činiti. Prste mčne i nožne okrenuće prema kibli. Poslije 
prve sedžde podignuće se uz tekbir i stavivši mke na stegna sješće 
malo i uz tekbir vratiti se na dmgu sedždu, koju će obaviti kao i 
prvu. Zatim će dignuti glavu, i uz tekbir ustati na drugi rekat ne 
odupirajući se na zemlju (bez nužde) i ne zastajući nimalo. 

Dmgi rekat je kao i prvi, samo se u njemu ne uče 
»Subhaneke« ni »Euzu«. Pošto se završi i druga sedžda od toga 
rekata, musallija će sjesti na prvo sjedenje kako je opisano gore i 
proučiti tešehhud kako'ga je Ibni Mesud prenio, a mi ga zovemo 
»Ettehijjatu«. Ono glasi: »Ettehijjatu liilahi vessalevatu 

vettajjibatu. Esselamu alejke, ejjuhen-nebijju, ve rahmetul-lahi ve 
berekjatuhu. Esselamu alejna ve ala ibadillahis-salihin. Ešhedu 
en la ilahe illellah, ve ešhedu enne Muhammeden abduhu ve 
resuluhu.« (Poštovanje, molitve i .sva dobra pripadaju Allahu! 
Neka je selam Tebi, Vjero-vjesniče, kao i nama i svima dobrim 
Božijim robovima. Očitujem da nema dmgog boga osim jedinog 

Allaha. Svjedočim da je Muhamed Božiji rob i Božiji poslanik!) 
Kod prvog šehadeta će kažiprstom dati naročiti znak kako smo to 
naprijed opisali. 

Treći, odnosno i četvrti rekati su kao i drugi, samo što se 
iza Fatihe neće učiti sura nego će se odmah ići na ruku, ako je 
namaz farz, inače treba učiti i sure iza Fatihe. 

Pri svršetku namaza će se sjesti kao i na prvom sjedenju, 
proučiti Tešehhud, salavate i dovu, pa će se predati selam 
riječima: Esselamu alejkum ve rahmetullah (Nek je spas i Božja 
milost na vas) i to najprije na desnu pa onda na lijevu stranu, 
imajući na umu one oko nas, kako je to već rečeno. 

Salavati glase: »Allahumme salli 'ala Muhammedin ve 'ala 
aii Muhammedin kema saiiejte 'aia Ibrahime ve 'ala ali Ibrahime, 
inneke hamidun medžid.« (Bože podijeli svoju milost Muhamedu i 
njegovim rođacima kao što si ukazao milost Ibrahimu i njegovim 
rođacima. Ti si hvaljen i slavan!) »Allahumme barik ’ala 
Muhammedin ve 'aia aii Muhammedin kema barekte 'aia 
Ibrahime ve 'aia aii Ibrahime, inneke hamidun medžid.« (Bože, Ti 
obaspi blagoslovom Muhameda-i njegove kao što si obasuo 
blagoslovima Ibrahima i njegove! Zaista si Ti hvaljen i slavan). 

Dove iza salavata su najobičnije ove: 

» Rabbena atina jid-dun'ja haseneten ve jil-ahireti 
haseneten, ve kina azaben-nar« (Gospodaru naš! Daj nam i na 
ovom i na onom svijetu svako dobro i očuvaj nas paklene vatre!). 

»Allahummegfir li ve livalidejje ve lil-muminine jevme 
jekumul-hisab« (Bože, oprosti grijehe meni, mojim roditeljima i 
vjernicima onoga dana kad se bude polagao račun!) 

»Rabbena la tuzig kulubena bade iz hedejtena ve heb lena 
min ledunke rahmeh, Inneke entel-vehhab« (Gospodaru naš, ne 
daj da nam srca skrenu pošto si ih Ti već uputio pravim putem, i 
podijeli nam svoju milost. Ti si zaista vrlo darežljiv!) 

»Allahumme afmi vafu anni ve aslih emri vasrif anni kulle 
šerrin! Allahummestamilni bi taatike ve taati resulike verhamni ja 
erhamer-rahimin« (Bože, sačuvaj me bolesti i muka, oprosti mi 
grijehe, poboljšaj mi moje stanje i otkloni svako zlo od mene! 
Bože, upotrijebi me u službi Svojoj i Svoga Poslanika i smiluj mi 
se, najmilostiviji Milosnice!) 

Napomena: 

Ruke se dižu samo u ovim slučajevima: 

1) kod stupanja u namaz pri početnom tekbiru, 

2) pri tekbiru za Kunut dovu u vitr-namazu, 

3) pri posebnim bajramskim tekbirima, 

4) pri dovi poslije namaza (znamo kako se tada drže ruke 
u visini prsa okrenute dlanovima prema nebu), i 

5) na izvjesnim mjestima kod obavljanja hadža, kao na 
Arefatu, Muzdelifi itd. 

Sve što se uči u namazu osim Kur'ana, tj. Fatihe i sureta, 
može se učiti na narodnom jeziku a ne na arapskom. To je 
mišljenje našeg imama Ebu Hanife r. a. koje je dobilo prevagu, 
dok po mišljenju Ebu Jusufa i Muhameda ne može se to učiti na 
drugim jezicima bez nužde. Ako je krajnja nužda, onda se sve, pa 
i Fatiha i sura, može učiti na narodnom jeziku onog koji klanja. U 
tom se slažu sva tri imama. Kao nužda računa se slučaj kad neko 
ne zna pravilno proučiti to na arapskom jeziku. 

Muslimanu je farz da nauči iz Kur'ana makar jedan ajet, a 
vadžib mu je znati Fatihu i makar jednu suru, odnosno tri kratka 
ajeta ili jedan dulji. Dok to ne nauči, ako ne zna otprije, neka se 
služi prijevodom. Ne mogne li ovo naučiti i pored svega 
nastojanja, spada s njega ta dužnost (»La jukellifullahu nefsen illa 
vusaha« - Bog nikog ne zadužuje osim koliko može podnijeti.). 

Za tahrimu je, kako vele, važno da je na arapskom jeziku, 
samo ako je čovjek umije lijepo izgovoriti. U svakom slučaju 

potrebno je da musallija zna ono što uči u namazu i da o tom 
misli. Zato smo i dali prijevode svih sastavnih dijelova namaza 
koji se uče. 

Sure »Ihlas« glasi: »Kul huvellahu ehad. Allahussamed. 
Lem jelid, ve lem juled. Ve lem jekun iehu kufuven ehad«. (Reci: 
Bog je jedan. Bog je onaj Gospodar kojem se svako u nevolji 
utječe. Nije nikog rodio niti je rođen. Niko i ništa Mu nije 
prilika.). 

О KLANJANJU U DŽEMATU I O 
IMAMETU 



Klanjati namaz u dzematu (zajednici) mnogo je bolje i 
sevabnije nego po sebi; to je čak sunneti-muekkede za ljude bez 
uzura (zapreke) i ne smije se olako uzimati. Ako neko nije mogao 
otići u pravi džemat u džamiju, neka makar s jednom osobom 
klanja negdje, pa bilo to sa ženom ili dječakom. Tim će postići 
jedan dio koristi koja dolazi od klanjanja u džematu, iako je sevab 
veći od većeg džemata. 

Imamet - biti imam - vrlo je dobra i pohvalna stvar a isto 
tako i muezinluk - služba muezina. 

Da neko može biti imam zdravim ljudima treba da pored 
toga što je musliman ima još sedam stvari: 

1) da bude dorastao (punoljetan); dječak ne može biti 
imam odraslom, 

2) da bude pri pameti (lud i pijan ne mogu biti imam), 

3) da bude muškarac (žena ne može biti imam mušku, a i 
ženama da bude imam, mekruh je), 

4) da zna iz Kurana toliko koliko’ je nužno za namaz, 

5) da ne bude sahibi-uzr (jedan sahibi-uzr može biti imam 
drugom sabibi-uzru ako je uzr iste vrste, inače ne 
može), 

6) da prilično dobro može izgovarati riječi koje se u 
namazu uče (tepavac i mucavac koji ne mogu 
izgovarati pravimo ili bez ponavljanja riječi ne mogu 
biti imami, 

7) da mu ne manjka koji namaski šart kao taharet i setri- 
avret (goli ne može npr. biti imam odjevenom). 

Da neko mogne klanjati za imamom, tj. da bude muktedija 
treba osim onih stvari nužnih za imamet još i slijedeće: 

1) da muktedija pred stupanje u namaz nijjet učini da 
klanja za tim imamom (pristaje za njim), 

2) da imam nijet učini imamet ako za njim klanjaju 
ženske osobe, inače ne mora to činiti ako su za njim 
ujisali muškarci. Dakle, ako je muškarac počeo sam da 
klanja pa mu tokom namaza došao drugi muškarac i 
pristao za njim da klanja, on će, pošto je u duši pristao 
na to, početi da uči na glas, ako je to sabah, akšam ili 
jacija od onoga mjesta dokle je bio došao klanjajući 
sam za sebe, ili s početka, 

3) da imam makar svojom petom bude naprijed ispred 
muktedije (ako bi imam bio nožnim prstima ispred 
muktedije a petom iza njega, ovaj ne bi mogao biti 
njegov muktedija), 

4) da namaz imamov ne bude sporedniji od namaza 
muktedije (tako se ne može klanjati farz za čovjekom 
koji klanja neku nalilu), 

5) da namaz imamov i muktedijin budu isti (ne može se 
npr. podnevski farz klanjati za čovjekom koji klanja 
ikindijski farz ili čak jučerašnje podne), 

6) da ne bude imam mukim a muktedija musafir ako se 
klanja ne sadašnji nego prošli namaz i ako je taj namaz 
od četiri rekata (ako se klanja namaz koji je još u svom 
vremenu ili je baš prošli ali je od dva ili tri rekata 
(sabah i akšam), onda spomenuto ništa ne smeta, 

7) da ne bude onaj za kim bi htio klanjati mesbuk, 

8) da između muktedije muškarca i imama ne bude koji 
red žena, 

9) da su i imam i muktedija na istom mjestu kako bi se 
moglo reći da se ovaj nalazi u njegovu području. Ako 
se klanja negdje na polju, pa muktediju od imama 
rastavlja npr. potok, mala rijeka ili putić, to se uzima 
kao jedno mjesto. Ako je velika rijeka kojom lađe 
plove ili je to pravi put za vozila ili je između imama i 
muktedije neki prostor na kome bi mogla stati dva reda 
ljudi, onda u ovim slučajevima ne bi ovakav muktedija 
mogao klanjati za ovim imamom. Ako ga rastavlja od 
imama zid ili neka druga pregrada a on može pratiti 
imama jer ga npr. čuje ili vidi, onda ne smeta ta 
pregrada, inače ne bi mogao klanjati za njim. 

Musalija koji je s abdestom može klanjati za nekim ko je s 
tejemmumom, onaj koji pere noge pri abdestu za onim koji čini 
mesh po mestvama ili zavoju, koji klanja stojeći za onim koji 
klanja sjedeći ili za zguranim, onaj koji klanja gestovima 
(išaretom) za onim koji isto tako klanja, te koji klanja nafilu za 
onim koji klanja farz. 

Kad se ustanovi da imamov namaz nije valjan, moraju ga i 
njegove muktedije ponovo klanjati. Imam tada treba da obavijesti 
svoje muktedije o tome. 

Opravdan razlog za izostanak od džemata može biti: kiša, 
veliko blato ili studen kao i pomrčina, zatim nesigumost od 
razbojnika ili nasilnika, starost, bolest, uzetost, saka-tost ruke ili 
noge, zatvor, ponavljanje fikha, ako nije to čest slučaj, spremanje 
na put, posluga bolesnika, puhanje žestokog vjetra po noći i 
pripravljeno jelo za kojim neko žudi. 

Ko izostane s razlogom od džemata u kojem bi inače 
učestvovao da nije bio spriječen, računa mu se sevab kao da je bio 
u džematu. 

Kad se nađe nekoliko ljudi na okupu i hoće da osnuju 
džemat, ako tu nema sposobnog kućnog domaćina, pravog imama, 
ili kakvog uglednijeg i učenijeg čovjeka, uzeće za imama onog 
čovjeka koji najbolje poznaje namaz i ono oko namaza. Za njim 
dolazi onaj koji zna najbolje učiti Kur'an po tedžvidu, pa onda 
najpobožniji, pa najstariji, zatim najljepše ćudi, najpristaliji, 
najboljeg roda i na kraju najljepšeg glasa. Ovako treba da se radi i 
kada se izabire stalni imam za neku džamiju. Ako oba kandidata 
imaju iste osobine, onda se može odlučiti kockom ili da ljudi 
odluče većinom glasova kojega će od te dvojice uzeti. Nije lijepo 
postavljati slabijeg imajući boljeg i sposobnijeg. 

Mekruh je postaviti za imama: slijepca, krivovjerca, 
vjerskog prestupnika (fasika), čovjeka kojeg slabije cijene kao 
ciganina ib iz nezakonita braka rođenog čovjeka. Ova posljednja 
dvojica, ako su učeni, u privatnom džematu i s pristankom 
džematlija mogu imamiti i bez keraheta. 

Mekruh je da imam oduljuje previše klanjanje namaza jer 
bi mogao odbiti džemat. Golim ljudima kao i ženskim osobama 
mekruh je osnivati džemat. Ako bi ipak osnovab džemat, njihov 
imam ne bi stupio pred njih, nego bi stao u sredinu safa među njih. 

Kad imam klanja samo s jednim čovjekom, postaviće ga 
sebi s desne strane (mekruh je kad bi stao s lijeve strane imama ili 
za njim). Cim su dvojica za imamom ili više njih, oni klanjaju iza 
imama. 

U redove (safove) poredaju se najprije ljudi, zatim djeca pa 
iza njih ženske osobe, ako idu u džamiju. 

Kad bi imam predao selam prije nego je muktedija proučio 
Ettehijjatu, ovaj će dovršiti učenje pa onda predati selam iza 
imama. Isto tako će postupiti muktedija ako imam ustane na treći 
rekat a on nije dovršio tešehhud; dovršiće pa onda ustati, a ako i 
ne bi dovršio i ustao, neće biti griješan. Kad imam ustane s rukua 
ili sedžde prije nego tri put rekneš tespih, slobodno ustani i ti za 
imamom. Kad bi imam otišao na treću sedždu ili ustao zabunom 

recimo na peti rekat poslije zadnjeg sjedenja, muktedija neće 
pristati za njim, nego će ostati sjedeći, pa ako imam završi i peti 
rekat i čak i sedždu učini, neka muktedija sam preda selam. Ako u 
ovom slučaju imam ne bi izvršio sjedenje poslije četvrtog rekata 
nego ustao odmah na peti, muktedija neće opet za njim ići nego će 
pokušati da imama vrati na sjedenje upozorenjem recimo riječima: 
Subhanellah. Ne vrati li se imam, nego završi peti rekat (ili treći 
kod sabaha, ili četvrti kod akšama), pa čak i sedždu učini, onda je 
namaz pokvaren i za imama i za muktedije. 



87 




EZKAR POSLIJE FARZA 



Čim se obavi farz-namaz, treba odmah ustati da se obavi i 
sunnet, ako ga ima poslije farza. Ne valja između farza i sunneta 
učiti kakve dove ili šta drugo, jer se zna sigumo da je Muhamed a. 
s. odmah ustajao iza farza i klanjao sunnet-namaz. 

Mustehab je imamu da se po završenom farz-namazu 
pomakne malo na lijevu stranu i klanja sunnet. Isto tako mu je 
mustehab kad završi cijeli namaz da se okrene džematu kad zikr 
čini. 

Mustehab je svakom musalliji, bio ga on munferid, 
muktedija ili imam da poslije svršenog namaza tri puta učine 
istigfar, prouče Ajetelkjursiju, tri zadnja sureta iz Kurana, po 33 
puta »Subhanellah«, » Elhamdu lillah« i »Allahu ekber«, iza toga 
da prouči: »La iiahe illellahu, vehdehu ia šerike leh. Lehul-mulku 
ve lehul-hamdu ve huve ala kulli šej-in kadir«. (Nema dmgog 
boga osim jedinog Allaha. On nema druga, Njemu pripada 
vladavina nad. svim, kao i svaka hvala. On je uzvišen i 
svemogući). Zatim se majo podignu mke, okrenuvši dlanove 
prema nebu, i prouči se dova. U toj dovi zamolimo od Allaha 
dobro sebi i svim muslimanima i pri svršetku dove potaremo lice 
dlanovima. 

OKOLNOSTI KOJE KVARE NAMAZ 



Namaz će biti potpuno pokvaren i valja ga ponovo klanjati 
u slijedećim slučajevima: 

1) ako se progovori makar samo ijedna riječ nehotice ili u 
zaboravu. Isto tako će pokvariti namaz na namazu 
učinjena dova da tome dade Bog dž. š. nešto što se 
može i od ljudi moliti, npr. da zamoli da dobije službu, 
plati dug, oženi se i sl. Isto tako je i nazvati selam ili ga 
primiti na namazu pa makar samo rukovanjem, ili 
onom ka kihne reći: Jerhamukellah, ili čuvši radosnu 
vijest reći Elhamdulillah, začudivši se čemu reći 
Subhanellah i slično, tj. sve što odvraća pažnju 
klanjača od namaza; 

2) nasmijati se, uzdahnuli, jauknuti, leleknuti i glasno 
zaplakati, ako to plakanje nije izazvano sjećanjem na 
ahiret; 

3) iskašljivati se bez nužde; 

4) štogod pihnuti i pojesti, makar jednu mrvicu, pa to bio 
i ostatak između zuba ako bude velik kao grašak; 

5) prsa od kible okrenuti; 

6) uopće učiniti nešto što bi gledaocu sa strane dalo 
povoda da misli da se ovaj musallija ne nalazi na 
namazu i da je to velika stvar za namaz. (Takva 
»velika stvar« za namaz bi bila prema nekim 
mišljenjima ako bi se čovjek počešao tri puta uzasebno 
na jednom rukunu, ili udario dijete ili koga drugog 
rukom ili štapom); 

7) hotimično pokvariti abdest pa i nehotice posrednim 
putem (npr. isteklo nekome vrijeme mesha, spao mu 
zavoj, po kojem je mesh učinio jer je rana zacijelila 
itd.) ili tuđim uticajem kao npr. neko ili nešto ga 
ozlijedi pa mu krv poteče; 

8) nastajanje okolnosti kad možemo izvršiti neki šart 
namaza koji prije nismo mogli učiniti (npr. ugledati 
vodu za čovjeka koji je uzeo tejemmum i počeo 
klanjati, ili dobavljanje odjeće za onog ko je počeo go 
klanjati); 

9) hotimično selam predati, makar i misleći da je u 
drugom namazu (npr. kod podne namaza poslije prvog 
sjedenja selam preda misleći da sabah klanja, ili džumu 
ili da je musafir pa da treba klanjati samo dva rekata). 
Ako bi selam predao nehotice, u zaboravu, neće namaz 
biti pokvaren; 

10) unaprijed proći odjednom koliko dva safa (dok 
prelaženje u prvi saf ispred sebe u cilju popunjavanja 
safa ne bi pokvarilo namaz makar taj prelaz bio u jedan 
mah. Ako bi prostor do »drugog safa prešao u 
prekidima, neće biti namaz pokvaren; 

I 1 ) nckome drugom, osim svog imama koji se pomeo i 
zastao, kazivati i otpočinjati mu učiti (ne kvari namaz 
ako neko imamu kaže i provede ga kad se on zbuni, ali 
u tom slučaju ne treba žuriti. Najbolje je da se imam 
snađe: ako je proučio dovoljno, neka ide na ruku, ako 
nije, neka pređe na drugi ajet ili suru); 

12) klanjajući isti namaz za imamom ili kao imam stati 
uporedo sa ženskom odraslom osobom, od koje ga ne 
dijeli nikakva pregrada ili zastor niti makar prazan 
prostor gdje bi mogao stati bar jedan musallija, ako je 
imam nijjet učinio imamet i ženama i ako joj dotični 
muškarac nije dao nikakva znaka da se povuče nazad 

(u ova dva posljednja slučaja će njen namaz biti 
pokvaren, ako se ona ne bude odmah povukla natrag). 
Isto je tako i kad ona bude. stala pred muškarca pa 
klanjaju isti namaz za jednim imamom, tj. njegov 
namaz sad će biti pokvaren. 

Namaz neće biti pokvaren ako musallija pogleda u kakav 
natpis, oglas ili slično, pa razumije što je tamo napisano. Isto tako 
ako bi proždro ostatak hrane iza zuba manje veličine od graška, 
iako i to ne valja, zatim ako ko prođe ispred klanjača baš onuda 
gdje čini sedždu, ali je to grijeh onom koji prolazi. 

NAMASKI MEKRUHI 



U namazu je mekruh (pokuđeno): 

hothnično izostaviti jedan njegov sunnet i učiniti nešto 
što ne spada u namaz, što se ne slaže s onim mirom i 
dostojanstvom s kojim treba da se obavlja namaz. 

obazirati se, igrati se ili baviti se haljinom, odjećom, 
tijelom ili nekom stvari na njemu, 

- klečati, turski sjediti bez nevolje, 
prihvatiti selam gestom, rukom ili naklonom, 
bacati pogled u nebesa, 

žmiriti bez valjana razloga, zijevati, protezati se, 

dovršavati učenje Kur'ana na ruku-u, kao i riječi 
»Semiallahu li men hamideh« i tekbire, koji se 
izgovaraju na prelazu između ruknova, izgovarati tek 
kad se pređe na drugi rukun. 

- učiniti drugi rekat prilično dužim od prvog (npr. za tri- 
četiri ajeta), 

dva puta proučiti jedno isto sure na jednom ili i na dva 
rekata, ako zna koje drugo sure, i to kad se radi o farz- 
namazu, dok se kod nalilc može učiti jedno sure na 
svim rekatima bez zamjerke, 

hotimično proučiti na drugom rekatu sure koje je bilo 
pred suretom koje je proučeno na prvom rekatu, 

preskočiti na dva uzastopna rekata jedno sure, (npr. na 
prvom rekatu učiti Ereejtellezi a na drugom Kul ja 

ejjuhel-kafirune, preskočivši sam Inna eatajna - to je 
mekruh, ako je učinjeno hotimično. 

klanjati golih ramena i pleća ako možemo obući 
košulju ili što slično, zatim ogrnut nekom odjećom 
klanjati, ili zamotan u nešto tako da nema kuda da se 
ruke izvade, 

klanjati u prostim i zamazanim haljinama imajući bolje 
na raspolaganju, 

klanjati u stanju kad muči prirodna nužda, velika ili 
mala, ili vjetar čuvati klanjajući. Sve ovo je mekruh 
osim ako se zbog kratkoće vremena bojimo da će proći 
vrijeme dotičnog namaza, ili da nećemo stići u džemat 
(ako bismo došli u samom namazu u takvu nezgodnu 
situaciju, lijepo je i čakje mendub prekinuti namaz), 

klanjati kad je jelo postavljeno a čovjek dobro gladan 
kao i kod svačeg drugog što bi moglo čovjeka 
zaokupiti da se ne može u namazu potpuno posvetiti 
namazu i smjemo ga vršiti (s hušuom), 

klanjati iza safa u kom ima praznine, 

klanjati u odijelu sa slikama živih bića kao i u 
prostorijama s takvim slikama osim ako su slike 
malene, odrezanih glava ili su na podu, ali ne na 
mjestu gdje se sedžda čini, 

zatim prema vatri klanjati, na putu kuda svijet prolazi, 
na nečistim mjestima, u blizini nečisti, u groblju, na 
tuđem zemljištu bez odobrenja vlasnika, ako klanjamo 
na polju ne usadivši kakav štap preda se a nadamo se 
da bi mogao kogod tuda proći. 

STAVLJANJE PERDE 



Musalliji je mustehab da postavi preda se perdu ako se boji 
da će neko ispred njega proći dok on klanja. Kao perda može 
polužiti štapić od aršina (80 cm) a kao prst debljine. Sunnet je stati 
blizu perde koja će nam doći prema jednoj obrvi a ne ravno 
između obrva. Ako je cijeli džemat na polju, dovoljno je pred 
imama staviti perdu. 

Mustehab je da musallija ne odbija slučajnog prolaznika 
ispred sebe, iako mu je i to dozvoljeno učiniti, i to samo gestom 
(išaretom) ili tesbihom (viknuti Subhanellah!), ili povišenim 
glasom učiti Kur'an koji je bio započeo na namazu učiti. Žensko 
će u ovom posljednjem slučaju udariti vanjskom stranom prsta 
desne ruke po dlanu lijeve ruke i tako upozoriti prolaznika. 

ŠTA NIJE MEKRUH U NAMAZU 



Iz spomenutog bi se moglo lako razumjeti šta nije mekruh, 
ali ipak ćemo spomeunti neke slučajeve što nisu mekruh, kao: 

Nije mekruh klanjati s pripasanom sabljom ili nečim 
drugim ako ne smeta pri klanjanju, 

- klanjajući okrenuti se prema Musafu, svijeći, sablji, 
lampi ili čovjeku koji je leđima okrenut klanjaču, a 
koji razgovara, 

klanjati na prostirci sa slikama pa makar i živih; bića, 
ako ne činimo sedždu na njima direktno. 

- Nije mekruh u namazu ubiti zmiju, škorpiju, 
zelembaća, krpelja, osu, buhu, uš ili komaricu i mrava 
ako ga jedno od ovih uznemiruju. Ako ne uznemiruju, 
onda je mekruh (osim ono prvo dvoje, koje se može 
ubiti udarivši ih i nekoliko puta pa čak i zakrenuvši se 
od kible. (Neki ni ovo ne dozvoljavaju: i misle da to 
kvari namaz). 

Klanjajući se može i odijelo malo rastresti da se lakše 
obavi ruku i sedžda, zaštititi ga da se ne zamaže, otresti 
s čela zemlju ili drugo što se za njega prilijepilo ako ga 
to smeta i uznemiruje; inače ne valja to činiti do 
svršetka namaza, 

pogledati preko oka na stranu ne zakrećući glave, a 
bolje je i to ne činiti. 



95 




О PREKIDANJU NAMAZA 



Namaz je slobodno prekinuti ako zaprijeti kakva opasnost 
po život ili imovinu musalliji ili drugome. Steta ne mora biti 
velika da bi se namaz mogao prekinuti. Ako bi npr. domaćica 
vidjela da će joj lonac iskipjeti, smije namaz prekinuti, a kamoli 
ako bi se pobojala da djetetu što ne bude. 

Vadžib je namaz prekinuti musaliji koji bi čuo 
zapomaganje nevoljnika kojem on može pomoći neposredno. 



O VITR - NAMAZU 



Vitr namaz je vadžib. Sastoji se od tri rekata i jednog 
selama. Na svakom će se rekatu učiti Fatiha i sura. Nakon dva 
rekata obavi se prvo sjedenje i prouči samo Ettehijjatu (tešehhud), 
na trećem rekatu uči se Bismilla, Fatiha i sura, a zatim se dignu 
ruke, donese tekbir i prouči se »KUNUT« koji se samo na ovom 
mjestu uči. 

»Kunut« znači dova i nju je vadžib na spomenutom vitr- 
namazu proučiti, ali ne u smislu želja i molbi kakve se mogu 
upućivati ljudima i kakve bi namaz pokvarile, nego poput 
uobičajenih kunut-dova. 

Sunnet je proučiti ovu kunut-dovu: 

»AUahumme inna nesteinuke, ve nestegfiruke, ve 
nestehdike, ve nu'minu bike, ve netubu ilejke, ve netevekkelu 
alejke, ve misni alejkel-hajre kullehu, neškuruke ve la nekfuruke, 
ve nahleu ve netruku men jefdžuruke. AUahumme ijjake nabudu ve 
leke nusalli ve nesdžudu ve ilejke nes'a ve nahfidu, nerdžu 

rahmeteke ve nahša azabeke. Inne azabeke bil-kuffari mulhikk.« 
(Bože, mi od Tebe pomoć, oprost i uputu tražimo, samo u Tebe 
vjerujemo, Tebi se pokajnički obraćamo, u Tebo se pouzdajemo i 
hvalimo Te svakim dobrom. Zahvaljujemo Ti na blagodatima i ne 
pokrivamo ih, odbacujemo, napuštamo svakog onoga ko se Tebi 
protivi. Bože, samo Tebe obožavamo, samo Tebi klanjamo i 
sedždu činimo, samo Tebi težimo i naglimo nadajući se Tvojoj 
milosti i bojeći se Tvoje kazne. Tvoja će kazna-zaista stići 
nevjernike). 

I ova je dova lijepa, ko može, nek i nju prouči poslije 
spomenute: »AUahummehdini fimen hedejte, ve afini fimen afejte, 
ve tevelleni fimen tevellejte, ve barik li fima 'atajte ve kini šerre 
ma kadajte, feinneke tekdi ve la jukda alejke. Innehu la jezillu men 
valejte ve la jeizzu men adejte, tebarekte rabbena ve tealejte. 
Allahumme inni euzu biridake min sehatike ve bimuafatike min 
ukubetike ve euzu bike minke. La ahsa senaen alejke, ente kema 
esnejte ala nefsike« - (Bože, naputi me na pravi put zajedno s 
onima koje si naputio, sačuvaj me svih nezgoda zajedno s onima 
koje si od tog zaklonio, proviđaj sa mnom kao s onim s kojim si 
providio, blagoslovi mi ono što si mi dao i sačuvaj me zla od 
onoga što si dosudio jer samo Ti sudiš a protiv Tebe niko ne sudi. 
Koga Ti odlikuješ taj ne može biti ponižen, niti može biti uzdignut 
onaj na koga se Ti izuzmeš. Blagoslovljen i uzvišen li si, 
Gospodaru naš! Bože, utječem se Tvojoj milosti od Tvoje srdžbe, 
i Tvojoj spremnosti za praštanje utječem se od Tvoje kazne, i 
utječem se samo Tebi od Tebe. Ne mogu Te pohvaliti onako kako 
treba, Ti si onakav kakav si sam rekao za sebe da si). 

Ko ne zna lijepo koju od spomenutih dova, neka rekne tri 
puta: » Allahummagfirlil « ili jednom: »Rabbena atina fiddunja 
haseneten ve fil-ahireti haseneten ve kina azaben-nar«, ili tri puta: 
»Ja rabbi«. 

Kad musallija zaboravi Kunut dovu, pa je se sjeti na rukuu 
ili pošto se s rukua digne, neće je ni učiti nego će sehvi-sedždu 
učiniti. Ako bi je ipak proučio pošto se digao s rukua, ne bi trebao 

ponavljati rukua, ali bi sehvi-sedždu morao opet učiniti, jer kunut 
nije proučen na svom mjestu. 

Vitr se klanja u džematu samo uz ramazan. Pored imama i 
džematlije će učiti Kunut. Ako bi imam otišao na ruku prije nego 
bi muktedija završio Kunut, ili se boji da će ga mašiti ruku s 
imamom ako bude dovršavao Kunut, slijediće imama na ruku, 
makar i ne svršio. Ako bi imam zaboravio Kunut, muktedija će ga 
učiti ako vidi da će se imamu moći makar malo pridružiti na 
rukuu, inače neće ni on učiti Kunut. Kad bi ko stigao imama na 
ruku-u trećeg rekata, uzima se kao da ga je stigao i na Kunutu, pa 
ga neće učiti naklanjavajući prošle rekate. Tim prije neće učiti 
Kunuta pri tome ako je prispio i na Kunut na trećem rekatu i s 
imamom ga već učio. 

О NAFILAMA 



Nafila znači onaj ibadet koji nije dužnost Činiti, a mi ga 
činimo. Pod nafilom u širem smislu razumijemo i sunnete kao što 
ćemo ih ovdje uzeti. 

Sunnete dijelimo u dvije vrste: sunnete-mendube i 
sunnete-muekkede (pritvrđeni). 

Nafile, odnosno sunneti prije farza, imaju za cilj da 
priprave musalliju za farz, a oni koji se klanjaju poslije farza da 
poprave i dopune eventualne manjkavosti kod farza koje se često 
dogode. 

Sunneti-muekkede je klanjati po dva rekata prije 
sabahskog, poslije podnevskog, akšamskog i jacijskog farza, a po 
četiri rekata prije podnevskog te prije i poslije džumanskog farza i 
to s jednim selamom. 

Sunneti-mendubi ili gajri-muekkede su četiri rekata prije 
jacijskog i ikindijskog, i šest rekata poslije akšamskog farza. 

Kod sunneti muekkede namaza koji su od četiri rekata, na 
prvom sjedenju će se učiti samo Ettehijjatu, a na trećem se neće 
učiti Subhaneke dok kod namaza sunneti mendubi učiće se na 
trećem rekatu Subhaneke i Euzu, a na prvom sjedenju i salavat i 
dove. 

Kod dnevnih nafila mekruh je klanjati s jednim selamom 
više od četni rekata, a kod noćnih više od osam. I kod jednih i kod 
drugih je najbolje klanjati četiri rekata s jednim selamom po Ebu 
Hanifi, r. a., a po Ebu Jusufu i Muhamedu kod noćnih po dva 
rekata. 

Noćna nafila ima veću vrijednost od dnevne. 

Dugo stajati na namazu i učiti Kuran a manje rekata 
klanjati bolje je nego obratno. 

О DRUGIM NAFILAMA 



Sunneti-mendub je klanjati dva rekata pošto se uniđe u 
džamiju a prije nego se sjedne, a u počast džamiji, ako nije 
slučajno u vrijeme kada je mekruh klanjati. Takav namaz se zove 
» Tehijjetul-mesdžid « (poštovanje džamije). Ako će dotični klanjati 
u toj džamiji farze ili koji drugi namaz, onda ne treba klanjati ta 
dva rekata. 

Mendub je klanjati dva rekata kad god se uzme abdest, i to 

odmah. 

Mendub su nadalje: Salatud-duha, salatul-lejl, salatu- 
istihare i salatul-hadže. 

Salatud-duha je namaz koji se klanja u vremenu otkad 
sunce odskoči za jedno koplje ili dvoje pa do poprije podneva 
(zevala), a klanja se od četiri do dvanaest rekata. 

Salatul-lejl je noćni namaz koji se klanja pri kraju noći i 
obično broji najmanje osam rekata. 

Salatu-istihare je namaz koji se klanja kad se štogod 
zamisli učiniti pa se lako ne može odlučiti da li da se to učini. Taj 
namaz se sastoji od dva rekata a poslije toga se uči ova dova koja 
se ponavlja do sedam puta: 

»Allahumme ihni estehiruke bi-ilmike ve estakdiruke 
bikudretike, ve eseluke min fadlikel-azimi, fe inneke takdiru ve la 
akdiru, ve ta'Iemu ve la a'Iemu, ve ente allamul-gujub. Allahumme 
in kunte tealemu enne hazel-emre hajrun li fi dini ve dunjaje ve 
meaši ve akibeti emri ve adžiluhu, ve adžiluhu fakdirhu li ve 
jessirhu li, summe barik li fihi. Ve in kunte tealemu enne hazel- 
emre šerrun Н fi dini, ve dunjaje ve meaši, ve akibeti emri, ve 
adžiluhu, fesrifhu anni vesrifni anhu vakdir lijel-hajre hajsu kane, 

summe erdini bihi«. (Bože! Tražim od Tebe izbor Tvojim; 
znanjem i tražim pomoć od Tvoje moći, molim nešto od Tvoje 
velike dobrote, jer Ti (sve) možeš a ja ne mogu, Ti (sve) znaš, a ja 
ne znam, Ti si onaj koji odlično poznaješ sve sakrivene 
(tajanstvene) stvari. Bože! Ako je prema Tvom znanju ova stvar 
dobra za mene u pogledu moje vjere, dunjaluka, života, moje 
sadašnjosti i budućnosti, Ti mi je odredi i olakšaj mi je, te mi je 
učini sretnom. Ako je prema Tvom znanju ova stvar za mene loša 
u pogledu moje vjere, dunjaluka, života, moje sadašnjosti i 
budućnosti, otkloni je od mene, odvrati mene od nje i odredi za 
mene dobro gdje god to bude i zadovolji me tim). 

Salatul-hadže je namaz koji se klanja kad ima čovjek 
kakvu potrebu ili važan posao koji bi htio sretno završiti. On se 
može klanjati na razne načine. Jedan od tih načina je i ovaj koji 
prenosi Abdullah ibni ebi Evf od Resulullaha koji da je rekao: 
»Ko imadne neku potrebu kod Allaha ili kod ljudi, neka lijepo 
uzme abdest i neka klanja dva rekata. Zatim neka izvrši pohvalu 
Bogu i salavat Njegovu Poslaniku kao npr. Elhamdu lillahi rabbil- 
alemin, vessalatu, vesselamu ala resulihi Muhammedin ve alihi, 
ve sahbihi edžmein. Iza toga neka rekne: La ilahe illalahul- 
halimul-kerim. Subhanellahi rabbil-aršil-azim. Elhamdu lillahi 
rabbil-alemin. Eseluke mudžibati rahmetike, ve azaimi 
magfiretike, vel-ganimete min kulli birrin, vesselamete min kulli 
ismin. La tedu li zenben illa gaferteh, ve la hemmen ili feredžteh, 
ve la hadžeten leke fiha ridaen illa kadajteha, ja Erhamer- 
rahimin! (Nema drugog boga osim blagog Allaha. Slava i hvala 
Allahu, gospodaru svjetova! Molilrn Ti se da budem dostojan 
Tvoje milosti i djela koja donose Tvoj oprost, molim obilje u 
svakom dobru i spas od svakog grijeha. Ne ostavi mi nijednog 
grijeha neoproštena, otkloni mi svaku brigu, ne ostavi mi nijedne 
potrebe s kojom si Ti zadovoljan a da mi je ne izvršiš, 
najimlostiviji Milosniče!). 

Mendub je provesti u ibadetu (klanjanju i učenju) 
posljednjih deset noći ramazana, zatim noći uoči jednog i drugog 

Bajrama, prvih deset noći zilhidžeta i petnaestu noć šabana. No, 
mekruh bi bilo sastajati se u džamijama da se spomenute noći 
slave ibadetom. 



103 




TERAVIH (TERAVIJA) 



Teravih je sunnet i muškarcu i ženi. 

Klanjati je u džematu je sunneti-kifaje. 

Vrijeme mu je odmah poslije jacije, a može se klanjati i 
prije i poslije vitra. Ovo posljednje je bolje. Ovaj namaz ima 
dvadeset rekata i deset selama, dakle na svaka dva rekata predaće 
se selam. Mustehab je poslije svaka četiri rekata napraviti kratki 
odmor koliko bi se moglo klanjati četiri rekata. Za to vrijeme 
može se učiti Kur'an, salavati, tesbih činiti ili šutjeti. Na svakom 
sjedenju će se učiti salavati i dove, a na svakom prvom i trećem 
rekatu Subhaneke i Euzu. 

Pošto je u svakom namazu vadžib uz Fatihu proučiti čitavo 
sure ili tri kratka ajeta (npr. Summe nazare, summe abese ve 
besare, summe edbere vestekbere), ili jedan ajet dug koliko tri 
kratka, to ni u teraviji ne valja učiti manje nego što je vadžib. 

Ako nam prođe teravija, ne moramo je naklanjavati. 



104 




KLANJANJE SJEDEĆI NA KONJU I U LAĐI 
I U ŽELJEZNICI 



Nallla se može klanjati sjedeći, makar dotični i mogao 
stajati, ali mu je manje sevaba upola ako bez razloga to čini. Kad 
neko klanja sjedeći, klanjaće kao da sjedi na tešehhudu. Kad se 
nafila započne stojeći, može se završiti sjedeći, bez ikakve 
manjkavosti. 

Konjanik izvan grada ili sela može klanjati nafilu kao i 
redovne pritvrđene sunnete jašući, i to gestovima i okrećući se u 
pravcu kretanja konja. Slučajna nečistoća na konju, pa i na samom 
sedlu ili stremenu neće smetati namazu. 

Namazi koji su farz ili vadžib (kao vitr, zavjetni namaz, 
započeta pa pokvarena naffla) zatim namaz dženaze, sedždei- 
tilavet za ajet koji je proučen na tlima - ne mogu se obavljati na 
konju, osim ako je prava nužda kao: bojazan od lopova ili 
razbojnika za sebe, konja ili svoje stvari u slučaju da sjaše, 
bojazan od zvijeri ili veliko blato na tlu. čak će i pješak u ovom 
posljednjem slučaju klanjati samo stojeći i, neće ići dolje u blato. 
Još je razlog i silovitost konja pa ne bi mogao konjanik sjahati ili 
ponovo uzjahati, kao i slabost jahača, pa ne bi mogao sjahati i 
uzjahati. 

U brodu i željeznici klanjaće se kako se može. Ko je u 
stanju da klanja stojeći, ne može ni tu klanjati sjedeći. Ako ima 
razlog da ne klanja stojeći, npr. hvata ga vrtoglavica ako za 
vrijeme vožnje stoji, a moglo bi vrijeme namaza proći dok bude 
stao brod ili željeznica, onda će klanjati sjedeći. Musallija u lađi 
ili željeznici treba da se okrene prema kibli. Ako bi ga lađa, 
odnosno željeznica tokom njegova klanjanja zakrenula koji put od 
kible usljed mijenjanja pravca kretanja, klanjač treba da se okrene 

prema kibli i da namaz dovrši okrenut prema kibli, inače mu 
namaz neće biti valjan, osim ako ne može da se okreće. 



KLANJANJE U KABI 



Svaki namaz se može klanjati u Kabi i na Kabi, ali je ovo 
drugo mekruh. Ko klanja u Kabi ili na Kabi u džematu, ako bi 
slučajno bio okrenut leđima imamovim ili kojoj drugoj njegovoj 
strani osim lica, namaz će mu biti valjan. Ako bi mu došla leđa 
prema licu imamovu, namaz ne bi bio valjan. Džemat koji je van 
Kabe mogao bi klanjati za imamom koji je unutar Kabe ako bi 
vrata bila otvorena. Džemat poredan oko cijele Kabe može 
klanjati s imamom koji je također vani, osim onih koji su bliži 
Kabi, a nalaze se na njegovoj strani, tj. zapravo pred njim do 
Kabe. 

О MUSAFIRU I NJEGOVU KLANJANJU 



Osoba koja je na putu zove se musafir, a ona koja je kod 
svoje kuće ili je na strani ali se misli tu zadržati najmanje petnaest 
dana, zove se mukim. 

Musafir ima nekih pogodnosti u pogledu vjerskih propisa 
kao: skraćivanje farz namaza od četiri rekata na dva rekata, ne 
mora postiti uz ramazan, mesh po mestvama može činiti tri dana i 
tri noći itd. 

Spomenute pogodnosti ima samo onaj musafir koji je 
naumio prevaliti put od najmanje osamnaest sati srednjeg 
pješačkog hoda a koji je samostalan i nezavisan u donošenju 
odluka, ili ako mu je pretpostavljeni bar odlučio da učini toliki 
put, a on za to znadne. Kao nesamostalni u donošenju odluka 
računaju se: žena s mužem, vojnik sa svojim starješinom, sluga sa 
svojim gospodarom, učenik sa svojim nastavnikom itd. te njihove 
nakane nemaju odlučujuće važnosti pred odlukama njihovih 
pretpostavljenih. 

Skraćivanje namaza je ne samo pogodnost nego i dužnost 
za musalira, i mekruh mu je klanjati neskraćen farz-namaz. Ako 
još ne bi ni sjedio na prvom sjedenju, namaz bi mu bio pokvaren. 
Naravno, pokraćuju se samo farzi od četiri rekata, a od tri i dva 
ne. 

Ako je musafir negdje odsjeo i slobodan, pa i na kraće 
vrijeme, može klanjati sunnete, inače će ih sasvim izostaviti. 

Skraćivanje namaza, počinje vršiti musafir čim se udalji od 
svog grada s predgrađem i to čini sve dok se ne vrati u svoje 
mjesto ili dok u jednom mjestu ne naumi ostati najmanje petnaest 
dana. Ako naumi ostati manje od petnaest dana, ili toliko pa i više, 
ali u dva razna mjesta, ili ne naumi ostati duže vremena u jednom 

mjestu, pa čak i nekoliko mjeseci ili godina, stalno će skraćivati 
namaz. 

Ko se nastani za stalno u jednom mjestu, kad putujući 
dođe u svoj stari zavičaj, on će ipak pokraćivati namaz, osim ako 
bi i tu imao svoju porodicu pored one koju je u novom mjestu 
osnovao. 

Musafir može klanjati za imamom mukimom ako klanja 
namaz dotičnog vremena. On će u ovom slučaju klanjati cijeli 
namaz s imamom a ne skraćen. Musafir može biti i imam 
mukimima makar se klanjao koji bilo namaz (toga vremena ili 
prošlog), ali će on namaz skratiti, a džemat sam klanjati ostatak 
namaza, pri čemu na ta dva rekata neće ništa učiti, baš kao da i 
dalje klanjaju za imamom. Musafir imam treba da prethodno 
obavijesti džemat o tom da je on musafir te da će predati selam na 
dva rekata i da će oni nastaviti sami i dovršiti namaz. 

Na putu prošli namazi naklanjaće se kao skraćeni, a koji 
nisu na putu prošli kao potpuni će se naklanjati. 

О KLANJANJU BOLESNIKA 



Bolesnik koji nikako ne može klanjati stojeći ili može ali s 
velikim bolom ili se boji da će mu se bolest pogoršati ako ustaje, 
klanjaće sjedeći obavljajući tada ruku i sedždu, a sješće onako 
kako mu bude zgodno. Ako bi mogao jedno vrijeme stajati, ali ne 
dok sve izuči što treba, on će stajati koliko može, a onda će sjesti i 
tako dovršiti učenje. Ako ne može obavljati ni rukua ni sedžde, 
klanjaće sjedeći i njih će izvršiti manjim i većim sagibanjem 
glave. Ako ne bi ovako učinio, ne bi mu namaz vrijedio. Ne treba 
ništa podizati prema glavi da bi se na tom sedžda učinila, ali kad 
bi neko podmetnuo nešto što bi bilo niže od onog njegova znaka 
za ruku, namaz bi mu vrijedio, inače ne. 

Ako bolesnik ne može ni sjediti, onda će klanjati ležeći, i 
to na leđima ili na strani, ali je bolje na leđima, ako može. 
Metnuće pod glavu jastuk, okrenuvši lice prema kibli, a ne nebu. 
Dobro bi bilo i noge do koljena uspraviti da mu tabani ne budu 
prema kibli, ako može bolesnik. 

Ne mogne li bolesnik ni znakovima glavom kad leži 
klanjati, i to potraje više od 24 sata, onda s njega spada dužnost 
klanjanja i ne treba ni naklanjavati namaze prošle u takvom 
njegovu stanju. Ne treba klanjati dajući znakove očima, obrvama i 
srcem. 

Ako bi bolesnik mogao stajati ali se ne može pregibati za 
ruku i sedždu, klanjaće sjedeći i išaretom. To je bolje nego da 
znakove daje (čini išaret) stojeći. Ko ne može sedžde činiti, ne 
mora činiti ni rukua, makar ga i mogao obaviti. 

Ko započne namaz stojeći lijepo, pa mu najednom nešto 
dođe i ne mogne više stajati, on će dovršiti namaz onako kako 
može, makar išaretom. Ko započne namaz sjedeći s rukuom i 

sedždama, pa mu pri tom nestane smetnje za stajanje, dovršiće 
namaz stojeći. Ako ga je pak bio počeo išaretom pa mu došla 
snaga i mogao bi klanjati obično, treba ga sasvim iznova klanjati. 

Namaze koji prođu nekome u nesvjesnom stanju ili u 
ludosti treba naklanjati ako je to stanje manje od dvadeset i četiri 
sata, inače ne. 

NAKLANJAVANJE PROŠLIH NAMAZA 



Prošli se namaz zove »faite«, onaj koji je još u svom 
vremenu »vaktijje«, a naklanjavanje » kada «. 

Pri naklanjavanju treba paziti na red među faitom i 
vaktijjom kao i među samim faitama, pa po redu klanjati najprije 
ono što je dolazilo i prolazilo. Taj red pri klanjanju prošlih 
namaza zove se »tertib«. Na taj tertib ne treba paziti: 1) pri kraju 
mustehab vremena, 2) pri zaboravu, 3) pri nagomilanim faitima. 

1) kad pravo vrijeme (mustehab a ne mekruh) jednog 
namaza bude na izmaku, te se on kao vaktijja ne bi mogao u tom 
vremenu obaviti ako bi se pazeći na tertib najprije klanjale faite, 
onda će se, ne pazeći na tertib, klanjati najprije vaktijja namaz. 

2) ako neko zaboravivši da ima faitu klanja vaktijju pa mu 
kasnije na um padne, namaz mu je valjan, ne mora ga ponavljati. 
Tertib je, dakle, i tu spao. 

3) kad se u koga nagomila faita pa ih bude šest ili više (ne 
računajući vitr, iako se i on mora uzimati u tertib), onda se uzima 
da su se faite nagomilale i ne mora se više paziti na tertib, iako je 
bolje. 

Kao primjer za tertib donosimo ovo: 

Neko hoće da klanja ikindiju a nije još klanjao podne. 
Treba da najprije klanja podne pa onda ikindiju. Ako bi klanjao 
ikindiju pa podne, ikindija mu ne bi valjala. Ili: čovjek nije jedan 
dan ništa klanjao, pa naklanjava skupa. Treba najprije da naklanja 
sabah, pa podne, ikindiju, akšam i jaciju. Ako bi isprometao, 
isprometani namazi ne bi mu valjali. 

Pošto je, osim u spomenuta tri slučaja, dužnost paziti na 
tertib, pa kad bi neko klanjao vaktijju-namaz sjećajući se faite, 

vaktijja-namaz bio bi mu pokvaren kao farz i prometnuo bi se u 
nafilu, ali uvjetno, kao u slučaju kad bi faitu naklanjao prije nego 
što prođe pet slijedećih vaktijja. Ako bi pak poslije toga, tj, nakon 
što prođe pet slijedećih vaktijja, naklanjao faitu, spomenute 
vaktijje bi mu postale valjane. Na pr. neko klanja podne sjećajući 
se da mu je toga jutra prošao sabah. To podne mu je pokvareno 
ako sabah naklanja prije nego isteče vrijeme sutrašnjeg podneva. 
Pokvareni bi mu bili i ikindija, akšam, jacija i sabah pa i podne 
ako bi onu faitu, dakle sabah, naklanjao prije nego izađe vrijeme 
ovog podneva. Ako bi kasnije sabah naklanjao, svi spomenuti 
namazi bili bi mu valjani. 

Čovjek s kojeg je bila spala obaveza tertiba, čim kada 
učini sve, pa i zadnju faitu, opet prima na se obavezu tertiba. 

Kad se naklanjavaju faite, treba ih prema mišljenju nekih 
islamskih učenjaka lijepo u svijesti označiti, koja je npr. to jacija, 
podne itd. koje hoće da naklanja. Ako to ne može tačno da se, 
sjeti, onda neka namisli najprvi ili najzadnji izvjesni namaz, npr. 
podne, da naklanjava, a koji mu je prošao. Tako se isto postupa i 
kad se post hoće da naposti za prošle dane. 

О PRISPIJEVANJU NA FARZ 



Kad čovjek počne zasebno klanjati neki farz, pa se u tom 
kod njega obrazuje džemat, on će prekinuti svoj namaz i 
pristupiće džematu, ako ne bude sedždu od prvog rekata učinio, ili 
ako bude i učinio ali je to namaz od dva ili tri rekata. Ako je 
sedždu učinio u namazu od četiri rekata, onda će klanjati sam još 
jedan rekat, pa će predati na dva rekata selam i to će mu se 
računati u naiilu, a on će prići i za imamom klanjati dotični 
namaz. Ako bude klanjao tri rekata kad se uspostavio džemat, 
svršiće po sebi svoj farz, pa će, ako hoće, pristupiti džematu i s 
njim klanjati namaz koji će mu se računati kao naiila. Ovo može 
učiniti ako taj namaz nije ikindija, inače ne. Ako bi bio samo 
ustao na treći rekat, odnosno ne bude još učinio sedžde za taj rekat 
kad se džemat uspostavio, prekinuće namaz na nogama jednim 
selamom pa će pristupiti džematu. 

Ko započne klanjati sunnet džume i pri tom imam izađe na 
minber ili klanja podnevski sunnet a džemat započne farz klanjati, 
najbolje je da se prekine sunnet na dva rekata, stupi u džemat, i 
nakon obavljenog farza da naklanja cijeli sunnet. No ne mora 
prekidati započeti sunnet, može ga završiti pa onda pristupiti 
džematu, odnosno slušanju hutbe. 

Ko dođe u džamiju i zateče imama da klanja farz, odmah 
će i on stupiti u džemat ne klanjajući sunnete osim kod sabah- 
namaza, gdje će klanjati sunnete najprije, ako je siguran da će 
imama stići makar na Ettehijjatu, a ako ni to ne može, onda će 
sunnet ostaviti i neće ga ni naklanjati. Podnevski sunnet u tom 
slučaju će naklanjati poslije farza prije ili iza posljednjeg sunneta. 

Od svih sunneta se naklanjava nakon što izađe namasko 
vrijeme jedino sabahski sunnet, ali i on samo onda kada i farz 
izađe iz vremena i naklanjava se istog jutra do podne. 

Ко prispije makar samo na jedan rekat u džematu, pa 
makar i na tešehhud, iako se pravnički ne može uzeti da je klanjao 
u džematu 4 , ipak je taj njegov namaz postigao vrijednost (fadilet) 
džemata. 

Prije farza se može klanjati nafila-sunnet i drugo, ako je 
čovjek siguran da mu vrijeme neće izmaći, inače će klanjati 
najprije farz. 

Ko zateče imama na ruku-u pa tekbir učini i stane dok 
imam digne glavu s rukua, ili nije nikako stajao nego odmah 
otišao na ruku ali nije imama stigao, nije prispio na taj rekat. 

Mekruh je izaći iz džamije u kojoj je proučen ezan a ne 
klanjati u njoj, osim ako je dotični mujezin ili imam u drugoj 
džamiji pa treba tamo preći. 



4 Kad bi se neko zakleo da će klanjati izvjesni namaz u džematu pa prispio 
samo na jedan rekat, ne bi mu vrijedila zakletva, te bi je morao iskupiti 
propisanim načinom (keffaretom).. 

О SEHVI — SEDŽDI 



Sehvi-sedžda je sedžda koju treba učiniti zbog propusta u 
namazu koji je nastao usljed zaborava. Ona se sastoji u tome da se 
nakon predatog selama učine dvije sedžde kao i obične, pa se 
sjedne, prouči tešehhud, salavat i dove i preda selam. Ona se čini 
kada čovjek nehotice izostavi koji namaski vadžib ili učini 
nehotice nešto drukčije nego što je vadžib da se učini, npr. 
izostavi se prvo sjedenje, sura ili Fatiha, ili prouči najprije suru pa 
onda Fatihu itd. 

Ko hotimično učini nešto drukčije nego što je vadžib, čini 
grijeh i dužan je namaz ponoviti. Ne čini se sehvi-sedžda za koji 
izostavljeni namaski sunnet kao ni za farz. U ovom drugom 
slučaju treba namaz ponoviti, iako je taj namaski farz izostavljen 
nehotice. 

Sehvi-sedžda bi se mogla učiniti i prije selama na 
posljednjem sjedenju, ali je to mekruh. Sunnet je učiniti je poslije 
selama, i to samo jednog, onog na desnu stranu, osobito ako se 
radi o imamu. 

I kad se više vadžiba izostavi, treba samo jedna sehvi- 
sedžda. Zbog imamova zaborava (sehva) i muktedija, pa i 
mesbuk, moraju sehvi-sedždu učiniti. Muktedija neće činiti sehvi- 
sedždu zbog vlastitog zaborava, mesbuk će učiniti doklanjavajući, 
a lahik također neće. 

Kad bude za imamom veliki džemat, kao na džumi i 
bajram-namazu, imam neće činiti sehvi-sedžde. 

Ko bi zaboravio sjesti na prvom sjedenju farza, vrati-će se 
natrag ako se nije već lijepo ispravio. Muktedija i onaj koji klanja 
nafdu u svakom slučaju će se vratiti natrag. Sehvi-sedždu će 

učiniti ako se bude uspravio toliko da je bliži kijamu nego 
sjedenju. 

Ko bi zaboravio sjesti na drugom sjedenju, vratiće se 
natrag sve dok nije sedždu učinio, pa će onda sehvi-sedždu učiniti. 
Ako je i sedždu toga suvišnog rekata učinio, taj mu namaz prelazi 
u nafilu, a on je dužan da iznova klanja farz. Ako hoće, može u 
slučaju kad mu prelazi namaz u nafdu, da doda još jedan rekat, da 
mu nafila bude na tako, pa da mu mjesto tri bude četiri (u sabaha) 
ili šest mjesto pet (recimo u podne). Tada ne bi trebalo sehvi- 
sedžde. 

Ako bi ko sjedio na posljednjem sjedenju i zaboravivši 
ustao da još klanja, on će se vratiti i selam će predati bez 
ponavljanja tešehhuda. Kad bi i stojeći predao selam moglo bi 
važiti, ali je sunnet selam predati sjedeći. Ako bi i sedždu učinio 
za suvišni rekat, farz će biti opet u redu, ali je mustehab dodati 
tome rekatu još jedan, pa će mu se računati da je uz farz klanjao i 
dva rekata naffle, a na kraju njih će učiniti sehvi-sedždu. Ko 
sehvi-sedždu učini pri svršetku dva rekata od naffle, neće na njih 
nastavljati druga dva rekata. Ako bi učinio, neka povrati sehvi- 
sedždu. 

I za vrijeme obavljanja sehvi-sedžde može tome čovjeku 
drugi pristupiti u džemat i biti mu muktedija. 

Pošto i selam preda, pa makar bio odlučio da ne čini 
sedžde, ipak je može odnosno treba da učini sve dok se ne bi 
okrenuo od kible ili progovorio. 

Musallija koji klanja farz od tri ili četiri rekata pa držeći da 
je sve ispravno klanjao preda selam i sazna da je klanjao samo dva 
rekata, dovršiće namaz i sehvi-sedždu učiniti. Ako ne bi selam 
predao ali se bio dugo mislio koliko bi jedan nainaski rukn 
obavio, treba sehvi-sedžda, a ako je kraće, ne treba. 

DVOUMLJENJE U NAMAZU 



Ako bi u namazu nastupila sumnja o tom da li je čovjek 
klanjao recimo tri ili četiri rekata, ako mu se to dogodilo prvi put 
u životu ili mu se rijetko događa, ponoviće taj namaz, inače će 
postupiti kako mu mišljenje pretegne. Ne pretegne li mu nikakvo 
mišljenje, tj. ne mogne li se odlučiti, uzeće za podlogu 
nastavljanja ono što mu je sigumo poznato. (Ako npr. ne može da 
bude siguran da li je klanjao tri ili četiri rekata, uzeće da je klanjao 
tri jer sigumo zna da je toliko klanjao; a ne zna za četvrti sigumo. 
Sjediće poslije svakog rekata za koji bi mogao pomisliti da mu je 
najzadnji. 

O dvojbi koja bi nastala poslije namaza ne treba voditi 
nikakva računa, osim ako bi bio načistu da je nešto izostavio, 
nastojaće da to nešto popravi ako se može. 

SEDŽDEI-TILAVET 



Sedždei-tilavet je ona sedžda koja se učini kad se prouči 
određeni ajet iz Kur'ana. Takvih je ajeta u Kur'anu četrnaest i kod 
svakog je sa strane naznačeno da je tu sedžda. Ti se ajeti nalaze u 
ovim surama: 1) El-E'araf, 2) Er-r’ad, 3) En-nahl, 4) El-isra, 5) 
Merjem, 6) El-hadž, 7) El-furkan, 8) En-neml, 9) Es-sedžde, 10) 
Sad, 1 1) Ham-mim sedžde, 12) En-nedžm, 13) Inšekkat i 14) Ikre. 

Sedždei-tilavet treba da učini i onaj koji prouči dotični ajet 
i onaj koji ga čuje kako ga drugi uči. Ona je vadžib i treba je po 
mogućnosti odmah učiniti, iako se može odgoditi, ali je to 
mekruh-tenzihen. To je ako nije bila vadžib u namazu, inače je 
treba odmah učiniti. Ona se sastoji iz jedne obične sedžde. Kad se 
pođe na sedždu i kad se ustaje s nje donese se tekbir (»Allahu 
ekber« se rekne) i to je sunnet. Ne dižu se ruke, nema tešehhuda ni 
selama. Kad se htjedne sedžda učiniti, mendub je ustati pa otići na 
sedždu. 

Ko čuje drugoga da prouči odnosni ajet sedžde, pa makar i 
u prijevodu, dužan je da učini sedždu, pa makar i da nije imao 
namjere da sluša. Od toga se izuzima žena u hajzu ili nifasu, te 
imam i muktedija kad čuju od muktedije. Ako čuju od drugoga 
treba da sedždu učine ali po svršetku namaza. (Ako bi je učinili u 
namazu ne bi se odužili, ali ne bi ni namaza pokvarili). 

Ko bi čuo spomenuti ajet recimo od papagaja, od odjeka ili 
s gramofona, ne bi trebao činiti sedžde, a ako bi čuo to iz usta lude 
ili čovjeka u snu, prijepomo je među ulemom da li tada treba 
sedžda ili ne. 

Kad se u namazu prouči ajet sedžde, treba odmah sedždu 
učiniti, ne može se odgoditi za poslije, jer se ne može »kada« 
učiniti. No tu sedždu može nadomjestiti redovna namaska sedžda, 

ра i ruku, ako je dotični namjeravao da se tim rukuom ujedno 
oduži i za sedždei-tilavet i ako je odmah po proučenom ajetu išao 
na ruku, ili bar da nije više učio iza njega od dva do tri ajeta. 

Kad bi čuo ajet sedžde od imama za kojim nije pristao, ili 
jeste ali na drugom rekatu, trebao bi sedždu učiniti izvan namaza. 
Ako bi za imamom pristao na istom rekatu, i imam sedždu učinio 
nakon njegova pristajanja, i on bi s njim sedždu učinio. Ako bi 
pak imam bio prije njegova pristajanja sedždu učinio, on nije 
dužan da je više čini, uzima se da je stigao imama na sedždi. 

Ko bi proučio ajet sedžde izvan namaza i sedždu učinio pa 
isti ajet proučio ali u namazu, trebalo bi da opet sedždu učini. Ako 
nije bio prije učinio ova bi mu što je učini u namazu mogla 
vrijediti i za onu prijašnju. Isto tako vrijedi jedna sedžda i onom 
koji jedan ajet više puta na jednom mjestu prouči (makar i nakon 
učinjene sedžde). Proučiti jedan isti ajet na dva mjesta, pa i u 
jednoj sobi iz koje je bio izašao nakon što je ajet bio prvi put 
proučio, to traži dvije sedžde da se učine. 

I slušalac mora dvije sedžde učiniti ako jedan isti ajet čuje 
na dva mjesta, makar onaj koji je učio nije mijenjao svoga mjesta. 
(U protivnom slučaju dovoljna mu je jedna sedžda). 

Mekruh je proučiti sure a izostaviti ajet gdje treba sedžde 
činiti, a sam taj ajet proučiti nije mekruh, iako je u tom slučaju 
bolje proučiti bar još jedan ajet uz njega. 

Kad čovjek prouči ajet sedžde i hoće da učini sedždu, neka 
odmah i slušaoci s njim zajedno učine, ali onaj ne mora stati pred 
njih kao imam, niti slušaoci moraju formirati safove, nego će 
sedždu učiniti gdje se ko našao. Ipak je mendub da oni .ne dižu 
glave sa sedžde prije onog ko je učio. Isto tako je mendub ajet 
sedždu u sebi (tiho) proučiti ako prisutni ni jesu spremni za 
sedždu. 

Uvjeti za valjanost sedždei-tilaveta su isti kao i za namaz, 
osim tahrime (iftitah tekbira). 



119 




SALATUL-DŽUMUATI (DŽUM’A NAMAZ) 



Džuma namaz je farzi-ajn, pretežniji od podneva - za 
osobu koja je: 

1) muškarac, 

2) slobodna, 

3) mukim u gradu ili predgrađu, 

4) zdrava, 

5) sigurna od napada, 

6) s očinjim vidom, 

7) sposobna hodati. 

Prema tome nijesu dužni klanjati džume: žena, rob ili 
zarobljenik, musalir, seljak, bolesnik, iznureni starac, čovjek koji 
se boji napada kakva siledžije ili zatvora, slijepac, bezuvjetno (a 
po Ebu Jusufu i Muhamedu, ako nema vodiča) kao i koji je 
oronuo pa ne može na noge. Može se od džume izostati i pri 
velikoj kiši, velikom blatu, velikoj zimi, mećavi i si. 

Za valjanost džume potrebno je: 

1) da se obavlja u većim mjestima, najmanje u tolikim 
koja imaju toliko doraslih muškaraca da ne bi svi 
mogli stati u jednu džamiju u dotičnom mjestu, 5 



5 Prema ovome džuma se može obavljati i u mnogim selima, no obično se veli 
da je ona valjana samo u gradu ili predgrađu. Grad se smatra veliko mjesto s 
ulicama, trgovima (čaršijama), te okolnim selima, zatim s predstavnicima 
vlasti, suda i sično. Ovakvo mišljenje je opravdanije i odabrano od starih 
islamskih učenjaka, dok su dokazi za protivno nedovoljni, odnosno nevaljani. I 
drugi imami (Malik, Safija i Ahmed Hanbelija) su složni s ovakvim mišljenjem. 

2) da је obavlja vladar ili od njega ovlaštena osoba, 

3) da se obavi u podnevskom vremenu tj. ni prije ni 
poslije njega, 

4) da se obavi hutba na kojem bilo jeziku i to prije 
namaza i da joj makar neko prisustvuje, 

5) da je slobodan pristup svakom, 

6) da se obavi u džematu koji se sastoji od najmanje 
trojice ljudi osim imama, makar oni bili recimo 
musafiri ili bolesnici. 6 Ako bi džemat sačinjavali žene 
ili djeca, džuma ne bi vrijedila. 

Džemat kod džume ne mora trajati sve do kraja namaza 
nego samo do druge sedžde od prvog rekata. Prema tome imam bi 
mogao sam dovršiti namaz kad bi mu se slučajno razišao džemat 
poslije prve imamove sedžde. Ako bi to bilo prije toga, morao bi 
dovršiti namaz ne kao džumu nego kao obični podnevski namaz. 
Kao imami mogu džumu obaviti i oni koji je nijesu dužni klanjati 
kao musafiri, bolesnici itd. 

Hutba se prema Ebu Hanifi može sastojati samo iz jedne 
kratke rečenice npr. kao što su: »Subhanallah«, »El-hamdu 
lillahi«, »La ilahe illellah«, koje dakle sadržavaju spomen Božiji, 
ali je mekruh ograničavati se samo na ovoliko. 

Sunnet je pri hutbi: 

1) da hatib bude s taharetom, 

2) odjeven (s pokrivenim stidnim mjestima), 

3) da sjedne malo na minberu prije početka hutbe, 

4) da se pred hutbu prouči ezan a ikamet iza hutbe, 



6 Iz ovoga svega se vidi da nemaju nikakve, pa ni najslabije podloge oni tzv. 
alimi koji tvrde da džuma nije valjana ili da nije vadžib u onim zemljama u 
kojim upravljaju nemuslimani. 



121 




5) da imam stojeći obavi hutbu, 

6) da se okrene prisutnm ljudima, 

7) da hutbu započne zahvalom i pohvalom Allahu, 

8) izreći dva šehadeta (svjedočenje - očitovanje Božijeg 
jedinstva i Muhamedova a. s. poslanstva), 

9) izreći salavat pejgamberu a. s., 

10) da hutba sadržava vaz i opomene, 

1 1) proučiti jedan ajet iz Kurana; 

12) hutbu rastaviti na dva dijela, kao da su dvije hutbe, 

13) sjesti među tim hutbama, 

14) spočetka drugog dijela hutbe također donijeti hvalu i 
pohvalu Allahu i salavat Pejgameru, 

15) u ovom drugom dijelu dovu učiniti Allahu za sve 
mumine i muminke, moleći za njih oprost od grijeha, 

16) tako glasno govoriti hutbu da je svi prisutni mogu čuti 

17) ne duljiti s hutbom. 

Mekruh je duljiti s hutbom kao i izostaviti nešto što je 
sunnet da se učini. 

Farz je požuriti na džumu namaz ostavivši sve druge 
poslove čim ezan zauči. 

Kad se imam ispne na minber, nema više klanjanja, a 
pogotovu razgovora sve dok se namaz ne svrši. Mekruh je za 
slušaoce hutbe da jedu, igraju se čime, obaziru se i sl. 

Po izlasku na minber imam neće nazivati selama 
slušaocima. 

Mekruh je izaći iz grada poslije ezana za džumu, dok ne 
klanja čovjek džume. 

Ко nije dužan klanjati džumu, kad je klanja, ne treba mu 
taj dan podne klanjati. Ko nema opravdana razloga za izostanak sa 
džume haram mu je izostati pa mjesto nje klanjati podne. Ako bi 
takav čovjek klanjavši podne pošao na džumu a imam bude još na 
namazu, a pogotovu ako je još na minberu, njegov podne namaz 
ne vrijedi kao farz nego mu prelazi u nalilu, pa makar on i ne 
prispio na džumu. 

Mekruh je petkom klanjati podne u džematu u gradu 
ljudima s uzurom (koji imaju valjan razlog) za izostanak sa džume 
kao i kažnjenicima. Ko prispije makar samo na tešehhud ili na 
sehvi-sedždu od džume, taj se smatra da je prispio na džumu, te će 
je kao takvu i dovršiti. 

О BAJRAMIMA 



Namaz dvaju bajrama je vadžib čovjeku koji je dužan 
klanjati džumu. Za valjanost ovih namaza uvjeti su isti kao i za 
džumu osim hutbe koja je ovdje sunnet. Zato se bajram-namaz 
može obaviti i bez hutbe, iako je ne valja izostaviti kao i proučiti 
je prije bajram namaza. 

Pri Ramazanskombajramu je mendub: 

1) poslije zore a prije namaza štogod pojesti, 

2) da to po mogućnosti bude hurma, 

3) da broj pojedenih hurmi bude liho, 

4) okupati se, 

5) zube istrljati misvakom ili četkicom, 

6) namirisati se, 

7) obući se u najljepše odijelo, 

8) sadekai-fitr, ako je dužan i ako je nije podijelio, treba 
prije podijeliti nego uđe u džamiju, 

9) držati se veselo, 

10) po mogućnosti podijeliti što više sadake, 

1 1 ) podraniti i rano otići u džamiju, 

12) klanjati sabahu svojoj mahalskoj džamiji, 

13) ići u džamiju pješke učeći usput tekbire u sebi i prestati 
učiti kad dođe u džamiju, 

14) vratiti se iz džamije po mogućnosti drugim putem. 

I pri Kurban-bajramu je sve ovo mendub osim jedenja pred 
bajram-namaz; ovdje je baš mendub ne jesti ništa dok se ne klanja 
namaz. 

Mekruh je klanjati kakvu nafilu dok se ne klanja bajram 
namaz, kao i poslije njega na onom istom mjestu gdje se on 
klanjao (u džamiji). Vrijeme bajramskog namaza počinje otkad 
sunce odskoči koliko za koplje ili dva, tj. otprilike 45 minuta po 
izlasku sunca i traje do zevala. 



Kako se klanja bajram-namaz 

Bajram namaz se klanja ovako: 

Naumi se klanjati određeni bajramski namaz, zatim se 
donese tehrime, prouči »subhaneke«, donesu tri bajramska tekbira 
i pri svakom se ruke dižu kao pri tehrimi. Zatim će imam proučiti 
Euzu, Bismillu u sebi, a na glas Elham i sure (Mendub je proučiti 
suru »Sebbihisme rabbike-eala«) pa će poći na ruku i sedžde. Na 
drugom će rekatu proučiti Bismillu (u sebi), zatim Fatihu i suru 
(mendub je »Hel etake hadisul-gašije), onda tri bajramska tekbira 
dižući svaki put ruke kao i na prvom rekatu, a onda s rukuskim 
tekbirom otići na ruku', sedždu i tešehhud pa selam predati. 



Mogli bi se i na drugom rekatu tekbiri obaviti kada i na 
prvom, tj. prije kiraeta, ali je bolje poslije. Koga bi jedan rekat 
mašio, kad bude naklanjavao, najprije će obaviti kiraet pa onda 
donijeti tekbire. Ko zateče imama na ruku-u, tehrimu će izreći 
stojeći, a i bajramske tekbire isto tako ako vidi da ga ruku s 
imamom neće mašiti, inače će tekbire donijeti na ruku-u pognut, 
ne dižući ruku. Ako bi se imam digao prije nego je on mogao 
izreći sve tekbire, on će poći s imamom, a ostatak tekbira spada s 
njega (neće ih ni izgovoriti). Ako bi pak imama stigao u času kad 

se digao s rukua, neće tekbira izricati jer će ih izricati kad bude 
naklanjavao dotični rekat. 

Poslije namaza će imam obaviti dvije hutbe u kojim će 
poučiti prisutne o sadekai-fitru, odnosno o kurbanu i tekbiri- 
tešriku. 

Bajram namaz se ne može »kada« učiniti po sebi. Ako se 
slučajno nije obavio prvi dan obaviće se drugi, a Kurban bajram i 
treći dan. Kasnije od toga ne može ni jedan. 

Tekbiri tešrik glasi: Allahu ekber, Allahu ekber. La ilahe 
illellahu vallahu ekber. Allahu ekberu ve lillahil-hamd. 

Taj tekbir se uči, za vrijeme Bajrama poslije farza. Vadžib 
ga je učiti prema Ebu Hanifi od sabaha dana Arefata (9. 
zilhidžeta) do ikindije prvog dana Kurban bajrama, i to odmah iza 
farza koji se obavi u »pohvalu džematu« (dakle ne u džematu 
samih žena). To je vadžib za imama koji je mukim u gradu kao i 
muktediji pa ko on bio. Prema Ebu Jusufu i Muhamedu ovaj 
tekbir je vadžib od sabaha dana Arefata do ikindije četvrtog dana 
Bajrama, odmah iza farza, i to za svakoga ko ga klanja, mušku ili 
žensku, građaninu ili seljaku, mukimu ili musafiru. Ovo je 
mišljenje prihvaćeno, pa se po tome ljudi ravnaju i donose se fetve 
na temelju toga. 

NAMAZ PRI POMRAČENJU SUNCA I 
MJESECA TE RAZNIM STRAHOTAMA 



Sunnet je klanjati dva rekata pri pomračenju Sunca, i to 
kao običnu nafilu, a za imamom džamije u kojoj se džuma klanja 
ili za onim koji ima za to ovlaštenje. Pri tome ne treba ni ezan ni 
ikamet, niti se uči što naglas, niti hutba, nego će se na prikladan 
način objaviti ljudima da dođu u džamiju. Sunnet je podugo učiti 
na spomenutim rekatima kao i na njihovim rukuima i sedždama. 
Po svršenom namazu imam će sjedeći učiniti dovu, okrenut prema 
kibli, ako hoće, ili stojeći okrenut prema ljudima, što je ljepše. 
Ljudi će pratiti dovu s Amin i tako će se raditi dok pomrčina ne 
prestane. 

Kako nas vjera uči da što češće i više spominjemo 
Svevišnjeg Allaha i Njemu se molimo, to prilikom gotovo svake 
neobične pojave u prirodi a koja kod čovjeka izaziva dubok 
utisak, pohvalno je i lijepo pomoliti se Allahu, gospodaru svemira 
i svega što je u njemu, priznajući samo Allahu neograničenu vlast 
i moć. 

Pri pomračenju Mjeseca, strašnoj tami obdan, drugim 
strahobama i izvanrednim strašnim pojavama klanjaće se po sebi 
baš kao i kod pomračenja Sunca, makar imam i ne bio prisutan. 

NAMAZ I DOVA RADI KIŠE 



Kad nastane suša, lijepo je ići na dovu za kišu. Može se u 
tu svrhu i klanjati dva rekata, ali po sebi, prema mišljenju Ebu 
Hanife. Prema Ebu Jusufu i Muhamedu, imam će klanjati dva 
rekata s džematom učeći na glas, pa i hutbu će obaviti, prema Ebu 
Jusufu jednu, a prema Muhamedu dvije. Ezana i ikameta nema 
ovdje. 

Za ovu svrhu treba istigfar, tj. od Boga dž. š. moliti oprost, 
priznajući da smo griješni. 

Mustehab je tri dana uzastopno - ali ne više - izlaziti na 
dovu pješice, u iznošenom, opranom i iskrpljenom odijelu, idući 
smjerno, skrušeno i ponizno, oborivši glavu preda se i svaki put 
prije polaska sadaku dijeleći. Isto tako je mustehab da pođu na 
dovu i starci i djeca pa i stoku izvesti s njihovim mladim 
(janjcima, teladima, jaradima) i po mogućnosti rastavivši stare od 
mladunaca. 

Iinam će stati prema kibli dignuvši ruke a ljudi će sjedeći i 
prema kibli okrenuti vikati: Amin! Dovu će imam činiti ovako: 

»Allahummeskina gajsen mugisen, henien, merien merian, 
gadekan, mudžellilen, sihhan, ammen, tabekan daimen« ili slično. 
(Bože, napoji nas spasonosnom kišom, ugodnom i dobrom, 
plodonosnom, obilatom, gustom, jakom, općom i trajnom!« 

Ne treba na dovi izvraćati haljina. Dovi treba da 
prisustvuju samo muslimani. 

DŽENAZE NAMAZ I DRUGE ODREDBE O 
MRTVACU 



Sunnet je čovjeka koji umire okrenuti na desnu stranu, a 
može se povaliti i na leđa, ali će mu se glava malo podignuti. Ako 
je umirućem ovo namještanje teško, treba ga ostaviti da leži onako 
kako mu je najlakše. 

Sunnet je umirućeg podsjećati i navoditi na to da izgovori 
»Kelimei-šehadet«. To će se činiti na taj način što će se kod njega 
na glas izgovarati šehadet, ne bi li se i on za tim poveo, no neće 
niko direktno nagovarati umirućeg na to niti to od njega 
zahtijevati. Mustehab je da se rođaci, susjedi i prijatelji umirućeg 
iskupe oko njega, da mu budu pri ruci, napoje ga vodom i neko da 
uči kod njega »Jasin«. (Neki učenjaci preporučuju i Suretur-read). 
Da li smiju oko njega biti šeriatski nečiste osobe (džunub, hajizli, 
nifasli) ostalo je kao spomo među učenjacima. 

Kad čovjek umre, povezaće mu se vilice i zaklopiti oči. 
Onaj ko mu bude zatvarao oči lijepo je da prouči: »Bismillahi ve 
ala milleti resulillahi. Allahumme jessir alejhi emrehu, ve sehhil 
alejhi ma beadehu ve es-idhu bilikaike, vedž-al ma haredže ilejhi 
hajren mimma haredže anhu! »S imenom Božjim i u vjeri Božijeg 
Poslanika! Bože, olakšaj mu stanje i učini mu lakim ono što mu 
dolazi (što je poslije njega). Usreći ga susretom s Tobom i učini 
mu ono kuda je otišao boljim od onoga odakle je izašao«. Zatim 
će se mrtvac pokriti čime (čaršafom) i vele staviti komadić gvozda 
ili nešto drugo na trbuh mrtvaca da se ne bi jako napeo. Ruke 
treba da mu se opruže niz tijelo a nikako na prsa. Kur'an ne valja 
više kod njega učiti dok se ne okupa. 

Lijepo je oglasiti smrt dotičnog da bi bilo više ljudi na 
dženaze namazu. 

Кирапје mrtvaca 

Nije ružno požuriti s opremom mrtvača za pokop čim se 
tačno ustanovi da je nastupila smrt, ali prije ne . 7 

Pri opremi mrtvaca isti se položi na tenešir ili na kakvu 
dasku koju je dobro malo okaditi đunlukom (tamjanom) ili čim 
drugim (jedan, tri, pet ili sedam puta). Valja mu pokriti stidni dio 
tijela, skinuti odijelo ili haljinu njegovu i onda krpom obaviti 
»istindža« a zatim će mu se uzeti abdest bez ispiranja usta i nosa, 
osim ako je nečist preminuo (npr. džunub). Zatim će se saprati 
toplom vodom sa sapunom, a ako nema takve, onda može i 
običnom vodom. Kosa i brada će mu se oprati sapunom, ako ima i 
mirišljivim. Nakon toga će se povaliti na lijevu stranu da mu se 
opere desna strana, da bi voda doprla do pod njega. Zatim opet na 
desnu stranu da mu se opere lijeva strana. Onda će onaj koji kupa 
malo uspraviti mrtvaca, uza se ga prisloniti ili ga dočekati rukom 
ili koljenom te ga drugom rukom potrti po trbuhu. Ako štogod 
izađe iz njega i to treba očistiti, ali ne treba obnavljati zbog toga 
kupanje niti abdest mrtvome. Pri pranju stidnih dijelova 
poslužićemo se kakvom krpom koju ćemo zamotati oko ruke. 
Pranje, kako smo ga opisali, ponoviće se tri puta, a onda posušiti 
mrtvaca čaršafom ili čim drugim. Lijepo je staviti mu na glavu i 
na bradu kakvih mirisavih stvari, kamfora (ćafurije) na one 
dijelove tijela koji su padali na zemlju kad bi sedždu činio. (Nije 
potrebno merati pamuk u usta, nos, uši itd. jer nemamo to nigdje 
zabilježeno u pouzdanim predajama). Neće mu se kosa rezati niti 
brada podrezivati ni raščešljavati. Nakon svega ovog, mrtvac će se 
zamotati u kcfine. 

Najbolje je da mrtvaca kupa njegov rođak ili bližnji. Ne 
bude li imao takvoga, neka ga kupa kogod pobožan i pouzdan koji 



7 Muhamed a. s. je preminuo izjutna u ponedjeljak, a ukopan je bio tek sutra na 
večer. tj. uoči srijede. 

ne bi nikom kazao ako bi pri mrtvacu vidio što nezgodno. Žena bi 
mogla okupati svog umrlog muža, a muž svoju ženu ne bi. U 
slučaju da umre jedna žena gdje su sami muškarci ili obratno, 
umre muškarac gdje su same žene, mrtvac se neće kupati, nego će 
mu se uzeti tejemmum krpom koja je omotana oko ruke. Ako se 
nađe uz njega neko od bliže rodbine taj će mu tejemmom uzeti 
rukom bez krpe, bio ga umrli muško ili žensko. Ako bi u mjestu 
gdje je umrla žena bilo žena ali nemuslimanki, ili umro muškarac 
a bilo pored muslimanskih žena samo muškaraca nemuslimana, 
pozvaće se koja inovjerka, odnosno inovjerac, da obave kupanje 
pošto im se daju glavne upute. Ako ovi ne htjednu, onda će se, 
kako je već opisano, uzeti mrtvacu tejemmum. Umrlo dijete može 
kupati i muško i žensko. Nema grijeha umrlog poljubiti. 

Oprema i ukop mrtvaca vrše se iz njegovih sredstava, a 
kod žene je muž dužan da to izvrši iz svojih sredstava. Ne bude li 
se mrtvi imao odakle okupati i opremiti, to je dužan da učini onaj 
njegov rođak koji bi ga bio dužan hraniti da nije mogao 
privređivati. Nema li takvoga, onda troškove treba da snosi 
država, a ako ova ne htjedne onda je to dužan da učini narod 
prilozima. Ko bi saznao za ovakav slučaj, dužan je druge 
obavijestiti i skupljati sredstva za opremu i ukop, ako sam ne 
može ili neće da dade. 



Kefini 

Mrtvaca je farz zamotati u kehne. 

Kefina ima tri vrste prema broju komada iz kojih se 
sastoje: 1) kefini koji su sunnet, 2) kefini koji mogu valjati i 3) 
kefini za nuždu. 

Kefini koji su sunnet kod muškarca sastoje se iz tri 
komada: košulje koja seže od vrata do nogu, čaršafa od glave do 
pete, zvanog »izar« i drugog većeg, zvanog »lifafe« u koji se 
mrtvac sav može zamotati i koji se može zavezati i više glave i 

niže nogu. Kod ženske osobe ti se kefini sastoje od pet dijelova: 
košulje, izara, lifafe, povezače i krpe široke najmanje dvije tri 
podlanice kojom će se umrloj povezati prsa. 

Kcfini koji mogu valjati sastoje se kod muška od izara i 
lifafe, a kod ženska od povezače, izara i lifafe. Oni su bolji za 
siromašnije ljude i one s puno nasljednika. 

Kcfini za nuždu i za muškog i za ženu su ono što se ima. 

Kvalitet kcfina umrlog neka bude otprilike onakav kakav 
kvalitet odijela je nosio umrli u svečanim danima. Inače oni mogu 
biti pamučni, vuneni, laneni itd., a za žensko i od svile, ali su 
najbolji pamučni. Mogu biti i razne boje, ali je najbolje da su 
bijeli. Nije važno da li su sasvim novi ili upotrebljavani ali oprani. 

Košulja nema rukava, klinova, otvora na prsima niti 
poruba. Saruk nije potreban, šta više mekruh ga je staviti mrtvacu. 

Kad htjednemo mrtvaca zamotati u kcfine, najprije ćemo 
prostrijeti lifafe, pa po njemu izar pa onda košulju, u koju će se 
mrtvac obući, zatim izar prisamititi: najprije lijevu stranu, onda 
desnu, a onda ćemo tako učiniti i s lifafom. Ako se bojimo da će 
se kefini razmotati, možemo ih i zavezati. Ženske kose, ako su 
duge, razdvojićemo u dva dijela pa ih niz prsa spustiti po košulji, 
pa onda dođe povezača (glave i lica) po košulji ispod lifafe, 
odnosno i izara, pa će se onda povezati krpa po svemu tome da se 
kefini ne bi razmotali. 

Prije upotrebe lijepo je kefine nakaditi tri, pet ili sedam 

puta. 



Namaz za umrlog ( Dženaze-namaz ) 

Klanjati za jednog umrlog posebni namaz - dženaze je 
farzi-kifaje, kao što je i opremiti ga i okupati. 

Ruknovi toga namaza su: četiri tekbira (od kojih je prvi i 
šart i rukn), zatim stajanje na nogama (dakle ne može se klanjati 
sjedeći ili jašući bez jaka uzra) i dova. 

Šartovi (uvjeti) za klanjanje ovog namaza su isti kao i kod 
drugih namaza koji vrijede za musalliju, ali ovdje posebno ima 
uvjeta i za mrtvaca da je: 

1) musliman, 

2) čist (okupan ili s tejemmumom), 

3) da je pred džematom, 

4) da j e na licu mj esta i 

5) položen na tle (dakle ne na nosilima i slično). 

Sunneti su za dženaze-namaz: 

1) da imam stane prema prsima mrtvaca, 

2) da se nakon prvog tekbira izreče Bogu pohvala (učeći 
npr. »Subhaneke«, 

3) da se nakon drugog tekbira prouči salavat i 

4) da se nakon trećeg tekbira moli Allaha dž. š. za 
mrtvoga (da mu oprosti grijehe i sl.). 

Za ovu svrhu nema određene dove, ali je naravno najbolje 
učiti one za koje se tvrdi da ih je Alejhisselam učio kao npr. ona 
što je u nas uobičajena. Između njih je i ona što ju je čuo od 
Muhamed (a. s.) Avf ibni Malik kad je s njim jednom klanjao 
dženazu. Ona glasi: »Allahummagfir lehu, verhamhu, ve afihi, 
veafu anhu, ve ekrim nezlehu ve vessia' medhalehu vagsilhu bil- 
mai, ves-seldži, vel-berdi, ve nekihi minel-hataja kema junekkes- 
seubul ebjadu mined-denesi vebdilhu daren hajren min darihi ve 
ehlen hajren min ehlihi ve zevdžen hajren min zevdžihi, ve edhil- 
hul-džennete ve eizhu min azabil-kabri ve azabin-nari« (Bože, 
oprosti mu grijehe i pomiluj ga. Podaj mu spas i oprosti mu. Učini 
mu konačište dobrim a mjesto kuda će otići prostranim. Operi ga 

vodom, snijegom i krupom (to u alegoriji znači: neka bude čist od 
grijeha kao da je tek od majke rođen), očisti ga od grijeha kao što 
se bijela haljina očisti od plijesni, zamijeni mu kuću boljom od 
njegove, i obitelj boljom od njegove, i druga boljim od njegova, 
uvedi ga u dženet i sačuvaj ga kaburskog i džehenemskog azaba. 

Nakon četvrtog tekbira predaće se selam. Ruke se dižu 
samo kod prvog tekbira, iako ne bi smetalo da se dižu i pri 
svakom. Ako bi imam učinio slučajno i peti tekbir, džemat to neće 
činiti nego će čekati imama i selam s njim predati. 

Ako je umrli dijete ili luđak, ne treba u dovi moliti za 
oprost njihovih grijeha jer nisu ni griješni. Kod djeteta se može 
proučit: »Allahummedž-alhu lena feretan, Allahummedž-alhu lena 
edžren ve zuhren, Allahummedž-alhu lena šafian ve mušeffean« 
(Bože, učini nam ga konačarom. Bože, učini nam ga kao plaću i 
opskrbu (kod Tebe), učini nam ga zagovornikom kod Sebe 
(kojemu će zagovor biti primljen). 

Kod nas uobičajena dova glasi: 

»AUahunumagrir lihajjina ve mejjitina, ve šahidina ve 
gaibina, ve kebirina, ve sagirina, ve zekerina ve unsana. 
AUahumme men ahjejtehu minna, fe ahjihi alel-lslam, ve men 
teveffejtehu minna ve teveffehu alel-iman. Ve hussa hazel-mejjite 
(hazihil-mejjitete) bir-revhi, ver-rahati vel-magfireti ver-ridvan. 
Allahumme in kjane muhsinen (muhsineten), fe zid fi ihsanihi 
(ihsaniha), ve in kjane musien (musieten), fe tedžavez anhu 
(anha), ve lekkihil-emne (lekkihel-emne) vel-bušra, vel-keramete 
vez-zulfa, bi rahmetike ja erhamer-rahi-min! (Bože, Ti oprosti 
našim živini i mrtvim, prisutnim i odsutnim, i velikim i malim, 
muškim i ženskim. Bože, kome od nas daš život daj mu ga u 
Islamu, a kome od nas oduzmeš život, oduzmi mu ga a da je on s 
imanom. Obaspi ovoga mrtvog (ovu mrtvu) spokojstvom, 
smirenošču, milošču, oprostom i Tvojim zadovoljstvom. Bože, 
ako je dobro činio, Ti mu povećaj dobra djela, a ako bude loše 
radio (-la), Ti mu (joj) oprosti i primi ga (je) sa sigurnošću i 

radošću, počasti i odlikovanjem. Tako Ti Tvoje milosti, 
Najmilostiviji!). 

Pravo da bude imam kod dženaze namaza pripada (poslije 
nekih službenih lica kao vladara, nadkadije i sl.) mahalskom 
imamu džemata kome i umrli pripada, a poslije njega »veliji«, tj. 
onom koji je kao njegov najbliži i koji se brine oko pokopa. (Iako 
je sin bliži od oca, ipak u ovom slučaju otac ima prvenstvo). 
Velija može ovlastiti i drugoga da klanja džemazu onaj ko ima 
pravo na to, ali isto tako taj može povratiti namaz ako ga je drugi 
klanjao kao imam bez njegova ovlašćenja dok on nije bio prisutan. 
(Mnogi učenjaci su mišljenja da vladari i druga službena lica iza 
njega nemaju pravo u ovom slučaju da povrate namaz, ako ga je 
kao imam klanjao velija ili neko ovlašten od njega). U slučaju da 
se povrati namaz, neće u njemu sudjelovati oni koji su ga jednom 
klanjali. 

Onaj kome pripada spomenuta pravo preči je od onoga 
koga je umrli oporukom naredio. 

Ako je neko ukopan iz nekog razloga a da mu nije klanjata 
dženaza, klanjaće mu se ista na grobu, makar mrtvac ne bio ni 
okupan sve dotle dok se ne bude smatralo da se je mrtvac raspao. 

Za vrijeme klanjanja dženaze neka se po mogućnosti ljudi 
rasporede u tri safa, pa makar ih bilo samo sedam (imam, pa 
trojica, pa dvojica pa jedan - tako bi se postavili). 

Kad se sastane negdje više dženaza, najbolje je posebno 
klanjati svaku, i to najprije onoj koja je uvaženija (naobrazbom, 
pobožnošću i starošću), no ako bi se klanjao i jedan namaz za sve 
te umrle, moglo bi važiti. U tom slučaju treba poredati dženaze 
jednu uz drugu tako da čine jedan red prema kibli upravljen, tako 
da bi prsa svrh mrtvaca bila pred imamom. Mogle bi se poredati i 
jedna niže druge, pa bi tada stao pred onu najugledniju. U prvom 
slučaju do imama bi trebalo staviti muške, pa djecu pa ženske 
mrtvace, a u slučaju da se svi kopaju u isti grob, red bi bio 
obratan. 

Ко zateče imama na ovom namazu među dva tekbira, 
pričekaće ga do slijedećeg tekbira pa će onda pristupiti u namaz, a 
kasnije će nadomiriti prošle tekbire prije nego se digne mrtvac. Ko 
bude prisutan već pri tehrimi pa ga slučajno nije izrekao zajedno s 
imamom, neće ga tada čekati do drugog tekbira nego se odmah 
uključiti. Ko prispije nakon i četvrtog tekbira, makar i prije 
selama, namaz ga je prošao. 

Mekruh je klanjati dženaze namaz u džamiji gdje se nalazi 
i džemat i dženaza, a prema nekoj ulemi i kad bude dženaze s 
imamom i jednini dijelom džemata izvan džamije, dok drugi tvrde 
da nije. Isto je mekruh klanjati ovaj namaz na putu kuda se prolazi 
ili na tuđem zemljištu bez prethodne dozvole vlasnika. 

Umrloin novorođenčetu, ako je pokazivalo pri porodu 
ikakve znake života, nadjeće se ime, okupati ga i klanjati mu 
dženaze namaz. Ako nije pokazivao nikakvih znakova života, 
nadjeće mu se ime, okupati ga, zamotati u kakvo platno i ukopati 
bez klanjanja namaza. 

Kad bi umro nemusliman, inače rođak muslimana, koji 
nema druge rodbine, ovaj će ga dati okupati i zamotati u što bez 
obraćanja pažnje na sunnete pri tom, te ga ukopati isto bez 
određenih pravila za muslimane. On ga može predati i njegovim 
istovjercima da ga oni ukopaju kako je u njih običaj. Njegovu 
dženazu može pratiti ali poizdaleka. 

Neće se klanjati namaz odmetniku ili razbojniku koji 
padnu u borbi. Ako bi bili pohvatani pa kasnije smaknuti, okupaće 
se i klanjaće im se dženaze namaz. Isto se neće klanjati onom koji 
ljude ubija davljenjem, nasilniku u gradu ako pogine pri tom, 
onom koji pogine usljed plemenskih ili političkih zadjevica, kao 
ni onom koji hotimično ubije oca ili majku. Samoubica će se 
okupati i namaz će mu se klanjati, iako je veliki griješnik. 

Nošenje dženaze 

Sutnnet je da odraslog mrtvaca nose četiri čovjeka. 
Mustehab je da je svaki učesnik ponese makar četrdeset koraka, 
započevši od prednje desne strane i završivši zadnjom lijevom. 
Mustehab je prilično brzo nositi dženazu ali ne tobko da bi se 
mrtvac počeo drmati u tabutu. Ići za dženazom mnogo je bolje 
nego li pred njom. 

Mekruh je za dženazom idući na glas učiti Kuran ili šta 
drugo. Ne treba ustajati pred dženazom kad naiđe niti za njom 
malo pristati pa se povratiti. Mekruh je sjesti prije nego se 
dženaza spusti na tle. 



Grob (kabur, mezar) 

Grob će se iskopati u dubinu koliko za pola ljudskog stasa 
ili koliko do prsa, a još bolje i dublje. Pri dnu groba od strane 
kible iskopaće se jedna jama u duljini i širini umrloga zvana 
»lahd« u koju bi se mogao mrtvac smjestiti a da ovamo grob 
ostane prazan. To će se, naravno, činiti samo ondje gdje to teren 
dopušta. Mrtvac će se metnuti u grob na stranu kible, a onaj koji 
ga bude stavljao neka rekne: » Bismillahi ve ala milleti resulillahi, 
sallallahu alejhi ve selleme!« okrenuće ga prema kibli na desnu 
stranu, a iza njega će podmetnuti malo zemlje ili što drugo da se 
mrtvac ne izvrne na leđa. Zatim će mu odriješiti sveze kojim su 
bili kefini povezani. Onda će se jama (lahd) zazidati ćerpičem ili 
prućem, a ako nema ovih, onda čim bilo. U mehkoj i prhkoj zemlji 
može se jama u grobu napravit i u sredini groba, pa je izidati sa 
strana ćerpičem ili čim drugim i u nju mrtvaca položiti. To se zove 
» šek « koji će se zatim natkriti ćerpičem ib drvećem. Za takvu se 
zemlju može i tabut ili sanduk napraviti, pa čak i od željeza u koji 
će se staviti malo zemlje. Ako zemlja nije močvama, onda se 
može kopati kao što se kod nas i radi, tj. jednostavno staviti 

mrtvaca u grob u onu stranu od kible okrenuvši ga na desnu stranu 
prema njoj, pa ga natkriti daskama i zakopati. 

Mustehab je kad se žensko spušta u grob natkriti nečim 
dok se daske ne poredaju nad umrlom ili »lahd« ne zazida. Kod 
muškarca se to ne čini. Grob je dobro napraviti malo valjkast a ne 
s rubovima kao sanduk. Nije mekruh poprskati vodom tek 
napravljeni grob, osobito ako je zemlja prhka ili pjeskovita, a pušu 
jaki vjetrovi. Haram je na grobu nešto praviti radi ukrasa ili uresa 
a mekruh je radi utvrđivanja kad se mrtvac ukopa. Nije mekruh 
napisati na nišanu npr. ime ili prezime umrloga. Mekruh je 
ukopati mrtvaca u njegovoj kući kao i u katakombi (podzemnoj 
sobi ili hodniku). Nije mekruh ukopati više mrtvaca u jedan grob, 
ako je nužda, no tada će se između svakog nasuti malo zemlje da 
se rastave. Mustehab je ukopati mrtvaca u onom mjestu gdje je 
umro ili poginuo, ali ne škodi ako bi se prije ukopa prenio od tog 
mjesta na udaljenost od jedne do dvije milje. No, poslije ukopa ne 
smije se iskopavati i prenositi. Uopće je haram iskopavati mrtvaca 
osim ako je ukopan u tuđem zemljištu. Mezar se može otvoriti, tj. 
otkopati ako je u njega upala neka vrijedna stvar ili novac pri 
kopanju, pa makar i ne bilo to od velike vrijednosti. Iskopavati se 
neće ako bi mrtvac bio naopako ili na lijevu stranu groba 
postavljen, kao ni onda kad bi bio ukopan u grob koji je bio 
iskopan za drugoga mrtvaca. U tom slučaju bi trebalo samo platiti 
iskopavanje groba. 

Ko umre na brodu koji je na otvorenom moru i podaleko 
od kopna, njega će okupati, zamotati u kcfinc, klanjati mu 
dženazu i zatim ga baciti u more. 

Mendub je posjetiti umrle na groblju ne gazeći pri tom po 
grobovima, i to i ženama. Mustehab je proučiti Surei-Jasin. Iako je 
sunnet obaviti posjetu i dovu stojeći, ipak nije mekruh sjesti, pa 
bilo to i na samom grobu, ali radi učenja. Inače ne valja sjedati na 
grob, gazati po njemu, spavati, a čak ni u neposrednoj blizini ne 
smije se vršiti nužda. Mekruh je iz groblja čupati sirovu travu ili 
drveće, a nije ono što je suho. 

Šehid 

Šehid j c ona osoba koju u borbi din dušmanin, razbojnik ili 
odmetnik ubije, a isto tako koju lopov u kući umori, pa makar 
tupim oruđem. Također i onaj koji se nađe s tragovima ubojstva 
na bojištu, zatim musliman koji je ubijen na pravdi Boga, a ne za 
odmazdu ili kaznu, hotimično, oštrim oruđem. Za sve ove osobe 
vrijedi uvjet da su u Islamu, punoljetni i čisti (bez hajza, nifasa ili 
džunupluka) i da su odmah po svršetku boja ili sukoba umrle ili i 
prije svršetka. Takve osobe zovemo » sehidi « i njih ćemo zajedno 
s krvi i haljinama zamotati i klanjati im dženazu bez kupanja i bez 
tejemmuma. S njih će se skinuti samo ono što ne može poslužiti 
kao kefin, kao ćurdija, pamuklija, oružje i oklop. U slučaju da je 
mrtvac nedovoljno obučen, može se nešto dodati, isto kao što se 
može i oduzeti nešto ako je suvišno natrpan haljinama. Sve haljine 
skinuti je mekruh. 

Okupati treba ubijenu osobu ako je bila nečista (džunub, 
hajizli, nifasli), ako je to dječak, lud ili nije odmah umro po 
svršetku bitke ili napada, kao npr. da je u međuvremenu nešto 
pojeo, popio ih, malo iza toga zaspao pa onda umro. Isto tako ako 
se je liječio ili je prošlo vremena koliko jedan namaski vakat, ili je 
nešto tada oporučio, ili je razgovarao, ili je bio prenesen s bojišta, 
ali ne iz bojazni recimo da bi ga mogli konji satrti: Ako se nešto 
od nabrojanog dogodilo prije svršetka boja, neće smetati da mu se 
klanja namaz bez kupanja. 

ZAKLJUČNA RIJEČ O NAMAZU 



Svevišnji Allah je mnoge stvari zapovjedio a mnoge je 
zabranio ljudima, a to sve radi potrebe i koristi samim ljudima. 
Neposluh prema Božijim zapovijedima i nepoštovanje Njegovih 
naredaba donosi veliko zlo samim ljudima. Svemogući je zato 
zaprijetio prestupnicima strašnim kaznama, osobito na drugom 
svijetu, a onom koji se drži Njegovih zapovijedi obećao je velike 
nagrade i sreću kako na ovom takol i na onom svijetu. Nada u 
Božiju milost i strah od Bozi je kazne su vrlo važni faktori koji 
ljude gone na to da se drže bar donekle Božijeg reda i zakona. Da 
se mognu na tome uzdržati, potrebno je stalno održavanje sjećanja 
na svemogućeg Allaha koji sve vidi i čuje, svim upravlja i sve 
određuje i koji će one koji su Njemu pokomi neizmjerno 
nagraditi, a griješnike kazniti. Zato je veliki i mudri Bog dž. š. 
odredio da se klanja namaz u određenim vremenskim razmacima a 
u toku dana i noći jer je to najzgodniji način da se kod ljudi održi 
stalno sjećanje na Boga dž. š. i pobuđuje u njima strahopoštovanje 
prema Njemu. To redovito obnavljanje sjećanja na Allaha dž. š. i 
često pobuđivanje strahopoštovanja prema Njemu, držače čovjeka 
na uzdi više nego išta drugo, da ne posrče i ne zastranjuje. Istina 
je, naime, da je malo ljudi koji čine dobro radi samog dobra, ili se 
čuvaju loših stvari zato jer su loše, i zato su im potrebni neki 
Božiji pa i ljudski propisi i zakoni. 

Pored toga što je namaz najzgodniji način za sjećanje na 
Boga i pobuđivanje strahopoštovanja prema Njemu, on 
predstavlja i najsavršeniji oblik odavanja poštovanja Bogu dž. š. 
od strane Njegovih robova. To je najbolji način na koji se rob 
smjerno i skrušeno klanja Gospodaru svih svjetova te iskazuje 
dužnu zahvalnost prema vlastitom i općem Dobrotvoru dž. š. čije 

blagodati neprestano svakog časa uživa zajedno sa svim 
stvorenjima. 

U namazu su razni elementi koji ga čine savršenim 
oblikom ibadeta. Tu su: tekbir (veličanje Boga), tesbih (slavljenje 
i uzdizanje Boga), tahmid (zahvaljivanje), sena (pohvala), tehlil 
(isticanje Božijeg jedinstva izgovorom: »La ilahe illellah«), zikr 
(spominjanje Boga inače), istiaze (traženje utočišta kod Boga od 
šejtana), kiraet (učenje Kurana) te učenje salavata i dova. U 
namazu se u svakom položaju rob poklanja svom Gospodaru: i 
stojeći smjemo, i sagibajući se na ruku, i ničice padajući na 
sedždu i sjedeći i učeći tešehhud. U toj službi posvećenoj Njemu 
zaposleni su svi dijelovi ljudskog tijela, a svoje slobodno vrijeme 
čovjek-vjernik žrtvuje toj službi uzvišenom Allahu, odričući se za 
to vrijeme svake druge djelatnosti ili svojih užitaka. U namazu se, 
dakle, čovjek klanja Allahu i srcem, i jezikom i tijelom, pa i 
imetkom jer će se radi namaza odjenuti i biti uredan, što zavisi od 
imovine. 

Zbog svega toga namaz je Allahu najmiliji ibadet za koji 
će On svoje robove najviše nagraditi, a kako smo rekli, namaz 
najviše utječe na nas da ostanemo uvijek bliski Bogu dž. š. što nas 
čini pravim ljudima i na ovom svijetu. 

Da bi namaz imao ovako važnu ulogu u životu muslimana, 
treba ga obavljati svjesno i razumno a ne formalno i mehanički 
(kao kad se mašina kreće bez svoje volje) i praviti kretnje radi njih 
samih. Spoljašnjim pregibanjem i izgovaranjem raznih stvari 
obavlja se spoljašnji dio namaza, a unutrašnji njegov dio se 
obavlja dušom i srcem. Srž namazs leži, dakle, u razmišljanju o 
Allahu, Njegovoj svemoći i milosti te o tom zašto smo stali u 
namaz. Bez toga je namaz slab i korist je od njega gotovo 
nikakva. (No bolje je makar i mehanički obavljen namaz od 
nikakvog, jer je i takav makar formalno udovoljio Božijoj 
zapovijedi, a onaj nije nikako. Onaj prvi se popeo bar za jedan 
stepen s kojeg će lakše na drugi, a ovaj nije ni na kakav, pa za 
njega nema ni nade da će se popeti na drugi). 



141 




Kad se stupa u namaz, treba dovesti sebe svijesti o tom da 
se sada stupa pred velikog i uzvišenog Allaha, Gospodara svih 
svjetova. Ide se, dakle, Njemu na poklonstvo, i to na Njegov 
poziv. Izostati se ne smije jer je poziv tu, a ne smije se ni kako mu 
drago pred Njega izaći kao pred kakva čovjeka. Treba sve druge 
misli najprije odstraniti i usredotočiti svijest samo na namaz i tako 
skoncentrisan stupiti u namaz i vršiti ga tako. Ako bi tokom 
namaza čovjeku došle kakve druge misli, treba nastojati da ih se 
otrese što prije. 

POST (SAVM) 



ŠTA JE POST 



Savm znači post. On se kod muslimana sastoji u 
namjemom ustezanju preko dana (od zore do sunčeva zapada) od 
svakog jela i pića, pušenja i udovoljavanja spolnim nagonima. 

U protivnosti je s postom ne samo progutati nešto što se 
jede i pije nego i lijek ili dmgo što, pa čak i nehotice štogod 
progutati, npr. uzimajući abdest da se zalije u grlo vode. 

(No ako bi zaboravivši da posti nešto pojeo ili popio, onda 
to ne kvari post, ako bi se odmah ustegao od toga čim se sjetio). 

Pored toga post će pokvariti i kad bi se čovjek klistirao 
(ihtikan) ili na drugi način uštrcao kakve tekućine u unutricu, ili 
lijek prošao u tijelo kroz ranu ili u mozak. 

Postiti mjesec ramazan farz je bilo na vrijeme ili naknadno 
napostiti - čovjeku koji je: 

1) musliman, 

2) pametan, 

3) dorastao i 

4) koji zna da je to dužnost. 

(Ovdje mislimo na osobu koja je primila Islam u 
nemuslimanskoj zemlji) ili se nalazi privremeno u muslimanskoj 
zemlji. 

Da bude nekom dužnost da posti u pravo vrijeme (eda), 
treba čovjek da bude zdrav, bez hajza i nifasa (žensko) i mukim. 

Da mu taj post bude valjan, treba: 

1) nijjet, 

2) da ne postoji nešto što je u protivnosti s postom kao 
hajz ili nifas, i 

3) da se ne dogodi štogod što post kvari. 

VRSTE POSTA 



Prema kakvoći post može biti: farz, vadžib, sunnet, 
mendub, nafile i mekruh. 

Farz je post uz ramazan i post svih kefareta (post kao 
naknada za neke propuste) a prema nekim učenjacima i zavjetni 
post (menzur). 

Vadžib je post kojim se napašta post nalile koji je 
pokvario, prema mišljenju većine učenjaka i zavjetni post. Sunnet 
je postiti Jevmi-ašura ali zajedno sa danom pred njim, (deseti dan 
muharrema zajedno s devetim). 

Mendub je postiti po tri dana od svakog mjeseca. Mendub 
je također izabrati tzv. bijele dane u mjesecu, tj. trinaesti i 
četrnaesti dan svakog mjeseca, kao i ponedeljak i četvrtak u 
sedmici i šest dana mjeseca ševvala, bilo uzastopno ili s 
prekidima, te na koncu svaki post za koji je sunnetom (hadisom) 
utvrđeno da ga je lijepo vršiti, kao npr. »Davudov post«, tj. postiti 
svaki drugi dan tokom cijele godine, a koji je post Bogu dž. š. vrlo 
mio i veoma je cijenjen. 

Nalilc je post izvan spomenutih postova za koji se zna da 
nije mekruh. 

Mekruh-tenzihen je postiti samo deseti dan muharema bez 
devetog ili jedanaestog dana, a mekruh-tahrimen je postiti dane 
Bajrama i to prvi dan ševvala te deseti, jedanaesti, dvanaesti i 
trinaesti dan zil-hidždžeta. Mekruh je postiti sam petak, samo 
subotu ili samo onaj dan što ga poste pripadnici drugih 
vjeroispovijesti, jer prema tim danima muslimani ne smiju 
iskazivati nikakvo naročito poštovanje. Ako je neko uobičajio 
postiti i ne znajući da je taj dan i dan koji poštuju drugi, onda mu 
nije mekruh na taj dan postiti. Napokon je mekruh postiti 

neprestano i dan i noć (npr. postiti dva dana uzastopno ne jedući 
ništa ni obnoć) te cijeli vijek postiti. 

KADA I KAKO SE NIJJET ČINI 



Kod nekih postova treba nijjet učiniti za njega još obnoć, 
tj. prije nastupa dana i odrediti šta će postiti, dok kod drugih 
postova ne treba ni jedno ni drugo. U ove posljednje spada: post 
ramazana (eda), post za koji se zavjetuje da će se postiti izvjesnog 
dana i nafile post. Za svaki od ovih postova nijjet se može učiniti 
već od večeri pa čak do pred veliku ručanicu sutradan i ne mora se 
označiti šta se posti, šta više ovi postovi, naročto ramazanski i 
zavjetni, bili bi valjani i onda kad bi ih obavio neko s nijjetom 
nafile, pa - prema mišljenju koje je ispravnije - čak kad bi bio i 
musafir ili bolesnik. Zdrav mukim čovjek može eda učiniti 
ramazanski post i s nijjetom kakvog drugog dužnog posta, ali ne 
musafir, čiji bi post bio onaj koji je on i namjeravao da posti. (Kad 
bi mjesto musafira bio bolesnik, prijeporno je da li bi kod njega 
mogao taj post da vrijedi za ramazan ib bi mu post bio onaj za 
koji je nijjet učinjen). Zavjetni post određenog vremena ne može 
se obaviti s nijjetom kakvog drugog dužnog posta, npr. zavjetovao 
se da će postiti u četvrtak radi nekog slučaja pa zbilja taj dan i 
posti, ali sad s nijjetom da mu bude »kada'« (naknada) za 
ramazanski dan koji je propustio. Taj post ne može važiti kao 
kada' za ramazanski dan. 

Oni prvi postovi (kod kojih treba nijjet učiniti još obnoć i 
odrediti šta će se postiti) jesu: napaštanje ramazanskog posta, 
napaštanje pokvarenog posta nafile, postovi svekolikih keffareta 
te zavjetni post neodređenog vremena učinjen zavisnim od kakva 
uvjeta koji se ispunio ili neučinjen zavisnim ni od kakva uvjeta. 

Početak ramazana ustanoviće se ako se vidi mlađak ili da 
se namiri trideset dana mjeseca šabana, ako je bilo nemoguće ili 
otežano vidjeti mlađak zbog oblačnosti. 

Sumnjivi dan (jevmi šek) je onaj dan koji slijedi iza 
dvadeset devetog šabana, za koji se sumnja da li je 30. dan šabana 
ili prvi dan ramazana. Toga dana mekruh je svaki drugi post osim 
nafde, koju nijjet učini kao takvu ne dvo-umeći tj. sad misleći 
nafilu sad koji drugi post. Takvu nafdu posteći, ako se ispostavi 
da je ono bio prvi dan ramazana, post će mu vrijediti za taj dan 
ramazana. Međutim ako bi pri nijjetu dvojio: ako bude ramazan, 
postiću, a ako ne bude neću, onda se ne može smatrati da posti. 
Mekruh je postiti jedan ili dva dana na kraju šabana, a više od dva 
nije. 

КАКО SE USTANOVLJUJE POČETAK 
RAMAZANA I BAJRAMA - JEVMI ŠEK 
(SUMNJIVI DAN) 



Na sumnjivi dan (jevmi šek) će muftija, kadija ili glavni 
imami narediti, odnosno upozoriti obični svijet, da se to jutro 
tamo do velike ručanice suzdrži od svakog jela i pića kao i od 
svega onog što je u protivnosti s postom, pa ako se ispostavi da je 
taj dan od ramazana, neka zanijete i dalje ga poste, a ako se ne 
ustanovi, neka ne poste. Spomenuti ugledniji ljudi kao i drugi 
njima slični, koji su spremniji i obrazovaniji, osobito u vjerskim 
naukama, pa se mogu oteti kolebanju u nijjetu i smatranju toga 
posta kao farz, postiće taj dan ali tajno. 

Ko vidi mlađak mjeseca ramazana treba da taj dan posti 
makar drugi ne postili. Neki učenjaci vele da taj čovjek treba da 
posti i onaj dan koji bi prema njegovu računu ili na osnovu 
njegova viđenja dolazio kao prvi dan ševvala i da bi u prvom i 
drugom slučaju kad ne bi postio, morao napostiti te dane, ali bez 
kefareta. Ispravno je, međutim, da bi u drugom slučaju trebao 
mrsiti, ali tajno (kako sam to dokazao u svojoj raspravi »Pitanja i 
odgovori«), 

Kad bude obzorje zastrto oblakom, dimom ili sličnim, 
uvažiće se glas o mlađaku za ramazan i jedne osobe koja je 
poštena ili joj se bar ne zna za nepoštenje, bez obzira na spol, pa 
čak i onda kad bude tvrdila da je jedna druga osoba svjedočila da 
je vidjela mlađak. Kad ta osoba bude javljala za mlađak, ne mora 
to ona činiti u obliku svjedočenja kao npr. riječima: »Ja svjedočim 
da sam vidjela«. Za mlađak ševvala kao i drugih mjeseci treba 
svjedočenje dvojice muslimana ili jednog muslimana i dviju 
muslimanki. 

Kad bude obzorje čisto i vedro, onda - vele neki - i za 
ramazan i za ševval treba veći skup ljudi da svjedoči. U slučaju da 
je ramazan ustanovljen na osnovu iskaza jedne osobe, kad se 
namiri trideset dana posta, ne smije se - veli se - ipak jesti ako se i 
pored čistog i vedrog obzorja mlađak nije vidio. No, danas se 
treba držati mišljenje Ebu Muhammedova u ovom pogledu, a to je 
da, kada se namiri trideset dana posta, treba proglasiti Bajram. Isto 
tako treba se ravnati i fetvu izdavati po imami Tahavijinu 
mišljenju, a to je da se i u slučaju vedra i čista neba može usvojiti 
svjedočenje jedne osobe kako za ramazan tako i za Bajram, ako je 
pouzdana i tvrdi da je vidjela mjesec negdje izvan grada ili s 
kakva visoka mjesta, npr. s munare, pa makar i u gradu. 

Kad se ustanovi početak ramazana u jednom mjestu ili 
jednom kraju, obično se uzima da i drugi krajevi treba da poste od 
istoga dana, odnosno da su dužni napostiti onaj dan koji nijesu 
postili, a spomenuti kraj ga postio. No, mnogi učenjaci uzimaju u 
obzir u ovom slučaju razliku u udaljenosti jednog kraja ili mjesta 
od drugog, pa vele da onaj kraj gdje nije bilo moguće vidjeti 
izvjesne večeri mlađak ne mora postiti onaj dan koji je u drugom 
kraju na izvjesnoj udaljenosti mogao biti prvi dan ramazana i kao 
takav se ispostavio. 

Ne poklanja se, prema mišljenju većine uleme, gotovo 
nikakva pažnja tome što će se mlađak vidjeti u danu, pa bilo to 
prije ili poslije podne. On se uzima za iduću večer. 

Danas je usljed razvoja radio-tehnike mnogo lakše dati 
informacije i u najudaljenije krajeve i naselja. Stoga su otpali i 
mnogi problemi oko obavještavanja muslimana u pojedinim 
krajevima od strane službenih i mjerodavnih faktora koji su dužni 
da ih obavijeste. 

ŠTA ĆE POST POKVARITI 



Za što treba keffaret? Ima nekih stvari koje će post 
pokvariti pa ne samo da treba napostiti dan za dan, nego treba još 
podnijeti i određenu kaznu koja se zove »keffaret«. Ovo će biti 
kada onaj koji posti dragovoljno, hotimično i svjesno izjede ili 
popije i najmanju česticu od onoga što služi kao hrana, piće ili 
lijek ili od onoga za čun po naravi žudi i njime udovoljava svojoj 
strasti, kao npr. pušenje duhana, žvakanje ili jedenje njegova 
Ušća, ako u tom uživa. Isto tako treba keffaret i za slučaj spolnog 
općenja, kako za jednu tako i za drugu osobu. 

U ČEMU SE SASTOJI KEFFARET I KADA 
ON SPADA 



Keffaret se sastoji u oslobađanju roba ili robinje, a ako to 
nema, onda da posti uzastopno šezdeset dana (dva mjeseca) ali da 
u tim danima ne dođu bajramski dani (kad ne valja postiti). 

Ako ni to nije u stanju zbog slabosti ili starosti, onda da 
nahrani šezdeset siromaha: da svakom dade ručak i po večeru, ili 
po dva ručka i po dvije večere, ili po doručak i po večeru, ali sve 
to istim osobama. Može i to da im svakom dadne po polovicu sa-a 
pšenice (1 kg, 66 dkg i 6 g) ili pšenična brašna, ili po jedan sa' (3 
kg, 33 dkg i 2 g) ječma, hurmi ili suha grožđa, ili u novcu koliko 
vrijedi spomenuta pšenica, brašno ili ječam i hurme. To se sve 
može dati jednom siromahu, ali postepeno kroz 60 dana. Dovoljan 
je jedan keffaret za više raznovrsnih prekršaja u postu ako se taj ili 
ti prekršaji nisu dogodili poslije obavljenog keffareta. Keffaret bi 
spao s dotične osobe kad bi kod nje taj dan nastupilo nešto što bi 
dozvoljavalo da se ne posti, npr. hajz, nifas ili bolest. 

ZA ŠTO TREBA SAMO KADA'? 



Keffaret ne treba nego samo kada' (dan za dan) u 
sljedećim slučajevima: 

Kad bi čovjek pojeo nešto za čim ne osjeća nikakve 
slasti niti za tim teži, kao npr. pojede prijesna pirinča, 
brašna, tijesta, poveliku količinu soli najednom, 
košpicu, papira, željeza, kamena itd. 

Kad bi se klistirao ili slično što učinio, makar ne 
uštrcavao tekućine u crijevo, ili obratno dao na neki 
način da tekućina prodre u crijevo makar se ne služio 
klistirom ili sličnim nečim. 

Kad bi uštrcao lijeka kroz nos ili grlo, nakapao u uši 
ulja, pa čak prema nekim učenjacima i vode, zatim 
mazao ljekarijom ranu na trbuhu ili na glavi pa ona 
prodre unutar trbuha ili mozga. 

Ako u grlo upadne kiše ili snijega pa nehotice to 
proždre, kao i vodu koja mu se zalije pri uzimanju 
abdesta ili gusula. 

Ako je bio natjeran silom da prekine post. 

Ako ga je prekinuo bojeći se da ne oboli zbog napoma 
rada koji mora raditi. 

- Ako proguta vode koju mu je neko u snu nalio u grlo. 

Ako hotimično nastavi jesti nakon što je bio počeo jesti 
zaboravši da posti. 

Ako je jeo nakon što je bio nijjet učinio postiti, ali ne 
prije zore nego obdan. 

Ако је osvanuo као musafir ali nijjet učinivši postiti da 
se odlučio biti mukim i usprkos toga jeo. 

Ako je osvanuo kao mukim pa nijjet učinio biti musalir 
i omrsio se. 

- Ako se ustezao se cio dan od svega što post kvari ali 
nije nijjet učinio ni postiti ni mrsiti. 

- Ako je ručao sumnjajući da se je zora već rodila, a ona 
se uistinu bila rodila. 

- Ako se iftario misleći da je sunce, a to se nije dogodilo. 

Ako je sobom izazvao ejakulaciju sjemena, ali ne 
spolnim općenjem. 

Ako je pokvario post ali vanramazanski. 

Ako je teglio u se i šmrkao kakva dima ali ne 
duhanskog ili sličnog koji je za uživanje i za što bi 
trebalo keffaret, ako bi namjerno u se teglio dim. 

Ako bi hotimično povratio na sva usta, ili vratio natrag 
ono što je htio nehotimično povratiti ali na sva usta. 

Ako progutamo ostatak jela među zubima ako je 
koliko mali grašak. 

Ako padne neko u nesvijest i bude u tome makar i 
cijeli mjesec, za svaki dan treba samo kada', dok onaj 
dan kada je to nastupilo ne treba napostiti, a kad bi mu 
to uveče nastupilo, sutradan neće napostiti, nego tek 
slijedeći dan i dalje. 

Ako neko poludi ali ludilo ne traje cijeli mjesec. 

Ko pokvari post, vadžib mu je ipak da se uzdrži do večeri 
od svakog jela i pića što post kvari. Isto tako će postupiti osoba 
koja postane čista poslije zore (prođe joj hajz ili nifas), dječak koji 
bi taj dan postao balik (punoljetan), ili nemusliman koji bi taj dan 
primio Islam. 



154 




ŠTA NEĆE POKVARITI POST 



Neće uopće post biti pokvaren ako bi čovjek, zaboravivši 
da posti, jeo, pio ili spolno općio, pa ne treba ni kada' (ako nekoga 
vidimo da se zaboravio pa jede na primjer, ako ne može postiti 
bez velike muke kao što su stariji i slabunjavi ljudi, ne treba ga 
opominjati). Ako bi čovjek ejakulirao sjeme bez svoga djelovanja 
pa makar to nastupilo zbog poduljeg gledanja ili zamišljanja, ili se 
namazao po glavi ili po drugom mjestu kakvim uljem, ili pak 
podvlačio surmu pa joj čak i ukus osjetio, ili dao pustiti sebi krv, 
ili ogovarao koga, ili nijjet učinio ne postiti pa ne izvršio toga 
nijjeta, ili ga zakusio dim pa od čega bilo, ili prah pa makar od 
brašna, npr. u mlinu, a to ne bude njegovim djelovanjem ili 
voljom. Isto tako ako nam uleti u grlo kakva buba u letu bez naše 
volje, ako osvane neko džunub pa makar cio dan proveo takav, 
nalio u mokraćnu cijev ulja ili vode, zalije nam se u uši vode npr. 
kod kupanja, povratimo pa makar na sva usta ili kad bi se 
bljuvotina vratila natrag ali ne njegovim utjecajem, kad bi 
hotimično povratio ali ne na sva usta, kad bi proždro ostatak hrane 
među zubima koji je manji od malog graška, kad bi ižvakao nešto 
u veličini malog graška što je u ustima iščezlo, a da ukus od toga 
nije u grlu osjetio. 

ŠTA JE MEKRUH ZA ONOG KOJI POSTI 



Mekruh je posniku kušati štogod jezikom ili to žvakati bez 
nužde, a u nuždi nije. (Npr. majka djetetu ižvaće tvrdu hranu ili 
kuharica moradne da okuša da li je jelo kako treba slano ili slatko, 
a gospodar joj ili muž strog - onda im nije mekruh). Mekruh je i 
žvakati smolu, sakupljati pljuvačku u ustima pa je žderati, raditi 
ono što bi moglo oslabiti čovjeka i onesposobiti ga za post, kao 
npr. previše puštanje krvi. Isto tako činiti sa ženom ono što bi 
moglo dovesti do ejakulacije ili do čega višeg ako nije siguran da 
se to neće dogoditi. No, ako je siguran, onda nije mekruh. 

Nije mekruh brkove mazati, makar i miomirisnim uljem, 
surmu podvlačiti, krv puštati, misvakom (četkicom) zube trljati u 
svako doba dana makar misvak bio vlažan ili skvašen vodom, 
zatim izapirati usta i nos pa makar i ne radi abdesta kao i okupati 
se ili se zamotati u mokre čaršafe radi rashlađivanja. 

Mustehab je ručati pred zoru, i pokasno a iftariti se porano, 
tj. ne čekati da se ukazu zvijezde na nebu. Samo za oblačna dana 
mustehab je malo s večerom popričekati. 



156 




КОМЕ ЈЕ SLOBODNO DA NE POSTI 



Ne postiti, odnosno pokvariti post uz ramazan smije: 

bolesnik kojem post škodi, otežava mu ozdravljenje ili 
ranjeniku otežava iscjeljenje rane, 

onaj koga glad ili žeđ tako spopadne da se poboji da će 
od toga stradati, 

onaj ko vidi da će posteći oboljeti pa makar bio i 
zdrav, 

žena trudna ili dojilja koja se boji da će posteći pameti 
šenuti, zaglaviti ili oboljeti, boji se toga sebi i djetetu, 
pa makar bilo i tuđe dijete, 

zatim ratnik koji bude znao ili držao prilično sigurno 
da će poslije ramazana poći u boj protiv neprijatelja pa 
se uzboji da posteći ne oslabi. 

Isto tako musafir, 

potpuni starac ili starica, 

osoba koja mora da radi na teškim poslovima u 
tvomici, mdniku i si., pa zbog toga ne može ili jedva 
može da izdrži post, 

osoba koja stoji pred neodgodivim poljskim radovima, 
kao žetvom, koje mora sobom da radi pri čemu ne 
može ili jedva može da izdrži post . 8 



s Ovi posljednji potpadaju pod ajet »Ve alellezine jutikunehu fidjetu ta-ami 
miskin«. Tvrdnja da je kod toga ispušteno jedno »la« je glupa kao i to da je ajet 
»mensuh«. 

Као opravdana bojazan za zdravlje uzima se samo ona 
koja se temelji na dokazima i iskustvu - vlastitom ne tuđem - kao i 
iz izjave dobra, pouzdana liječnika koji drži do vjere onoga koji 
posti, u protivnom slučaju njegova izjava ne može biti 
mjerodavna. Bojazan plašljivih ljudi koji se i zbog najmanje 
sitnice prepadnu da ne obole ne uzima se u obzir, pri određivanju 
da li može ne postiti. 

Musafiru je bolje postiti ako mu post neće nauditi i ako 
njegovo društvo posti, inače mu je bolje da ne posti, čovjek koji je 
započeo postiti pa istoga dana postane musafir pošavši na put, ne 
smije prekinuti post taj dan, mora ga dovršiti. 

Potpuni starac ili starica kao i osoba koja je prisiljena da 
radi teške poslove i nema izgleda da bi mogla doći u priliku da 
naposti ono što nije postila, davaće otkup (fidje j za svoj post, i to 
za svaki dan polovicu sa-a pšenice (1.666 g) ili vrijednost toga u 
novou. Ako ni to ne mogu da daju, onda će moliti Boga za oprost. 

Svi ostali osim spomenutih moraju napostiti onoliko dana 
koliko nisu postili. Kad se napašta, ne mora se neprekidno dan za 
danom bez prekida postiti. Kad dođe novi ramazan a dotični nije 
napostio što je ostao dužan, napostiće to iza ramazana. 

Ko ne bi napostio ono što je dužan, a razbolio se na smrt, 
dužanje, ako je moguće, oporučiti da se iz njegove imovine dade 
otkup za onoliko dana koliko ih je bio dužan napostiti. Za one pak 
dane za koje nije bio u prilici da ih naposti ne treba ništa 
oporučivati. (Npr. musafir koji cijeli ramazan nije postio dođe 
kući i odmah se razboli. Ako se razbolio do petnaest dana a nije 
ništa napostio, onda će oporučiti otkup samo za petnaest dana koje 
je mogao postiti a drugo ne.) 

Prijeporno je da li se smije bez opravdanog razloga 
prekršiti post nafile. No gozba na koju je pozvan ili sam druge 
pozove, dovoljan je i opravdan razlog da se taj post smije prekršiti 
ako je to prije podneva, ali i taj post se mora napostiti. 

ZAKLJUČNA RIJEČ O POSTU 



Uzvišeni Bog je ljudima neke stvari zapovjedio, a neke 
zabranio da rade, i to sve radi njihove koristi i dobra. Zabranio je 
ono što je štetno za onog koji to čini ili za drugoga, pa u kom bilo 
pogledu. Ustezanje od onoga što je Bog dž. š. zabranio i vršenje 
onoga što je On zapovjedio da se radi - zove se arapski »takva«, i 
od toga ovisi naša sreća i spas na oba svijeta. Po Kur'anu i Hadisu 
to je svojstvo jedino mjerilo za odlikovanje ljudi jednih od drugih. 
Čovjek koji se kiti tim svojstvom zove se »muttekija«. 

Vjera traži od čovjeka da bude rob Božiji a ne rob svojih 
strasti. Ko je rob svojih strasti taj se ne može nakititi ovim 
uzvišenim svojstvom - takvalukom i on je sposoban da učini 
svako zlo djelo i svaku grubost. 

Vjera je odredila jednomjesečni post svake godine kao 
odgojno sredstvo koje će pomoći da se čovjek-vjernik okiti 
pravom odanošću prema Bogu dž. š. jer se on posteći odriče 
svojevoljno i najukusnijih jela i pića i pri najvećoj gladi i žeđi i od 
svega drugog čemu ga strast vuče. Tim se ml privikavamo 
samosavlađivanju i disciplini pa postajemo sposobni da se i u toku 
života uspješno borimo protiv svih stramputica na koje nas vuku 
naše strasti, a koje su inače za nas štetne i vjerom zabranjene ili 
pokuđene. Nema »takva-a« bez samosavlađivanja niti se može bez 
toga izgraditi čvrst i duboko moralan čovjek i postati »muttekija«. 

Osim toga Islam traži od svojih sljedbenika, bez obzira 
kojem društvenom sloju pripadali, da se priuče na razne 
poteškoće, pa i podnošenje gladi i žeđi„ da imaju male zahtjeve, 
da budu strpljivi i izdržljivi. U životu pojedinaca a i jednog naroda 
događaju se razne neprilike, pa i ratovi, pa treba da su ljudi 
priviknuti podnositi te teškoće, kako oni u bojnim redovima tako i 
oni u pozadini. 

Post je Bogu dž. š. veoma ugodno djelo i On obećava 
naročitu nagradu za one koji poste. No, da bi se postigao pravi cilj 
posta kao i prava nagrada za to, treba da se onaj koji posti kloni i 
svih drugih negativnih stvari kao što su laž, ogovaranje, gadne 
riječi, psovka, svađe i sl., i to sve radi Boga dž. š. Ko to ne radi 
radi Boga nego radi svijeta ili iz navike, ko uz to laže, ogovara 
druge, svađa se, karta se, psuje i sl., taj nema od posta nikakve 
koristi ni za ovaj ni za onaj svijet. Muhamed a. s. je rekao u 
jednom hadisu: »Koliko li ima posnika (saima) koji od posta 
nemaju ništa do gladi i žeđi«, a to su oni koje smo upravo 
spomenuli. 

ZAVJET (NEZR) 



Kad se neko zavjetuje da će postiti koji dan, sedmicu ili 
mjesec, da će klanjati nešto ili da će izvjesnu sumu novaca ili 
stvari podijeliti siromašnim ili dati u dobrotvorne svrhe ili da će 
»i'tikaf« učiniti (izvjesno vrijeme se povući u samoću i sjedeći kao 
na zadnjem sjedenju u namazu ibadet činiti), dotični mora to 
ispuniti. No, svaki zavjet se ipak ne mora ispuniti. 

Zavjet se mora ispuniti: 

1) Ako se isti onakav čin kakav je zavjetni nalazi u 
činima koji su od Boga stavljeni ljudima u dužnost, 

2) ako je taj čin takav kakav se sam po sebi traži (radi 
samog sebe), 

3) ako dotični čin nije inače nikakva dužnost. Prema tome 
čovjek koji se zavjetuje da će obići bolesnika ili 
otpratiti dženazu (gdje nedostaje prvi uvjet), ili da će 
uzeti abdest (gdje nedostaje drugi uvjet) ili da će 
učiniti sedždei-tilavet ili klanjati sabah (pri čemu 
nedostaje treći uvjet, a i inače su to djela koja moramo 
i onako činiti pa je zavjet suvišno činiti) ne mora 
ispuniti svoga zavjeta. 

Zavjet koji odgovara gomjim uvjetima mora se ispuniti pa 
makar bio bezuvjetan, npr. da rekne neko: Neka sam dužan 
podijeliti sirotinji hiljadu dinara!«, ili s uvjetom, npr. rekne: »Ako 
mi ozdravi dijete, neka sam dužan nahraniti desetero siročadi!« 
Doduše u ovom drugom slučaju ne mora se zavjet izvršiti ako se 
uvjet ne ispuni. 

Pri izvršavanju zavjeta ne mora se uzimati u obzir neko 
određeno vrijeme, mjesto, novac, stvar ili određeni siromah. 

Prema tome ko bi se npr. zavjetovao da će klanjati dva rekata u 
Meki ili Medini, može ih klanjati u kojem bilo mjestu. Ko se 
zavjetuje da će postiti recimo mjesec redžeb, može postiti šaban, 
ili se zavjetuje da će izvjesnu stvar podijeliti Hasanu, može je dati 
i Husejnu, itd. Svakako je bolje kad se pazi i na ove sitnije stvari, 
tim prije što neki imami kažu da se mora i na njih paziti. 

Ako se uvjetni zavjet izvrši prije nego se uvjet ispuni, ne 
vrijedi i valja ga ponoviti kad se uvjet ispuni. 

О ITIKAFU 



I’tikaf znači namjerno boravljenje izvjesno vrijeme u 
džamiji u kojoj se klanja svih pet vakata namaza u džematu, i to 
radi sevaba. Prema tome itikaf ne vrijedi ako se ne obavlja u 
džamiji, (ili i u džamiji ali se u njoj ne klanja svih pet vakata u 
džematu), kao ni onda ako je u džamiji boravio ne znam koliko ali 
bez namjere da to bude itikaf. No, žena može obaviti itikaf i u 
svojoj kući, ako ima posebnu sobu za klanjanje. Itikaf a ima tri 
vrste: 1) vadžib, 2) sunneti-muekkede i 3) mustehab. Vadžib je 
zavjetni itikaf, sunneti-muekkede, 

I to alel-kifaje (tj. ako jedni izvrše s drugih spada) je itikaf 
u zadnjih deset dana ramazana i mustehab-itikaf koji je izvan 
ovih. Za valjanost izvršenja zavjetnog itikafa uvjetuje se post. 
Itikaf-mustehab može se izvršiti i bez posta pa se može sastojati 
čak i iz vrlo kratkog boravljenja u džamiji, npr. samo od nekoliko 
časaka. 

Ko je u itikafu ne smije se udaljavati iz džamije osim za 
obavljanje nužde. I jedan čas boravka izvan džamije bez nužde 
pokvariće itikaf. Dotični stalno boravi u džamiji, tamo jede, pije i 
spava. On smije nešto kupiti što mu je potrebno u džamiji, ali ne 
smije u džamiju donositi. robu i tamo je držati kao ni vršiti 
kupoprodaju radi trgovine. Svaki odnosaj sa ženom mu je haram i 
to bi mu naravno pokvarilo itikaf. 

Pri nijjetu za itikaf može se nijjet učiniti npr. samo za 
boravak preko dana u džamiji. Tada bi smio preko noći biti kod 
kuće. Držati neprestano šutnju u itikafu kao neku vrstu ibadeta 
smatra se kao mekruh, tj. smatrajući šutnju nekim postom ili 
pobožnim činom. 

ZEKAT 



ŠTA ZNAČI ZEKAT 



Zekat je izvjesna količina određene imovine koju neki 
prema Božijoj zapovijedi daje u vlasništvo drugom 
muslimanskom licu. 

Zekat spada u najveće Božije zapovijedi-farzove i kao 
takav spominje se u Kur'anu na preko trideset mjesta, uporedo s 
namazom, što je najbolji dokaz koliku mu važnost Islam daje. 
Velika je Božija prijetnja za one koji su dužni a ne izvršavaju te 
dužnosti. 

Da neko bude dužan davati zekat treba da ima ove uvjete: 

1) da je musliman, 

2) dajepametan, 

3) da je punolj etan, 

4) da ima određenu količinu (nisab) novca, zlata ili srebra 
- u kakvom bilo obliku, ma u čemu - ili druge imovine 
koja raste i razvija se, npr. trgovačke robe i žive stoke 
za rasplod. 

Ako je novac, zlato ili srebro, odnosno rečena imovina kod 
dotičnog pregodinila i ako taj nema na sebi duga koji bi, kad bi ga 
isplatio, okrnjio spomenutu količinu koju zovemo nisabom ili bi je 
posve nestalo. Ta količina (nisab) kod zlata iznosi 20 miskala 
(miskal = 4,58 g, 20 miskala = 91,60 g) kod srebra 200 drama 
(dram = 3,21 g, 200 drama ja 641,5 g srebra). Kod robe za 

trgovinu, te novca od papira i metalnog osim od zlata i srebra je 
onoliko koliko vrijedi 200 drama srebra u novcu. Kod žive stoke; 
kod goveda 30 komada, kod sitne stoke 40 komada. 

Prema tome zekat nisu dužni davati: 

ludi, 

dječaci (niti iko treba da iz njihove imovine daje), 

onaj koji nema od spomenutih imovina punog nisaba, 

onaj s drugom vrstom imovine, npr. zemlje i kuća, ne 
znam koliko, 

onaj u koga određena količina spomenutih imovina 
nij e j oš pregodinila, 

onaj koji je dužan toliko da bi mu sva ta imovina otišla 
za dug kad bi ga isplatio, ili mu ne bi ostalo bar toliko 
koliko bi iznio nisab. 9 



9 Nisab, danas (1968. god.), prema vrijednosti zlata iznosj 122.377 st. dinara, a 
prema srebm 44.905 st. dinara. Budući da se vrijednost zlata i srebra mijenja, 
potrebno je svake godine izračunati vrijednost nisaba prema vrijednosti ovih 
dragocjenih metala. 

ZEKAT NA DUG 



Zekat se mora davati i na dug koji neko ima kod drugih 
osoba ali tek onda kada sef taj dug naplati. Da li dužnost davanja 
nastaje kad se sav dug naplati ili samo jedan njegov dio, da li se 
mora dati i za prijašnje godine dok se nije ništa naplatilo od duga, 
- pri rješavanju tih pitanja valja znati slijedeće: Kod pojma »dug« 
razlikujemo tri vrste: »jaki dug«, »srednji dug« i »slabi dug«. 
»Jaki dug« je onaj što ga dužnik duguje za zajam ili trgovačku 
robu koju je odnio na veresiju. »Srednji dug« je onaj što ga dužnik 
duguje za drugu kakvu imovinu, npr. kupio neko vola ili konja od 
težaka, dakle ne od trgovca, ili kupio od netrgovca njegove 
polovne haljine, kupio nečiju kuću za stanovanje itd. »Slabi dug« 
je onaj koji proizlazi iz obaveza koje nemaju veze sa zamjenom za 
neku imovinu, kao npr. dužni mehr puštenici ili udovici koji one 
naplate, ili kad neko odbije da po oporuci nekog čovjeka primi 
neku svotu novca. 

Kod »jakog duga« mora se platiti zekat i za prijašnje 
godine dok je ležao dug kod dužnika, ali tek kad primi jednu 
petinu nisaba, odakle treba dati dva i po postotka, tj. četrdeseti 
dio. To mora učiniti ako je dug njegov kod osobe koja ga ne 
poriče, pa makar ta osoba bila sudski proglašena raspikućom, ili 
čak i poriče ali zajmodavac može dokazati da mu je dotični dužan. 

Za »srednji dug« se ne mora dati zekat dok se ne primi 
koliko iznosi cijeli nisab. Da li će dati na njega j za prijašnje 
godine ili ne, o tom postoje dva mišljenja koja se osnivaju na dvije 
verzije, izvora (rivajeta). Jedno je mišljenje da treba i za prijašnje 
godine (to mišljenje zastupa više učenjaka), a drugo je da ne treba 
(neki tako drže). 

Za »slabi dug« također se ne mora dati zekat dok se ne 
primi kolik cio nisab, i to pošto prođe godina dana po primitku. 

Ova mišljenja su našeg imama Ebu Hanife, dok njegovi 
učenici Ebu Jusuf i Muhamed zahtijevaju da se dadne zekat na 
svaki dug bez razlike, čim se koliko bilo naplati, i to četrdeseti dio 
od naplaćenog iznosa. 

Da bude zekat valjan i da se čovjek oduži dajući zekat, 
potrebno je namjeru izraziti (nijjet učiniti) bilo pri davanju 
nekome, ili pri izdvajanju ili odbrajanju iz svoje imovine. Kad bi 
dakle dao nekom novaca ne namjeravajući tada da je to u ime 
zekata pa kasnije nijet učinio da ono bude u ime zekata, a novac je 
još na srijedi, moglo bi valjati. Onaj kome se daje ne mora znati 
da je to zekat, pa čak kad bi mu rekao da je to poklon ili zajam, a 
ovamo zanijetio da je zekat, moglo bi to vrijediti kao zekat. Zbog 
ovoga uvjeta o nijjetu ne može se dužnik osloboditi duga time da 
mu ga odbiješ u ime zekata. Tu bi morao dužniku dati sumu 
koliku ti je dužan, utvrdivši ga prije toga da će ti vratiti dug kad 
imadne sredstava, pa neka ti povrati tvoj novac u ime isplate duga. 

ZEKAT OD ŽIVE STOKE 



Pod živom stokom se ovdje misli sitno blago (ovce, koze) 
te krupno (goveda i deve). 

Zekat se daje samo na onu živu stoku koja se vise od pola 
godine nalazi na paši (takvo živinče se zove »saime«), i koja nije 
radna stoka. Dakle od radne žive stoke, npr. volova koji oru ili 
vuku teret i one koja se više od po godine hrani na jaslama, ne 
treba davati zekata, pa makar je imao ne znam koliko. 

Ako je goveda manje od trideset (to je nisab za njih) ne 
treba davati zekata. Tek kada čovjek imadne trideset (naravno 
»saima«) onda će dati jedno june koje je unišlo u drugu godinu. 
To vrijedi do broja trideset devet, a čim imadne četrdeset pa do 
isključivo šezdeset, valja dati june koje je unišlo u treću godinu. 
Ovo je po Ebu Jusufu i Muhamedu, kod kojih je isto da li se daje 
za 40 ili 59 komada, dok Ebu Hanife traži da se za ono što prelazi 
preko broja četrdeset daje razmjerno, tj. za jedan komad četrdeseti 
dio vrijednosti jednog dvogodišnjeg juneta, za dva komada dvije 
četrdesetine, za tri komada tri itd. Prvo je mišljenje odabranije kod 
učenjaka. Od šezdeset do šezdeset devet treba dati dvoje junadi u 
drugoj godini, za sedamdeset komada jedno june u drugoj i jedno 
u trećoj godini. Tako će se to računati kad god se poveća za 
deseticu, dakle za svako trideset komada po jedno june u drugoj, a 
za svako četrdeset komada po jedno june u trećoj godini. Bike se 
računaju kao i goveda. O devama ne govorimo jer ih u nas i nema. 

Do ispod četrdeset ovaca ili koza (toliki je njihov nisab) 
nema zekata. Na 40-120 komada daje se jedan brav, na 121-200 
komada daju se dva brava, na 201-399 daje se tri brava, na 400 
četiri brava, a na svaku dalju stotinu po jedan brav. 

Najmanji brav koji bi se mogao dati na ime zekata je onaj 
od godinu dana, jer bravče od najmanje godinu dana spada u 
brave na koje se daje zekat. Ali na samu janjad, jarad ili telad ne 
daje se zekat. Ako su pak pomiješani s veli: kim, npr. ima neko 
ovaca i janjadi zajedno 40 komada, onda treba dati zekat. 

Ko bude dužan dati u ime zekata june ili bravče izvjesnog 
doba a nema ga, može dati mlađe a razliku namiriti u novcu pri 
davanju zekata. Uopće za svašto se zekat može dati u novcu, žitu 
ili nečem drugom što vrijedi procijenivši tačno ono što bi morao 
da dadne, a ostavivši sebi dotičnu stvar mjesto koje daje novac ili 
što drugo. 

Po pretežnom mišljenju, na konje se ne daje zekat. (Istina 
Ebu Hanife smatra da treba i na konje davati zekat u ovim 
slučajevima: 

1) kad su »saime« kao i svaka druga stoka, 

2) kad ih ima i muških i ženskih i 

3) kad se drže samo za rasplod. Zekat na njih iznosio bi 
2,5% njihove vrijednosti ako ona odgovara nisabu). Na 
jahaće, dakle, tovarne i vojničke konje, kao i na same 
mužjake ili same kobile nema zekata ni po čijem 
mišljenju. 

ZEKAT OD MRTVOG BLAGA 



Pod mrtvim blagom se ovdje misli zlato i srebro u kom 
bilo obliku, te novac, ma koji bio, i roba za trgovinu, ma kakva 
bila (žito, brašno, druge životne namimice, meka, sitna, živa roba 
itd.). 

Na zlato i srebro daje se zekat (kao i na sve zlatne i 
srebrene stvari) ako imadne zlata 20 miskala = 91,60 g, a srebra 
200 drama = 641,5 g, i to četrdeseti dio od njih. Na zlato i srebro 
ispod spomenute količine ne daje se zekat. 

Na novac od papira i metalni osim zlatnog kao i na robu za 
trgovinu se daje zekat ako iznosi svotu, odnosno vrijednost od 200 
drama = 641,5 g srebra, i to 2,5% od vrijednosti toga. 

Ko od pomenutih imovina nema nijedne toliko da bi 
vrijedila sama koliko je nisab, ali od svih imade vrijednost koliko 
je 91,60 g zlata ili 641,5 g srebra dužan je dati zekat, i to 2,5%. 

Pri procjenjivanju zlata, srebra ili robe, kad neko hoće da 
daje na njih zekat u novcu ili kakvoj dmgoj robi - što je 
dozvoljeno - treba uzeti u obzir tada postojeću vrijednost, tj. kad 
se daje (prema Ebu Jusufu i Muhamedu), ili u vrijeme kada je bio 
dužan dati (prema Ebu Hanifi), a ne onu vrijednost koju je to 
blago imalo u doba kada ga je nabavljao. 

Ono što nije od čista zlata ili srebra, ali je u sastavu 
njegovu više zlata ili srebra nego dmge primjese, smatra se kao od 
čista zlata ili srebra. Ako je pak više primjese, smatra se da nije od 
zlata ili srebra, pa zekat na to ne treba davati, osim ako spada u 
robu za trgovinu. 

Na biser i dragulje nema zekata, osim ako su za trgovinu. 
Ako nisab na početku i svršetku godine bude čitav, zekat se mora 
dati makar se nisab tokom godine i krnjio. 

U slučaju da bi po izmaku godine propala imovina nekim 
slučajem, onda otpada i zekat, a ako bi propao samo jedan dio 
imovine, razmjerno tome otpalo bi i zekata. 

Zekat se može dati za više godina unaprijed. 

КОМЕ SE DAJE A KOME NE DAJE ZEKAT 



Zekat se daje muslimanu ili muslimanki koji su siromašni, 
tj. nemaju ništa ili imaju ali nemaju ni od čega suvišne imovine 
toliko koliko bi izašao nisab. 

Može se dati i zdravu siromahu koji ima i svoje zarade. Ne 
može se dati nemuslimanu i imućnu čovjeku, a kao takav smatra 
se svaki čovjek koji ima koje bilo imovine u vrijednosti nisaba, 
ako to nije za ličnu upotrebu. (Imati npr. dva tri odijela za razno 
doba godine, jahaćeg ili tovamog konja, kravu za mužu, volove za 
oranje težaku - sve je to za ličnu upotrebu 10 ). Ne može se zekat 
dati ni malom djetetu imućna čovjeka, dok velikom može ako 
nema svog vlastitog imetka. Ne može se dati ni ljudima od 
porodice Hašimovića odakle potječe naš Pejgamber s. a. v. s. niti 
onim koji su od loze h. Alije, h. Abasa, h. Džafera, h. Akila ili 
Haris ibni Abdul-Mutaliba. Ne može se dati ni svojoj uzlaznoj ni 
silaznoj rodbini (roditeljima, roditeljima roditelja, sinovima, 
kćerima, makar za siromaha udatim, unucima, unukama itd.). 
Prema Ebu Hanifi ni žena mužu ne može dati zekata, a prema Ebu 
Jusufu i Muhamedu može. Ostaloj svojoj rodbini (braći, sestrama, 
tetkama, dajdžama, amidžama itd.), ne samo da se može dati nego 
je i najbolje, ako su potrebni. 

Ne može se zekat dati u svrhu gradnje džamije, mekteba, 
vodovoda, mosta itd., zatim za ukop mrtvaca, isplatu njegova 
duga, uopće ondje gdje nema onoga kome je namijenjen zekat, a 
to je siromašna osoba kojoj treba da se zekat neposredno ili 
posredno (preko opunomoćenika) stavi u vlasništvo. 



10 Čovjek koji ima takvih nekretnina: kuću za iznajmljivanje, dućan, bašču ili 
njivu, ali njihov dohodak ne može podmirivati potrebe njegove i njegovih 
ukućana, ne smatra se imućnim, pa mu se može dati zekat (po imami 
Muhamedu, dok Ebu Hanife i Ebu Jusuf drže da ne može). 

Ко bi dao zekat nekom za koga je mislio da je siromašan, 
pa doznao poslije da nije, neće mu trebati ponovo davati. 

Mekruh je dati jednom siromahu toliko zekata da bi se on i 
sva njegova čeljad toliko obogatili da ne bi mogli više primati 
zekata, čak kad bi i eventualne dugove isplatio. Mekruh je slati 
zekat u drugo mjesto, osim ako ima svoje rodbine tamo, ili 
potrebnijih, ili pobožnijih ilj za muslimane korisnijih osoba koji se 
bave npr. podučavanjem ili učenjem. 

Najbolje je zekat dati svojoj najbližoj rodbini, pa bližoj, pa 
komšijama, pa svim mahaljanima, pa svojim drugovima po 
zanimanju, pa tek drugim osobama iz svog mjesta. Razumljivo je 
da je bolje dati čovjeku koji je pod dugom riego onom koji nije, ili 
osobi koja ne može sobom zaraditi od one koja može itd. 

ZAKLJUČNA RIJEČ O ZEKATU 



Za sve što ima čovjek, na prvom mjestu treba da je 
zahvalan Svevišnjem Bogu dž. š. koji mu je dao uvjete, najprije 
snagu i pamet, za rad i sticanje svoje imovine i tako mu omogućio 
da postane imućan. Mnogim je tako Bog dao sreću pa su imućni, 
dok drugi i pored svih nastojanja ostadoše oskudni. Neki bi opet 
radili ali im nedostaje sposobnost i prirodni dar, vještina, drugima 
zdravlje i snaga. Zato je Allah dž. š. naredio imućnim da od svoje 
imovine, i to samo od one koja raste i povećava se, podijele jedan 
neznatan dio - 2,5% - jednom u godini siromasima (od žive stoke 
za rasplod i robe za trgovinu, kao i od one koja je stvorena za to, 
kao novac, zlato i srebro. Ako ih vlasnik ne stavlja u promet da 
rastu, sam je kriv). 

Dajući uredno zekat čovjek se odužuje Bogu dž. š., 
ispunjava Njegovu veliku zapovijed i zahvaljuje Mu se na 
blagodatima koje mu je On podijelio, a tako postaje dostojan i 
dalje Njegove naklonosti i milosti. Davanjem zekata čovjek 
pokazuje plemenitost svoje duše i njezinu čistoću od pogane i 
mrske škrtosti. Pomoći bijedniku i nevoljniku, te otrti sirotinjsku 
suzu - a to se čini baš zekatom - to je Bogu vrlo ugodno djelo i 
vrlo velika stvar kod Njega, za koju će On obilno nagraditi one 
koji daju zekat. 

Zekatom se donekle izravnava ona velika razlika između 
dvije klase ljudi: bogataša i siromaha, uspostavlja se među njima 
sklad i prijateljstvo, mjesto kojih bi bez toga vladao razdor, 
mržnja i neprijateljstvo. To je od ogromnog značaja za društvene 
odnose među ljudima i zato je uzvišeni Allah i zaveo ovu dužnost 
bogatim, i to ne kao dragovoljno davanje - sadaku, nego kao 
dužnost, imperativ da daju izvjestan dio siromašnim, koji imaju 
pravo na to ( Ve ji emvalihim hakkun). 

Zekat treba davati draga srca, javno ili tajno, a tajno je još 
bolje, kako kaže uzvišeni Kur'an (In tubdus-sadekati, feni-imma 
hi, ve in tuhfuha ve tu'tuhel-fukarae fehuve hajrun lekum ve 
jukeffiru ankun sejjiatikum.» - Ako razne sadake - zekat i drugo - 
uzdajete otvoreno, vrlo je lijepo, a ako ih tajno dijelite 
siromasima, to vam je još bolje i jedan dio grijeha će vam 
saprati«. ) 

Kad dajemo sadaku - zekat i ostalo - treba da tražimo one 
koji su dobri i ispravni vjernici i od kojih dini-Islamu ima korist 
kao i one koji na prvi pogled ne izgledaju siromašni a u istinu jesu 
i pomoć im je potrebna. 

Radi marljivo pa da imadneš toliko da daješ zekat i 
postižeš tu čast i nagradu, jer je uvijek bolje i za ovaj i onaj svijet 
da daješ nešto nego primaš od nekog! I naš Pejgamber a. s. je 
rekao: »Gornja ruka je bolja od donje. Gomja je ona koja daje, a 
donja je ona koja prima«. No, ako si slučajno i oskudan, treba da 
se zadovoljiš s onim što imaš, a ne da gledaš da od drugog badava 
dobiješ. Zdravu čovjeku, koji ima danas šta jesti, haram je prositi. 

SADEKAI-FITR 



Svakom imućnom muslimanu vadžib je dati bajramsku 
sadaku ili sadaku za svršetak posta, zvanu sadekai-fitr. Ona se 
daje za se i za svoju malu siromašnu djecu. Za odraslu (zrelu) 
djecu i za malu imućnu i za ženu ne mora se dati. Za malu imućnu 
daće se iz njihove imovine. Majka nije dužna davati za svoju 
djecu, makar i nemali oca, ali će u ovom slučaju djed dati za svoju 
unučad. Sadckai-litr mora dati i onaj koji - s razlogom ili bez 
njega - nije postio ramazana. 

Ko je taj što se smatra imućnim da bi morao davati 
sadckai-litr kao i kurban klati, te da ne može zekat primiti - rečeno 
je prije kad se govorilo o tome kome se ne može zekat dati. 

Dužnost davanja sadekai-litra nastaje rođenjem zore 
prvoga dana ševala do klanjanja bajram-namaza. Prema tome ko 
prije toga vremena umre ili se poslije toga rodi nije dužan dati 
sadekai-fitra. No, može se i prije toga dati na jedan, dva, pa, veli 
se, i na više dana. 

Sadekai-litr se daje onim kojima se daje i zekat, a kome se 
ne može dati zekat ne može ni sadekai-fitr. 

Sadekai-fitr iznosi polovicu sa-a (1 kg 666 g) pšenice ili 
čitav sa' ječma (3 kg 332 g), ili hurme ili suhog grožđa. Može se 
dati i u novcu koliko vrijedi spomenuta mjera pšenice ili onog 
drugog. Dati u naravi mnogo je bolje u doba kada je oskudica u 
hrani. 

Sadekai-fitr za više osoba može se dati jednoj osobi sve 
ukupno, a da li se može podijeliti jedan sadekai-fitr pa ga dati 
napola dvojici ljudi, to je prijeporno. 

KURBAN (UDHIJJETUN) 



Svakom imućnom i doraslom muslimanu kojem je dužnost 
davati sadekai-fitr vadžib mu je klati kurban za sebe na hadžinski 
Bajram (ako je mukim). Za djecu ne treba da kolje niti od svoje 
niti od njihove imovine. 

Kao kurban može vrijediti: jednogodišnje bravče (a vele i 
mlađe od toga, pa i od pola godine ako je tako napredno da 
izgleda da mu je godina). Kao bravče računaju se ovan, ovca, 
jarac, koza, dvogodišnje goveče ili petogodišnja deva. 

Krupna stoka (goveče i deva) može vrijediti kao kurban za 
sedam osoba, ako su se one udružile i zaklale ga u ime kurbana i 
sevaba. Ako nije tako (bilo npr. više od sedam osoba, ili jedna bila 
nemusliman, ili jedan se udružio s njima jer mu je trebalo meso) 
onda ne može vrijediti kao kurban ni za jednu osobu. Manje od 
sedam osoba mogu se udružiti, pa čak i dvije. Te će osobe 
podijeliti meso tačno mjereći na vagu, a ne onako od oka, osim 
ako se mesu dodaju i okrajnji dijelovi životinje (glava, pače, 
koža). 

Kurban ne smije biti: slijep, ćorav ni faličan, makar samo u 
jedno oko, zatim posve mršav, hrom u noge da ne može otići do 
mjesta klanja, odrezane jedne noge, koje bilo, te odrezane veće 
polovine uha ili repa. Može podnijeti: šušav, prebijena roga, 
uškopljen, mahnit pa i šugav, ako je debeo, te onaj kome je 
odrezano manje od polovice uha ili repa. Ako je odrezana 
polovica, učenjaci nisu složni, a neki vele da ne može ni kada je 
odrezana jedna trećina. 

Vrijeme klanja kurbana je od zore prvog dana Bajrama do 
prije zalaska sunca trećeg dana 11 ali ondje gdje se klanja bajram- 
namaz (u gradu i na selu) ne smije se klati dok se ne klanja 
bajram-namaz. Ako se ne zakolje u tom vremenu, treba podijeliti 
sirotinji u novcu ili žitu koliko vrijedi kurban, ako ga ne podijeli 
živa, i to ako je dotični imućan. Ako je siromašan i bude ga kupio 
naročito za kurban, treba ga živa podijeliti. Isto tako je sa 
zavjetnim kurbanom koji se ne zakolje u svoje (tj. spomenuto, 
rečeno) vrijeme. 

Meso od kurbana će se nešto podijeliti sirotinji, nešto 
svojim poznanicima, a nešto ostaviti i sebi. Mendub je da dio 
namijenjen sirotinji ne bude manji od trećine kurbana. 

Ima ipak kurbana od kojeg se ne smije ništa sebi ostaviti 
nego se mora sve podijeliti i to samo sirotinji, a to su ovi kurbani: 

1) zavjetni kurban (nezr), 

2) onaj što se mora u živu podijeliti, 

3) onaj što se kolje za umrlog ali na njegovu oporuku (a 
ako nije po njegovoj oporuci nego od sebe, onda se 
može jesti od njega). No, prema neodabranom 
mišljenju može se meso jesti i od kurbana s oporukom, 

4) onaj što ga siromah kupi u naročitoj namjeri da ga 
upotrijebi kao kurbana (neki učenjaci misle da ga ovaj 
siromah može jesti). Ako ga je otprije imao ili kad ga 
je kupovao nije to činio s namjerom da ga zakolje kao 
kurbana, onda po svim mišljenjima može ga sam jesti. 

5) ono što kurban ojanji ili oteli, 

6) zajednički kurban od čijih suvlasnika jedan bude 
namjeravao svojim dijelom odužiti se za prošlo. 



11 Prema tome što neki kolju kurban za mrtve uoči Bajrama, ne može važiti kao 
kurban, jer je zaklano prije vremena. 

Mendub je sobom zaklati kurban ako umije, inače sobom 
bar prisustvovati kod klanja. 

Mekruh je da ga zakolje nemusliman, kršćanin ili Židov, 
iako može podnijeti. Mekruh je u noći klati kurbana. 

Kožu od kurbana treba podijeliti. Ne smije se nikako za 
pare prodati, jer Muhamed a. s. veli: »Men ba-a džilde udhijjetihi, 
fela udhijjete lehu« - Ko proda kožu svoga kurbana taj i nema 
kurbana. Može se ipak ostaviti koža za svoju upotrebu, načinivši 
od nje nešto što je trajno ili je direktno zamijenivši za nešto trajno 
(zamijeniti je za nešto netrajno, makar i direktno, nije slobodno). 

HADZ 

HADŽSKA MJESTA I OBREDI 



Hadž (hadžiluk) znači pohoditi izvjesna mjesta, u prvom 
redu Kabu i Arefat, u određeno vrijeme, u mjesecima hadža, 
radeći pri tome određene poslove. Osoba koja to čini zove se 
hadžija. Znamenitija mjesta za ophođenje i poslovi koji se vrše pri 
obavljanju hadža su: 

El-bejtul-haramu ili Bejtullah je Kaba. 

El-hadžerul-esvedu je »Crni kamen« uzidan u istočnom 
uglu Kabe kod ulaza. Zove se još Er-ruknul-esvedu. Vidi se 
izvan zida koliko za jedan pedalj i jednu podlanicu, a visina gdje 
je uzidan je upravo koliko je visina srednjeg čovjeka. 

Er-ruknul-jemanijju je ugao Kabe od strane Jemena, a 
onaj od strane Sirije zove se Er-ruknuš-šamljju. 

El-hatim je mjesto kao i zid koji se na njemu nalazi na 
sjevernoj strani Kabe (dva aršina visok, isto tako i debeo u 
polukrugu s opsegom od 25 aršina), malo rastavljen od Kabe. Još 
se zove i »Hidžr« ili »Hidžirul-Kabe« = Krilo Kabe. 

El-mesdžidul-haram je Haremi-šerif, a to je prostrano 
dvorište Kabe koje je okružuje sa svih strana i gdje se nalazi vrelo 
»Zemzem«, »Mekami Ibrahim« i još neke znamenitosti. Taj 
Harem je odvojen od susjedstva trijemovima s visokim stupovima. 
Duljina Harema je 400, a širina 304 aršina (1 aršin - 76 cm, 
»graditeljski«, a »čaršijski« oko 68 cm.). 

Mekami-Ibrahim је mjesto pred Kabom na istočnoj strani 
gdje se nalazi kamen s tragovima ljudskih nogu (Ibrahima a. s.), 
udaljen je od Hadžerul-esveda 28 aršina. 

Safa i Merva su dvije humke u Meki udaljene jedna od 
druge 760,5 aršina (576,5 m). 

Arefat je brdo udaljeno od Meke oko četiri sata hoda. 

Mina je naselje koje se nalazi nekako na trećini puta 
između Meke i Arefata. 

Muzdelifa je mjesto koje se nalazi između Mine i Arefata. 

El-meš'arul-haram je brdo na Muzdelifi koje se zove još 
i »Kuzeh«. Neki cijelu Muzdelifu nazivaju El-meš'arul-haram. 

El-muhassab ili El-ebtah ili El-bathan je prostorna dolina 
Mine i Meke, upravo predgrađe Meke. 

»Ihram« znači nijjet učiniti hadž ili umru, o kojoj će 
kasnije biti govora, uz »telbije« ili drugu spomenslavu Božiju ili 
uz tjeranje hadžskog kurbana pred sobom. Ihramom, dakle, mi 
sebi zabranjujemo mnoge stvari koje su inače dopuštene. Čovjek 
koji ihram učini, zove se »Muhrim«. 

»Telbije« znači izgovarati: Lebbejkel-lahumme lebbejk. 
Lebbejke la šerike leke lebbejk. Innel-hamde ven-ni'mete vel- 
mulke lek. La šerike leke! - Odazivljem Ti se, Gospodaru, 
odazivljem. Odazivljem Ti se, Ti nemaš nikakva druga. 
Odazivljem Ti se. Tebi pripada svaka hvala, blagodati i vlast, 
nemaš (u tom) druga. 

Mikat je mjesto, zapravo granica koju ne smije preći onaj 
ko hoće da uniđe u Meku, pa s kakvim bilo poslom, ili bez posla, 
što neće ihram učiniti ili za hadž ili za umru. Mikata ima pet, 
dakle pet mjesta koja leže na pet puteva kojim se s raznih strana 
ulazi u Meku, a ona su: za one od strane Medine »Zul-Hulejfe«, 
za Siriju i Egipat »Džuhfe«, za Irak i Horasan »Zat-Irek«, za 
Nedžd je »Karn«, za Jemen »Jelemlem« (Ko bi slučajno udario 

nekim drugim putem izvan ovih ili izvan puta pošao, mikat mu je 
pravac koji leži između koja dva spomenuta mjesta.). 

Haram je odgoditi ihram za kasnije prošavši spomenuta 
mjesta, dok se može prije toga učiniti ihram, pa čak je i 
pohvaljeno. Ko se nalazi unutar granica mikata, može unići u 
Meku i bez ihrama. 

Harem je Meka i njezina okolica do izvjesnih granica. Te 
granice su: od strane Medine kod mjesta Et-ten’im, 3-4 milje od 
Meke, od strane Jemena na 6-7 milja od Meke, od puta što vodi iz 
mjesta El-Džirane 9 milja, zatim od puta taifskog pravcem prema 
Arefatu 7- milja, od puta džidanskog 10 milja. 

(Kastelani u svojoj knjizi »Iršadussari« prenosi mišljenje 
Ibni Surake iz njegova djela »El-eadad« a to je »da je harem samo 
jedan na zemlji« 12 , a to je Meka i ono oko nje, sa prostorom od 16 
milja u duljinu i 16 milja u širinu.) 

Hali je prostor i mjesta koja leže izvan Harema do mikata. 

Tavaf je ophođenje Kabe. Hadžija ophodi oko Kabe po 
sedam puta počinjući od Hadžerul-esveda, i to se zove jedan tavaf. 
Ima uglavnom tri hadžinska tavafa: 1) Tavaful-kudum (tavaf pri 
dolasku u Meku), 2) tavafuz-zijareti (najglavniji tavaf koji se 
obavlja u danima Bajrama) i 3) tavafus-sadr (tavaf pri povratku 
kući). 

Reml (pokaskivanje) ići žurno s vrlo kratkim koracima 
tresući pri tom ramenima. 

Sa’j žumi hod, zapravo istrčavanje sa Safe na Mervu, kao i 
s Merve na Safu - po sedam puta, pri čemu, između određenih 
granica koje su obilježene naročithn znakovima, treba lagano 
potrčati, zapravo požuriti 



12 Iako se Medina sa svojom okolicom također uzima kao harem koji je jednako 
vrijedan kao i mekanski - prema imamima Safiji i Maliku - ipak Medina nije u 
pravom smislu harem - po Ebu Hanifi - pa je harem samo jedan, onaj u Meki, 
kako to veli i Ibni Suraka. 

Džemre - gomila sitnog kamenja. Na Mini imaju tri 
džemreta, između svakog koliko jedan, puškomet - i na njih se 
hadžije bacaju sitnim kamenčićima (na svako po sedam 
kamenčića, to se zove »remj«.). 

El-akabe je jedna tačka na Mini, i tu se nalazi jedna 
gomila kamenja »džemretul-akabe«. 

Umra je jedan pobožni čin koji se sastoji iz ihrama, tavafa 
i saja, nakon čega se treba obrijati ili ošišati kao znak da je taj čin 
završen i da je opet dotični slobodan. Umra se obavlja u svako 
doba godine, samo je mekruh to činiti deveti, deseti, jedanaesti, 
dvanaesti i trinasti dan zil-hidžeta. Umra je sunnet ako je bez 
zavjeta. Covjek koji čini umru zove se »mu'temir«. 

Vukuf je stajanje, boravak na Arefatu i Muzdelifi u 
određeno vrijeme. 

Ifrad znači od mikata ihram učiniti samo za hadž ili samo 
za umru. Taj se čovjek zove »mufrid«. 

Kiran znači od mikata ihram učiniti za hadž i za umru u 
isto doba. Taj se čovjek zove »karin«. 

Temettu' je od mikata ihram učiniti u mjesecima hadža za 
umru, odnosno obaviti je u tim mjesecima, pa u istoj godini 
obaviti još i hadž. Takav se čovjek zove »mutemetti’«. 

Hedj je kurban koji se pošalje Haremu da se tamo zakolje. 

Taklid znači ustaknuti na vrat (npr. devi) komad kože od 

čega. 

Tedžlil je baciti ćul (pokrovac) na toga hedja. 

Iš'ar je rasporiti lijevu ili desnu stranu grebena, odnosno 
gute na grebenu deve i onom ga krvlju malo namazati. 

Ovo sve troje zadnje služi kao znakovi hedju da je to hedj i 
da se ne smije u nj dirati. 

Ihsar je spriječiti muhrima ili sama zapreka da muh-rim 
ne mogne izvršiti najglavnije obrede hadža ili umre. Tako 
spriječeni muhrim zove se »Muhsar«. 

Hadž učiniti jednom u vijeku je farz - i to prema Ebu 
Hanili i Ebu Jusufu odmah, tj. ne smije se odgađati - svakom 
slobodnom muslimanu i muslimanki koji su zdravi, pametni, 
dorasli i imućni toliko da mogu, dok odu i dođu, izdržavati sebe i 
familiju kod kuće i platiti prevozne troškove na željeznici, 
parobrodu, avionu, konju, devi itd., ne dirajući pri tome u imovinu 
koja je njima potrebna, kao kuća, pokućstvo i sl. i ne oštećujući 
eventualno svog povjerioca ostavši njemu dužan, a uza sve ovo 
ako je i put siguran. 

Za žensku osobu je pored svega toga još potrebno da ima 
uza se muža ili posve bližnjeg rođaka (mahrem) kao oca, brata, 
amidžu, dajdžu, bratića, sestrića, pa i svekra i pastorka, s kojim bi 
išla, pa onda da joj je dužnost otići na hadž, a to sve važi ako do 
Me kk e ima najmanje musalirski put. Taj njezin »mahrem« treba 
da bude pametan, punoljetan i pošten. On će ići na njezin trošak. 
Kad takvog mahrema imadne, treba da ide na hadž, pa i bez 
privole muževe. 

Zdravlje i sigumost puta, te da ženska osoba ima 
mahrema, to su zapravo uvjeti da hadž bude farz nekome da ga 
izvrši sobom. Ako, dakle, budu nedostajali kod neke osobe, nije 
dužna da sobom ide, ab treba da pošalje bedela (zamjenika), a ako 
ni to nije učinila, dužna je opomčiti da se-to po njenoj smrti učini. 

Farzovi hadža su: 

1 ) ihram (i on j e uvj et, šart), 

2) vukuf na Arefatu, 

3) tavafuz-zijare (ovo dvoje posljednje su mknovi). 

Vadžibi hadža su: 

vukuf na Muzdelifi, 

»sa’j« između Safe i Merve, 

bacanje kamenčića na džemretima na Mini, 

tavafus-sadr strancu, tj. osobi koja je iz nekog mjesta 
izvan »mikata«, 

brijanje ili šišanje glave, kao i sve ono za što treba 
kurban ako se izostavi (a o čem će biti kasnije govora). 

Ostali činovi su sunnet ili adab. 

Mjeseci hadža su: ševal, zil-kade i prvih deset dana zil- 
hidžeta. Ihram učiniti za hadž prije ovog vremena je mekruh. 

Mjesta odakle treba ihram učiniti jesu »mikati« koji su već 
spomenuti. Ko se nalazi unutar mikata kad hoće da ihram učini, to 
će učiniti od »Hilla«, a Mekani za hadž od Harema, a za umru od 
»Hilla«. 

О IHRAMU I MUHRIMU 



Kad htjedne neko ihram učiniti bilo za hadž ili za umru, 
mendub je da obreže nokte, podsiječe brkove i obrije mjesta koja 
treba obrijati, pa da uzme abdest ili da se okupa - što je bolje - te 
da se zamota u dva (nova bijela) čaršafa, od kojih će jedan biti kao 
zastirač ili kao donja haljina, a drugi kao ogrtač ili kao gomja 
haljina, te da se namiriše. 

Spomenute čaršafe naše hadžije zovu »ihrami«. Oni mogu 
biti i polovni, oprani i da ne budu bijeli, ali je bolje da budu novi i 
bijeli. Mogao bi biti dovoljan i samo jedan čaršaf kao zastirač 
kojim će se zastrijeti stidni dijelovi tijela. 

Nakon toga svega klanjaće dva rekata, pa ako bude 
»mufrid«, reći će iza toga: Allahumme inni uridul-hadždže 
fejessirhu li ve tekabbelhu minni = »Bože, ja hoću da učinim hadž 
pa mi ga olakšaj i primi ga od mene!« Zatim će telbije izgovoriti. 
Nijjet se može učiniti samim srcem, ne govoreći ništa, a može i na 
svom jeziku. 

Cim čovjek telbije izgovori čineći nijjet za hadž ili umru, 
on je ihram učinio, postao je »muhrim«, pa neka se dobro čuva 
slijedećeg: spolnog općenja, pa čak i spomena o tom u prisutnosti 
žena, sramotnih riječi, nevaljalih djela, svađe i prepirke, ubijanja 
kopnenog lova, nagovaranja drugog na to ili davanja znakova na 
njega, ubijanja insekata, (uš), namirisavanja, rezanja nokata, 
brijanja ili šišanja glave i drugih dijelova tijela, podrezivanja 
brade, pokrivanja glave ili lica, pranja glave ili brade kakvom 
mirisavom tvari (sapunom mirišljavim a običnim može), 
oblačenja košulje, ili gaća, ili kaputa ili sličnog: džubeta, hrke, 
ćurka ili saruka, kape ili mestava ili čarapa, ukratko svake za 
čovjeka skrojene i sašivene odjeće i obuće osim nanula, papuča, 
firala i si. Treba se čuvati i odjeće, (čaršafa, ihrama) koja je 

obojena mirišljavom bojom pa još njom zaudara. U ovom pogledu 
žensko je slobodnije jer smije pokriti glavu i obući mestve i 
čarape kao i šivanu haljinu. 

Muhrim se smije okupati u banji ili inače, zakloniti se od 
sunca, suncobranom ili sličnim, svezati čemer oko sebe, izaći u 
borbu s neprijateljem ili napadačem. 

Muhrim treba da mnogo telbije izgovara glasno, iza 
namaza, kad god se uspne na kakav brijeg ili sade u neku nizinu, 
kad god se sretne s grupom jahača ili pješaka i uvijek pred zoru. 

DUŽNOSTI HADŽIJE 



Kad muhrim uniđe u Meku, pošto ostavi svoj prtljag, 
započeće od El-mesdžidul-harama pa kad ugleda El-bejtul-haram, 
izgovoriće tekbir (Allahu ekber!) i tehlil (La ilahe illellah) po tri 
puta, pa će započet od Hadžerul-esveda, okrenuće mu se, donijeti 
tekbir i tehlil dignuvši ruke kao kad se stupa u namaz i poljubiće 
ga, ako mogne prići bez gumjave i stiske, a ako ne mogne, onda 
će ga dotaknuti dlanom ruku (istilam) ili čim drugim (štapom), pa 
će dlan ili ono čime ga se dodimuo poljubiti, a ako ne mogne ni 
to, onda će samo to izvršiti pokretom tako da će dlanove okrenuti 
prema njemu ispmživši mke i onda ih poljubiti. To će učiniti 
okrenut prema kamenu učeći tekbir i tehlil i zahvaljujući velikom 
Bogu dž. š. i donoseći salavate na Pejgambera s. a. v. s. Zatim će 
početi tavaf obavljati pošavši na desno prema vratima tako da mu 
dođe Kaba s lijeve strane, stavivši gornji čaršaf ispod desnog 
pazuha i prebacivši mu krajeve preko lijevog ramena. Sedam puta 
će obići oko Kabe, svaki puta iza El-hatima, a kod prva tri 
obilaženja malo će kao kasati, tj. ići žumo kratkim koracima 
tresući pri tome ramenima (reml), dok će kod posljednja četiri 
obilaženja ići tiho. Kad god prođe pokraj Hadžeml-esveda istilam 
će ga učiniti, a istilamom će i tavaf završiti. Lijepo je istilam 
učiniti i Er-mknul-jemani kad god pokraj njega prođe. Zatim će 
klanjati dva rekata kod Mekami-Ibrahima ib gdje mogne u El- 
mesdžidul-haramu. Ova dva rekata su vadžib poslije svakog tavaf 
a, tj. poslije svakih sedam ophođenja. Ovo je tzv. tavaful-kudum 
koji je sunnet svakom osim Mekelijama. 

Poslije toga će se vratiti Hadžeml-esvedu, istilam ga 
učiniti, i pošto se napije na vrelu Zemzem, otići će na Safu gdje će 
se ispeti tako da može vidjeti Bejtullah, okrenuće se prema njemu 
i donijeti tekbir, tehlil i salavat na Pejgambera a. s. te dignuvši 

ruke zamoliće Allaha dž. š. ono što želi. Zatim će se spuštati 
prema Mervi idući polaganije dok ne dođe do određenog mjesta 
gdje se nalaze znaci kuda treba da se ide žurnije (sa’j). Kad dođe 
na Mervu, i tu će raditi isto što i na Safi. To je samo jedan hod 
(ševt), a treba ili sedam obaviti započevši sa Safom i završavajući 
sa Mervom. (Od Safe na Mervu je jedan hod, od Merve na Safu 
drugi). 

Iza toga će ostati u Meki kao muhrim i Bejtullah će tavar 
činiti - kao nafilu - koliko već hoće. 

Kad bude sedmi dan zil-hidžeta imam će obaviti jednu 
hutbu pri čemu će poučiti prisutne hadžskim propisima i 
obredima. To će isto učiniti i deveti dan na Arefatu i jedanaesti na 
Mini. 

Kad se klanja sabah osmi dan zil-hidžeta (Jevmut-tervije) 
izaći će se na Minu gdje će se ostati do sabaha devetog dana 
(Jevmu-arefe) a iza sabaha će se krenuti prema Arefatu. 

Po podnevu će imam obaviti dvije hutbe kao za džumu i 
njima će opet poučiti ljude hadžskim obredima (stajanje na 
Arefatu, Muzdelifi, bacanje kamenčića na džemreta, klanje 
kurbana, brijanje, tavafuz-zijare). Poslije hutbe će se klanjati s 
džematom i podne i ikindija s jednim ezanom i sa dva ikameta. 

Sada počinje vukuf. Može se obaviti jašući, što je najbolje, 
ili stojeći, bolje nego sjedeći, s imamom pod abdes-tom ili 
okupan, što je sunnet, u blizini brda zvanog Džebelur-rahme. 
Cijeli je Arefat mjesto za vukuf. Pored Arefata, na lijevo od 
mjesta gdje se obavlja vukuf, nalazi se mjesto, prostor zvani 
»Batnu-urene« gdje se vukuf nikako ne može obaviti. 

Pri vukufu će se imam okrenuti prema Kibli i raširivši ruke 
okrenute gore zahvaliće se Allahu, donijeće tekbir, tehlil, telbije i 
salavat na Alejhisselama i svesrdno moliti Allaha za svoje 
potrebe. Svijet će stati u blizinu okrenut prema Kibli i slušajući 
njegove riječi. 

Ро zalasku sunca svijet će se s imamom vratiti na 
Muzdelifu, pa će odsjesti u blizinu brda Kuzeh i klanjaće zajedno 
akšam i jaciju u jedan mah, s jednim ezanom i dva ikameta. Ko bi 
klanjao akšam na Arefatu ili u putu, dužan je ponovo ga klanjati 
sve dotle dok zora ne zarudi. 

Na Muzdelifi će se noćiti. Kad zora sine, klanjaće sa-+bah 
još za sumraka i vukuf će se obaviti, a imam će stati na Meš-+ari 
haramu, pa će i on i svijet raditi ono što su radili na Arefatu 
(tekbir, tehlil, telbije, salavati i dova). Cijela je Muzdelifa također 
mjesto vukufa, osim doline Vadi-muhasir koja leži lijevo od 
Muzdelife. 

Kad se malo razvidi krenuće se na Minu još prije sunčeva 
izlaska. Tu će imam početi sa »remjom«, tj. bacanjem piljaka 
(sitnih kamenčića od prilike kao košpice). Na Džemretul-akabe se 
baci po sedam piljaka, tekbir čineći pri svakom bacanju. Daljina 
bacanja neka ne bude ispod pet aršina = 3,5 m. Piljak se uzme 
vrhovima palca i kažiprsta, ili se piljak stavi na hrbat palca držeći 
ga kažiprstom pa se tako baci. 

Već kod bacanja prvog kamenčića prestane se s telbijom. 
Kod Džemretul-akabe se ne zastaje nego se ide kud se hoće. 
Poslije bacanja piljaka na Džemretul-akabi zaklaće se kurban ako 
je hadžija »karin« ili »mutemetti« (ako je »mufrid«, onda ako 
hoće) a iza toga će se obrijati ili ošišati, ali se bolje obrijati. Tek 
sada se postaje slobodan čovjek, koji se riješio stega muhrima, 
jedino se još ne smije imati odnošaja sa ženama. 

Istog će dana, ili sutra, prekosutra otići u Meku pa će 
obaviti Tavafuz-zijare bez remla i saja, ako ih je prije obavio, 
inače će ih sada izvršiti. Tek sada postaje dozvoljena i zadnja 
zabranjena stvar muhrimu (slobodan odnošaj sa ženom). Vrijeme 
za Tavafuz-zijare nastaje u zoru prvog dana Bajrama i taj dan ga 
je najbolje obaviti. Mekruh ga je odgoditi do iza bajramskih dana, 
iako će vrijediti kad god se obavi. 

Nakon toga se vraća na Minu, pa će se bacati piljci na sva 
tri džemreta drugi dan Bajrama popodne. Počeće s bacanjem na 
ono džemre koje prvo dolazi po. redu, od džamije zvane 
Mesdžidul-hajf. Od velikih vrata ove džamije pa do džemreta 
(prvog) ima oko 1254 aršina. Baciće sedam malih kamenčića 
čineći tekbir pri svakom bacanju i staće kod tog džemreta te će 
dovu činiti (dovu može činiti kako hoće i iskati šta hoće, ali je 
mustehab tražiti oprosta za se, roditelje, svoju braću, sestre, 
rodbinu, prijatelje i ostale muslimane. Zatim će bacati na slijedeće 
džemre (udaljeno od prvog 275 aršina) radeći isto onako kao i kod 
prvog džemreta. Napokon dođe tada na Džemretul-akabe (208 
aršina od drugog džemreta) i radi isto tako, samo što ovdje neće 
zastajati nakon što obavi bacanje kamenčića. 

Treći dan Bajrama će raditi isto tako, dakle ono što je radio 
drugi dan, a zatim će se, ako hoće, vratiti u Meku, a može ostati i 
na Mini, pa da i četvrti dan obavlja bacanje kao prethodna dva 
dana, što je i bolje. No, ako ne bi otišao u Meku do zore četvrtog 
dana Bajrama, onda ne smije ići dok taj dan ne obavi bacanje. 

Bacanje kamenčića (remj) može se obaviti i s konja i s 
deve, ali je bolje sa zemlje, stojeći, osim kod Džemretul-akabe. 

Za cijelo vrijeme »remja« noćivaće se na Mini. Mekruh je 
poslati u Meku svoj prtljag prije nego se vrati. Kad se bude vraćao 
s Mine u Meku, odsješće makar malo u El-muhassabu. 

Kad htjedne da ostavi Meku, obaviće Tavafus-sadr koji se 
zove još i Tavaful-veda' (oprosni tavaf) bez remja i saja. Ovaj 
tavaf je vadžib svakome osim Mekelijama. Zatim će doći 
Zemzemu, zagrabiti vode i napiti se, pa će doći vratima Kabe, 
poljubiti prag, prislonuti se licem, odnosno desnim obrazom, 
prsima i trbuhom uz »El-multezem«, a to je zid Kabe između 
Hadžerul-esveda i vrata njenih, zatim će prihvatiti za pokrivač 
Kabe (el-istar) jedan čas i skrušenim srcem pa i zaplakavši 
zamoliće Svemogućeg šta želi i vrati-će se idući natraške dok ne 
izađe iz El-mesdžidul-harama. 

Kad se muhrim ne bi nikako svraćao u Meku nego odmah 
otišao na Arefat i tu obavio vukuf, spao bi s njega Tavaful-kudum 
i ne bi podlegao nikakvoj naknadi (otkupu). 

Ko bi makar jedan čas zastao na Arefatu ili makar samo 
tuda prošao u vremenu od podne »Jevmi-Arefata« (devetog dana 
zil-hidžeta) do zore »Jevmun-nehra« (desetog dana), stigao bi 
hadž, pa kad bi slučajno to učinio i spavajući ib onesviješćen ili ne 
znajući da je to Arefat. Koga pak i toliko maši, mašio ga Je hadž, 
pa će obaviti tavaf i saj, riješiće se ihrama tj. svih muhrimskih 
ograničenja, te će hadi dogodine kada (naknadno) učiniti. Pošto ga 
je hadž mašio, nije dužan ni kurbana klati. 

Žena će vršiti slično sve opisane radnje kod vršenja hadža, 
jedino što kod žena važi ovo: 

1) neće glavu držati otkrivenu, smije i veo nositi na licu 
ali da veo lice ne dotiče, 

2) neće glasno izgovarati telbije, 

3) neće trčati između određenih mjesta među Safom i 
Mervom, 

4) neće brljati glave nego će malo podstrići kosu 13 , 

5) oblačiće salivenu odjeću, 

6) neće se primicati Hadžerul-esvedu kad bude kod njega 
muških. Ako bi joj se pojavio hajz pri ihramu, okupaće 
se i obaviti sve hadžske obrede osim tavafa. Ako bi to 
dobila nakon što je obavila Tavafuz-zijare, pao bi s nje 
Tavafus-sadr bez ikakvih naknada. 

Tavafus-sadr spada i s onoga ko naumi biti mukim u Meki. 

Ko taklid učini (označi) krupnu životinju (deva ili goveče) 
što -ga misli dati da se zakolje ili dobrovoljno ili kao naknadu ili 



13 Najmanje što može podnijeti kod sisanja muhrima oba spola je koliko vrhovi 
prsta da se skine kose. 

kaznu za neki propust, npr. za ubijenu lovinu u Haremu, ili’ da 
ispuni zavjet, i pođe s tom životinjom namjeravajući hadž, smatra 
se da Je on ihram učinio ako nije ni telbije činio. Ako bi životinju 
poslao pa onda on pošao, neće postati muhrim sve dok je ne 
stigne, osim ako je ta životinja kao kurban za temettu' ili kiran. 
Ako bi pak i veliku životinju tedžlil ili iš'ar učinio, ili bravče čak i 
teklid učinio, ne bi time postao muhrim. 

KIRAN I TEMETTU 



Kiran je bolji od temettua, a ovaj od ifrada. Kiran se sastoji 
u ovome: 

Od mikata se odmah nijjet učini i umra i hadž. Kad hadžija 
klanja dva ihramska rekata, reći će: Allahumme inni uridul-umrete 
vel-hadždže fe jessir-huma li ve tekabbelhuma minni - Bože, ja 
hoću da učinim umru i hadž, pa mi ih učini lakim i primi ih od 
mene!« Kad dođe u Meku, najprije će početi da obavlja umru te će 
u tu svrhu obaviti tavaf i saj, a zatim će prijeći na poslove hadža, 
pa će obaviti tavaful-kudum. (Ako bi slučajno, u cilju skraćenja, 
odmah, bez prekida obavio oba tavafa, i onog od umre i hadžskog 
tavaful-kuduma kao i oba sa'ja, dakle četmaest hodanja između 
Safe i Merve, moglo bi to važiti, ali nije lijepo). Nakon toga će 
obaviti hadž onako kako je to gore opisano, pa kad obavi remj na 
Džemretul-akabi, prvi dan Bajrama, zaklaće kurban za kiran: 
bravče ili goveče ili devu (u ovo dvoje posljednje može imati još 
šestoricu učesnika, kao kod običnog kurbana). Ne bude li u stanju 
zaklati kurbana, postiće prije Bajrama tri dana - najbolje je da 
posljednji dan bude Jevmi-arefe - i sedam dana pošto obavi cijeli 
hadž a najbolje kad se kući vrati. Ako ona tri dana ne bi postio, a 
Bajram nastao, onda ne može dmgo važiti nego samo kurban. Ako 
bi karin vukuf činio na Are-fatu ne obavivši dotle tavaf za umru, 
ona bi ga mašila i mora za to zaklati kurban 14 , pa će je kasnije 
kada učiniti. Kurban pak za kiran s njega spada. 



14 Meso od ovog kurbana ne smije jesti, jer je on zaklan za prestup, a od 
kurbana za kiran može jesti, jer se on kolje u ime zahvalnosti prema Bogu koji 
muje dao da je dva ibadeta najednom izvršio. 

TEMETTU 



Temettu može biti s tjeranjem hedja pred sobom i bez 
njega. Prvo je bolje i teže. Temettu se sastoji u ovome: 

Od mikata se ihram učini samo za umru. Nakon klanjanja 
poznatih dva rekata reći će: Allahumme inni uridul-umrete fe 
jassirha Н ve tekabbelha minni - »Bože, želim da izvršim umru, pa 
mi je olakšaj i primi od mene!« Zatim će činiti telbije dok dođe u 
Meku, gdje će obaviti umru kao što se i obavlja, a s telbijom će 
prekinuti odmah početkom tavafa. Nakon obavljene umre (tavafa i 
saja) obrijaće se ili ošišati i tada se rješava umre i svih 
muhrimskih stega, pa i zabrane odnošaja sa ženom. Tako će ostati 
sasvim slobodan sve dok ne učini ihram za hadž. Ovo sve važi ako 
ne bude potjerao pred sobom hedja, inače se ne rješava nikakvih 
muhrimskih stega, dok se god ne obrije ili ne ošiša prvi dan 
Bajrama (kad postaje slobodan i od jednog i od drugog ihrama). 
Bilo da je potjerao ili ne, na Jevmut-tervije (osmi dan zil-hidžeta) 
će ihram učiniti za hadž (a prije bi bilo još bolje), i to od Harema, 
pa će obaviti hadž, i nakon remja će zaklati kurban za temettu kao 
i karin. Ne bude li u stanju, činiće što i karin, tj. postiti tri dana i 
sedam dana. Ko ide s hedjom, bolje je da ga goni pred sobom 
nego da ga vodi, ako je moguće. Ako je to velika životinja, neka 
je taklid učini, i to je bolje od tedžlila, a može mjesto toga da je iš- 
ar učini, 

Mekelije kao i oni koji su unutar nrikata, ne mogu 
obavljati ni kirana ni temettua, njima preostaje jedino ifirad. 

Kad bi se mutemetti' vratio svome zavičaju nakon 
obavljene umre, a hedja nije pred sobom potjerao ili poveo, 
temettu mu je uništen, a ako bi ga potjerao ili poveo, ne bi mu bio 
uništen. 

PRESTUPI 



Prestupa ima dvije vrste: 

1) 1) prestupi protiv ihrama, tj. propisa za muhrima i 

2) prestupi protiv harema (ove druge može počiniti i 
nemuhrim). 

Prestupe muhrima dijelimo opet u nekoliko skupina prema 
kazni koja se za pojedine skupine određuje. Kazna je: 

1) kurban, i to veliki ili mali, ili 

2) sadaka, j to ili u iznosu sadckai-litra ili neodređena 
mala svota, ili 

3) naknada vrijednosti. 

Dužan je zaklati kurban, i to velikog hajvana: 

1) ko bi tavafuz-zijare obavio džunub, a ne bi ga ponovio 
dok je još u Meki, inače bi spala s njega ta dužnost, 

2) ako bi spolno općio poslije vukufa na Arefatu prije 
nego se obrijao ib ošišao, a ako bi to učinio prije 
vukufa, onda bi bio hadž sasvim pokvaren. 

Dužan je zaklati veliko bravče (ovčiji ili kozji koji bi 
mogao važiti kao udhije-kurban za Kurban-bajram): 

1) ako bi namirisao jedan cio ud, 

2) ako bi cio ud namazao uljem (prema Ebu Jusufu i 
Muhamedu ako nije miriši javo nego obično, samo bi 
trebao dati sadaku, 

3) ako bi obojio knom ili kakvom drugom mirišljavom 
bojom glavu, bradu ili ruke, 

4) ако bi obukao sašivenu haljinu i nosio je cijeli dan, 

5) ako bi glavu držao pokrivenu cio dan, 

6) ako bi obrijao makar četvrtinu svoje glave, brade, ili 
vrat ili pazuho ili stidno mjesto, pa i mjesto odakle će 
krv puštati (za ovaj slučaj Ebu Jusuf i Muhamed kažu 
da je dovoljna sadaka), 

7) ako bi obrezao nokte makar samo jedne ruke ili noge, 

8) ako bi obavio tavaful-kudum ili tavafus-sadr džunub, 

9) ako bi obavio tavafuz-zijare bez abdesta, 

10) ako bi izostavio tavafus-sadr ili veći dio ophođenja 
(četiri ophođenja) njegovih, 

11) ako bi izostavio i manji dio ophođe-njat Tavafuz- 
zijareta, 

12) ako bi se vratio s Arefata prije imama, 

13) ako bi izostavio saj između Safe i Merve, 

14) ako bi izostavio vukuf na Muzdelifi, 

15) ako bi izostavio remj na sva džemreta kroz sve njegove 
dane, 

16) ako bi izostavio remj makar samo kroz jedan dan, 

17) ako bi izostavio remj na Džemretul-akabi ili makar 
veći dio njegov (ograničio se recimo samo na tri 
piljka), 

18) ako bi za umru obavio tavaf i saj bez abdesta, a ne 
obavio ih ponovo, dok se već i kući vratio, 

19) ako bi pokvario hadž tim što je spolno općio, makar i 
zaboravivši da je muhrim, prije vukufa na Arefatu, u 
kom će slučaju obavljati i druge hadžske poslove, ali 
ga mora dogodine kada (naknadno) učiniti, 

20) ако bi spolno općio nakon brijanja a prije nego je oba 
vio tavafuz-zijare, 

21) ako bi sa razjarenom strasti makar se i dotakao žene, a 
pogotovo ako je bilo što više, 

22) ako bi pri umri spolno općio, pa bilo to prije nego je 
obavio veći dio tavafa ili poslije (samo u prvom 
slučaju umra bi mu bila pokvarena i morao, bi je 
ponovo obaviti), 

23) ako bi odgodio brijanje ili obavljanje Tavafuz-zijareta 
ili remj do po Bajramu, 

24) ako bi koji hadžski obred obavio prije drugoga a 
trebalo bi da se obavi poslije ovoga (prema Ebu Jusufu 
i Muhamedu u ova dva posljednja slučaja nije dužan 
kurbana), 

25) ako bi se obrijao u mjestu izvan Harema. 

Gdje god treba mufridu jedan kurban, treba karinu dva. 

Muhrim je dužan dati sadaku u iznosu sadckai-litra u ovim 
slučajevima: 

1) ako bi namirisao manje od cijelog jednog uda, 

2) ako bi obukao i nosio sašivenu haljinu ne kroz cio dan, 

3) ako bi glavu držao pokrivenom (nošenjem kape ili 
inače) ne kroz cio dan, 

4) ako bi obrijao manje od četvrtine glave, brade, ili jedan 
dio vrata, pazuha itd., 

5) ako bi obrezao makar samo jedan nokat (za svaki 
obrezani nokat treba posebna sadaka, osim da ih 
odreže,toliko da mora kurban zaklati, npr. više od pet 
nokata, ili i pet ah’ samo od jedne ruke ili noge, 

6) ako bi obrijao drugoga, 

7) ако bi drugome obrezao nokte, 

8) ako bi obavio tavaful-kudum ili tavafus-sadr bez 
abdesta, 

9) ako bi izostavio manje od pola (recimo tri) ophođenja 
tavafus-sadra, (ali za svako izostavljeno ophođenje 
trebala bi sadaka), 

10) ako bi izostavio remj na jedno džemre (kad se baca na 
sva tri džemreta), ili od svakog džemreta koji hitac (ali 
za svaki izostavljeni hitac trebala bi sadaka). 

Ko se namiriše ili obrije, ili obuče sašivenu haljinku radi 
potrebe koja ga je na to natjerala, on može ili da za-kolje kurbana, 
ili da dadne šest sadaka šestorici siromaha, ili da posti tri dana. 

Ako ubije recimo uš, skakavca ili si., dužan je šta bilo, bilo 
ga to pet para, podijeliti. 

Dužan je naknaditi štetu plativši protuvrijednost: 

1) ako bi ubio kakav lov ili drugog naputio da ga ubije i 
ovaj ga ubio. Dvojica vještaka treba da procijene 
njegovu vrijednost na mjestu gdje je lov ubijen ili 
negdje blizu toga mjesta, ako slučajno na onom mjestu 
ne bi imao nikakve vrijednosti. (Za lovine koje imaju 
sebi po veličini sličnih pitomih životinja što se jedu, 
imami Muhamed misli da mjesto nje treba zaklati 
prikladnu pitomu životinju, kao: za košutu i hijenu - 
poveliko bravče, za zeca - jare, za poljskog miša - 
malo jare (od 4 mjeseca), za noja - devu, za divljeg 
magarca - goveče. Za druge lovine misli kao i Ebu 
Hanifa i Ebu Jusuf). Ako bi vrijednost lova iznosila 
vrijednost jednog hedja, prestupniku je slobodno: da 
kupi za to hedja i zakolje ga u Haremu, ili kupi hrane 
pa podijeli siromasima - svakom u vrijednosti sadekai- 
fitra, ili posti po jedan dan za svaki obrok siromaha 
(iznos sadekai-fitra). Ako bi u ovom posljednjem 

slučaju preteklo nešto preko određenih obroka, pretek 
treba da podijeli, ili da za to posti cijeli dan. 

2) ako bi pernatoj životinji počupao perje (krila) ili lovini 
odrezao noge pa da ne može bježati, mora platiti 
potpunu vrijednost životinje. 

3) ako bi ranio lovinu, odsjekao joj koji ud ili joj počupao 
perje (ali da može ipak letjeti ili bježati) treba da 
namiri štetu tj. onu razliku koja postoji između iste 
lovine koja je neoštećena i sada iste oštećene. 

4) i 5) aki bi pomuzao lovinu ili joj razbio jaje, treba da 
plati onoliko koliko vrijedi ono mlijeka ili ono jaje. 
Ako bi iz jajeta izašlo mrtvo ptice za koje se je znalo 
da je bilo živo i da mu je smrt prouzročena time što je 
jaje razbijeno, treba da plati koliko to mladunče 
vrijedi. 

6) i 7) ako bi posjekao sirovo haremsko drvo samoniklo, 
kakvo se ne presađuje, ili pokosio, odnosno požeo 
sirovu haremsku travu, platiće koliko to vrijedi. 

Vrijednost ubijene životinje, ako se ona ne jede, ne smije 
premašiti vrijednost jednog bravčeta, pa makar ne znam kolika 
bila. Ako bi zvjerka napala čovjeka, pa je on ubio, ne treba ništa 
platiti. 

Ako bi i nemuhrim ubio haremski tov ili pojnuzao, ili 
posjekao sirovo haremsko drvo, kakva je gore rečeno, ili pokosio 
sirovu njegovu travu, mora platiti onoliko kobko to vrijedi. On se 
ne može postom otkupiti od plaćanja. 

Haram je sjeći i pasti haremsku travu osim mekanske 
birevine (pirike-ezhar). Ebu Jusuf smatra da je dozvoljeno pustiti 
životinju da pase haremsku travu. 

Nema plaćanja za ubijene vrane, vuka, zmije, škorpije, 
miševe, bijesna psa, komarice, mrava, buhe, kornjače, ose, muhe, 
obične žabe i uopće onoga što raje lov niti se rađa iz tijela. 

Muhrim smije zaklati bravče, goveče, devu, kokoS, pitomu 
patku, te loviti ribu. Ne smije uopće lova zaklati, te ako bi ga 
zaklao uzima se kao mrljina i nikako ga ne smije jesti. Smije jesti 
meso onoga lova što ga je nemuhrim ulovio i zaklao, a on ga nije 
uputio na njega niti mu rekao da to čini, ili mu pri tom pomagao. 

Ko stupi na tlo Harema držeći u ruci npr. pticu, treba da je 
pusti, pa makar ne bio muhrim. 

Muhrim ne smije lova ni kupiti ni prodati. Ta kupoprodaja 
bila bi ništavna. 

О PRELASKU MIKATA BEZ IHRAMA 



Ko na putu u Meku pređe mikat a da nije ihram učinio ni 
za hadž ni za umru, pa kasnije to učini, treba da zato zakolje 
bravče. Ako bi se pak povratio mikatu telbije čineći kao muhrim, 
(prema Ebu Jusufu i Muhamedu i ne čineći telbije), spala bi s 
njega dužnost klanja kurbana. Isto je tako ako bi se povratio i prije 
nego je ihram učinio, pa to učinio tek od mikata. No, ako bi se 
vratio nakon što je bio počeo tavaf obavljati, ne bi s njega spala 
dužnost klanja kurbana. 

Ko bi sa strane došao u koje mjesto što leži u »Hillu« s 
poslom, ne namjeravajući u Meku, pa mu kasnije palo na um da 
uniđe u Meku, mogao bi unići a da ihram i ne čini. Ako bi mu 
sunulo da ihram učini, učiniće ga od Hilla kao i pravi stanovnici 
njegovi. 

Ko uniđe u Meku bez ihrama, dužan je da obavi ili hadž ili 
umru. Ako bi se vratio do mikata pa ihram učinio za hadž, koji je 
bio otprije dužan, mogao bi mu vrijediti sam taj hadž, ali ako bi se 
vratio do godinu dana, pa onda ihram učinio za dužni hadž, morao 
bi da obavi i ono što je bio dužan ulaskom u Meku. 

Mekanin i hadžija-mutemeti', kad pređu Harem bez 
ihrama, isto su kao onaj što pređe mikat bez ihrama. Ako bi počeli 
obavljati vukuf na Arefatu prije nego su se vratili, dužnost klanja 
kurbana za njih ostaje (dakle kod njih je vukuf ono što je kod 
onoga tavaf). 

О IHSARU I PROLAŽENJU HADŽA 



Kad bi muhrim bio nečim spriječen (bio muhsar npr. 
bolešću, opasnosti od neprijatelja, propašću novčanih sredstava, 
smrću mahrema ili muža kod žene) pa ne može otići na određeno 
mjesto i obaviti hadž ili umru, ako hoće da se oslobodi od ihrama, 
trebao bi poslati bravče koje će se u ime njegovo zaklati u Haremu 
u određeno vrijeme ili poslati novac za bravče. Tim će biti riješen 
ihrama i bez brijanja i sisanja. Ako bi bio karin, trebalo bi da 
pošalje dva kurbana. To bi se bravče prema Ebu Hanifi, moglo 
zaklati i prije Bajrama, ali ne izvan Harema, a prema Ebu Jusufu i 
Muhamedu ne može prije Bajrama, ako je zapriječen od hadža. 

Ko je od hadža zapriječen, dužan je kad se riješi zapreke 
kada učiniti (naknaditi) hadž i umru, ako je od umre bio 
spriječen,- onda umru, a karin će kada učiniti hadž i dvije umre. 

Ako bi zapreke nestalo nakon što je poslao hedj i mogao bi 
ga stignuti prije nego se zakolje a ujedno prispjeli i na hadžiluk, 
ne bi se smio riješiti ihrama, nego bi morao ići da obavi ono od 
čega je bio zapriječen. S hedjom bi mogao raditi što hoće (prodati, 
pokloniti, zaklati itd.). Ako bi pak mogao stići samo hadžiluk ili 
samo hedj, smio bi se onda riješiti. 

Koga bi hadžiluk mašio time što nije mogao prispjeti na 
vukuf, na Arefatu, neka se riješi ihrama izvršenjem činova umre. 
Hadž mora kada učiniti do godinu, a za to nije dužan hedja. 

О ZAMJENJIVANJU U HADŽILUKU 



Zamjenjivanje u imovnim ibadetima (kao zekat i sadekai- 
fitr) je bezuvjetno džaiz (dopušteno), a u tjelesnim (namaz, post) 
nikako, dok u onim koji su i tjelesni i imovni istodobno (kao hadž) 
zamjenjivanje je džaiz u slučaju nemogućnosti izvršavanja sobom. 
Kod hadža se ipak ovaj uvjet traži samo za hadž-farz, a ne za hadž 
naffle. Spomenuta nemogućnost treba da je trajna i da traje do 
smrti, ako to nije sama smrt ili je ta nesposobnost takve prirode da 
nema izgleda da će je do smrti nestati. 

Prema tome ko ne bude u stanju da sobom obavi hadžiluk 
pa pošalje ili naredi da se pošalje neko kao zamjenik (bedel) da 
uime njega obavi hadž, hadž mu je potpuno valjan. Bedel će u ime 
njegovo nijjet učiniti hadž rekavši kod telbije: »Lebbejke bi- 
hadždžeti an (ime onoga, uime čije se vrši hadž)« - Odazivljem se 
Tebi spreman na svaku zapovijed vršeći hadž za (opet ime 
čovjeka koji šalje zamjenika). 

Pretek od onoga što bude dato zamjeniku u ime troškova 
vratiće isti vlasniku, odnosno nasljednicima, osim ako je 
zamijenjeni odredio da zamjenik sebi ostavi što preteče ili mu to 
nasljednici poklone . 15 

Može se kao bedel spremiti i onaj čovjek koji nije prije 
obavljao hadža 16 , pa čak i ženska osoba, ali je svakako bolje 
poslati muškarca i to koji je prije obavljao hadž (tim prije što 



15 Ovo se osniva na tome što nije valjana pogodba o iznajmljivanju (istidžaru) 
za hadž, kako to Ebu Hanfie veli, ali se fetva može izdati da je to danas džaiz 
zbog nužde kao i radi proučavanja Kur'ana. Uostalom i imami Safi dozvoljava 
takvu pogodbu. 

16 Prijeporno je među učenjacima da li ovakav čovjek treba da dogodine za se 
hadž učini. Ja mislim da ne treba, jer Allah kaže: Ma dže'ale 'alejkum fid-dini 
haredžun. 

imami Šafija ne dozvoljava da to bude ni muškarac koji nije 
obavio hadža prije). Najbolje je poslati alima, tj. čovjeka koji 
dobro poznaje propise o hadžu i njegove obrede i koji je već 
obavljao hadž. 

Koga bi opunomoćila dvojica ljudi da uime njihovo obavi 
hadž i on ihram učinio za hadž za obojicu, taj hadž ne bi vrijedio 
ni za jednog od njih nego za njega lično, i morao bi im vratiti 
novac. Isto bi to morao učiniti ako bi spolno općio prije vukufa na 
Arefatu i tim pokvario hadž. 

Kurban za prekršaj kao i onaj za temettu’ i kiran ide na 
trošak zamjenikov, a onaj za ihsar (zapreku) na trošak 
zamjenjivanog. 

Kad bi neko pošao na hadž i usput se razbolio na smrt, 
treba da oporuci da se hadž obavi uime njegovo, ako je otprije bio 
dužan da hadž učini (tj. kao i onaj koji je to bio dužan a nije 
polazio na hadž). Ako je pak na njega pala ta dužnost tek iste 
godine, ne treba to oporučivati. 

U slučaju oporučenja ako oporučilac bude odredio kolika 
se svota ima dati ili mjesto odakle će bedel poći, radiće se prema 
oporuci. U protivnom slučaju bedela treba poslati upravo iz mjesta 
njegova zavičaja, ako trećina njegove ostavštine može te troškove 
podmiriti, inače će se poslati iz mjesta odakle se mogne. 

Kad bi bedel umro u putu, naći će se drugi bedel - prema 
Ebu Hanifi - od kuće onog koga je prvi bedel zamjenjivao, i to iz 
trećine njegove cjelokupne ostavštine, dok Ebu Jusuf i Muhamed 
vele da se nađe zamjenik od mjesta gdje je bedel umro, i to - 
prema Ebu Jusufu - iz ostatka trećine ostavine, a prema 
Muhamedu iz ostatka one svote koja je data bedelu. Pretek bi se 
morao vratiti vasiji ili nasljednicima ako ovi ne bi pristali da 
ostane bedelu. 

Čovjek je vlastan da sevab od svojih djela u svim 
ibadetima namijeni drugome. 

О HEDJU 



Hedj može biti deva, goveče, ovca, ovan, koza ili jarac. 
Najmanji je, dakle, hedj bravče. Hedj se ne mora slati na Arefat 
niti se mora na izvjestan način označavati, što god može vrijediti 
za udhijje, tj. kurban za Bajram, može vrijediti i za hedj. Svugdje 
može vrijediti bravče osim u slučaju kad neko džunub obavi 
Tavafuz-zijare ili kad spolno opći nakon vukufa na Arefatu a ne 
bude se još obrijao. U ta dva slučaja može vrijediti samo goveče 
ili deva. 

Čovjek smije jesti meso hedja što ga je dobrovoljno 
zaklao, ili za temettu' ili kiran, inače ne. 

Hedj za temettu' i kiran se mora zaklati u bajramskim 
danima a za drugo kad se hoće, ali svaki samo u Haremu. Meso 
se, međutim, može podijeliti i haremskim i izvanharemskim 
siromasima. 

Pokrovac deve kao hedja, njezin jular ili uže treba kome 
darovati. Onom ko je klao neće se mesom platiti trud, osim ako je 
nužda. Ako bi deva usljed jahanja izgubila na težini, treba razliku 
u novcu podijeliti siromasima. Hedj se neće musti, a ako bi se 
pomuzao neka se podijeli mlijeko. (Treba nastojati suzbiti mu 
mlijeko prskanjem vimena studenom vodom). 

Kad bi hedj - koji je vadžib - zaglavio ili stekao kakvu 
veću manu, treba ga zamijeniti drugim, a s onim prvim neka 
vlasnik radi šta hoće. Međutim, kad bi hedj-naffla htio da zaglavi, 
zaklaće se i namazaće mu se ogrlina kojom je taklid učinjen 
krvlju, pa će se tom ogrlinom udariti po hrptu da se zna da je to 
hedj od kojeg smiju jesti meso siromasi a ne bogati, a i on ga sam 
neće jesti i nije dužan tražiti drugog hedja. 

Taklid se čini samo krupna životinja, i to koja se kolje 
dobrovoljno a ne za temettu' i kiran. životinje koje se kolju za 
prestupe kao i uopće bravi ne čine se taklid. 

ZAKLJUČNA RIJEČ O HADŽU 



Svevišnji Bog dž. š. sam može da odlikuje nekoga ili nešto 
između ostalih osoba i stvari. On je jedini vlastan da učini nekoga 
ili nešto svetim i časnim. On je sveznajući i On pri tome ne pita 
nikoga. »Kome Bog daje, ne pita čiji je sin«, veli i narodna 
poslovica. 

Allah dž. š. je učinio h. Muhameda, Ibrahima, Musa-a, Isa- 
a, Nuha a. s. i mnoge druge najčasnijim ljudima, svojim 
poslanicima, odlikovao je neka vremena između ostalih (npr. 
ramazan, Lejletul-kadr), a nekim mjestima opet dao svetost i čast 
kao Meki i nekim okolnim mjestima, osobito Kabi, Mekami- 
Ibrahimu itd. 

Kabu je prvi sagradio po Božijoj zapovijedi Ibrahim a. s. 
sa svojim sinom Ismailom. To je onaj Ibrahim a. s. koji nosi časno 
ime »Halilullah« - Božiji prijatelj, koji se smatra ocem 
pejgambera i zato se i zove »Ebul-enbija'«, koji je prvi ustao 
protiv poganstva, idolopoklon-stva i višeboštva boreći se za ideju 
jedinstva Božijeg među narodima o kojima istorija malo više zna, 
pa je kao takav i stekao poštovanje kako kod Jevreja i kršćana 
tako i kod muslimana. On je sagradio Kabu po Božijoj zapovijedi 
i pozvao je ljude da je hodočaste. 

Hadž je, dakle, ustanova koja potječe još od vremena 
Ibrahima a. s. Arapi su je sve do Muhameda a. s. brižljivo čuvali, 
samo su joj tokom vremena svojevoljno koješta dodavali (idole i 
dr.) Islam je ono osnovno zadržao, odnosno obnovio, ukinuvši 
ono što je svojevoljno dodavano (npr. ophođenje Kabe bez ikakve 
odjeće). 

Nije lako prodrijeti u sve tajne Božijih odredaba. Mi 
moženo uvijek razmišljati i tražiti smisao njihov, ali nikad nećemo 

potpuno moći to shvatiti. Hadž nam pruža vrlo mnogo koristi ako 
mi to htjednemo i umjednemo koristiti. 

Mekka je rodno mjesto posljednjeg Božijeg poslanika 
Muhameda a. s., u njoj je sinula prva zraka Islama. Zbog toga i 
zbog Kabe koja je u njoj i spomenika Ibrahima a. s., zatornika 
poganstva, Islam je nju učinio središtem i zbornim mjestom svih 
svojih sljedbenika, koji su mogućni da se tu sastaju, bez obzira iz 
kojeg su kraja svijeta. Tu treba da se oni upoznaju, raspravljaju i 
dogovaraju o svojim vjerskim i svjetskim potrebama, te 
poučavanju u onome što bi im inače ostalo nepoznato. U isto doba 
tu se sjećaju velikih boraca na Božijem putu Ibrahima ili 
Muhameda a. s. promatrajući njihove spomenike i vršeći iste 
činove koje su obavljali. Tu se sjećaju i prvih dana propovijedanja 
Islama i velikih žrtava i borbe koju je Muhamed a. s. (i njegovi 
drugovi) vodio za Božiju vjeru i preporod čovječanstva. 

Pohodeći veliko svetište Kabu, koja ima i časni naziv 
»Bejtullah« (Božja kuća). Covjek zapravo zaboravlja na sve 
ovosvjetske slasti i tjelesne užitke, ostavlja svoj dom i porodicu, 
prijatelje i poznanike - i odlazi Svevišnjem Allahu na poklonstvo, 
posvećuje se Njegovoj mobtvi, čisti svoje srce i dušu i postaje 
Bogu odani i prekaljeni vjemik-mumin. To on sve čini na Božiji 
poziv, i ako to postigne, on je sretan, jer se riješio grijeha, a Bog 
dž. š. će ga još posebno nagraditi. Naravno da ovo važi samo za 
one koji iskreno i radi Božijeg zadovoljstva obavljaju hadž, a ne 
formalno, jer tada nema nikakve koristi od njega. 

Hadž nam pruža divnu sliku opće jednakosti svih ljudi, 
Njegovih robova, pred uzvišenim Stvoriteljem svjetova, kroz 
cijelo vrijeme obavljanja hadžskih obreda. Nema tu razlike 
između bijelih i crnih, gospodara i njegova sluge, vladara i 
običnog seljaka, siromaha i bogataša, - svi su zamotani u bijele 
čaršafe, a svi moraju na isti način vršiti odredbe hadža i čuvati se 
zabrana. Najveći učenjak i najveći neznabca, pobožnjak i 
griješnik, plemić i obični čovjek - svi stoje pred Gospodarom 

svjetova pa Mu se mole za se iza. svoje potrebe, naročito za 
oproštenje grijeha. 

Hadž nam donekle daje makar i blijedu sliku Sudnjeg dana 
kada svi ljudi ponovo ožive, te goli, bosi, gologlavi iskupe se na 
određeno mjesto da polažu račun za svoja djela pred jedinim i 
najpravednijim Sudijom - velikim Allahom, bez obzira ko to bio: 
stariji ili mlađi, pretpostavljeni ili podređeni, plemić ili seljak. Svi 
će se tada brinuti o tom kako će odgovoriti pred Svevišnjim i 
kakvu će osudu dobiti. Ogromne mase hadžija iskupljenih na 
Arefatu, koji su svoja gola tijela zamotali samo u bijele, kao 
mrtvačke čaršafe, svi gologlavi, svojim ozbiljnim držanjem, 
čekajući i razmišljajući o tome kako li će taj njihov čin biti 
primljen kod Boga dž. š. - taj prizor najbolje dočarava sliku 
Sudnjeg dana. 

Hadž daje najbolju priliku Božjem robu da posvjedoči 
potpunu svoju odanost, poslušnost i predanje svemogućem 
Gospodaru - Stvoritelju svega, što se naročito i traži od svakog 
čovjeka - roba, koji sve što je On zapovjedio vrši skrušeno, 
znajući da u svemu tome kao i u onom što je On zabranio ima 
opravdan razlog, koji čovjek nekada ne može ni dokučiti. 

Allahumme Rabbenešreh lena sudurena, ve jessir lena 
umurena! Allahumme veffikna li-hidmeti dinikel-mubini ve zidna 
ilmen ve elhikna bis-salihin! 

Subhane Rabbena rabbil-izzeti amma jesifun, ve selamun 
ala džemi-il-enbijai vel-murselin, vel-hamdu lillahi Rabbil- 
alemin! 

* н= * 

Prijepis na latinicu s arebice i dotjerivanje završio u 
mjesecu Božije milosti i magfi rcta - ramazanul-mubarekju 1386. 

El-muhtadžu ila rahmetillahi 

Hadži Muhamed Hazim Tulić 

SJEĆANJE NA AUTORA 



Tužna srca ističem ovdje da je pisac ove lijepe knjige 
SERDAREVIĆ Muhamed-Seid efendija, pozvan Božijoj milosti, 
preselio na ahiret u šabanu, uoči Leilei-berata ove godine (26. 
maja 1918.). 

Merhum se rodio u Zenici 16. muharema 1299. godine, u 
četvrtak prije ikindije. Otac mu je merhum Abdul-Hamid ibni 
Emin ibni Hasanaga Serdar-zade. 

Merhum Muhamed-Seid ef. je bio vrlo plemenit i marljiv. 
Poznavao je naročito vjerske znanosti, što se vidi i iz ovoga 
njegova djela. S velikim oduševljenjem proučavao je Kur'an i 
Hadis, čijih se je propisa i držao za svoga života. 

Merhum ima još mnogo djela vjerskog sadržaja, koje ću - 
ako Bog da - u posebnom opisu iznijeti. Sada samo želim 
merhumu od Boga rahmet, a od ljudi lijep spomen i Fatihu. 



Efkarul-muvehhidin: 

Mehmed Džemaluddin 

